
КОМИСИЯ ЗА ЗАЩИТА ОТ ДИСКРИМИНАЦИЯ

ГОДИШЕН ОТЧЕТ ЗА 2012 г.


І. ВЪВЕДЕНИЕ


Годишният отчет за дейността на Комисията за защита от дискриминация през 2012 г. е изготвен в съответствие с разпоредбата на чл. 40, ал. 5 от Закона за защита от дискриминация и обхваща периода от 01.01.2012 г. до 31.12.2012 г. В осмия поред годишен отчет за дейността на Комисията за защита от дискриминация (КЗД) традиционно най-големият Раздел ІІ обхваща подробно дейността на всеки от специализираните заседателни състави на органа по равнопоставеност, както и дейността на разширените състави за множествена дискриминация и ад хок съставите. Отделно място заемат контролът по изпълнението за постановените актове на КЗД, както и дейността на регионалните представители на Комисията. Административно-информационната и финансовата дейност на независимия държавен орган са отразени в Раздел V и Раздел VІ от годишния отчет, а последният Раздел VІІ описва международното сътрудничество, взаимодействието с държавните институции, неправителствените организации и медиите.  


Това е първата календарна година, в която КЗД, в качеството си на национален орган по равнопоставеност, получил международно признание, работи и като акредитиран орган на ООН по правата на човека със статут „Б”. Поредното юридическо признание като независим национален орган по равнопоставеност, създаден съгласно изискванията на правото на ЕС, КЗД получи на 20 септември 2012 г. в представеното пред Съда на Европейския съюз заключение на Генералния адвокат J. Kokott по дело С- 394/11 г. Заключението представлява независим и обективен прочит на приложимите норми от националното законодателство и правото на ЕС, в което са изложени аргументи за признаването на Комисията за защита от дискриминация на Република България като законоустановена и постояннодействаща национална юрисдикция по смисъла на чл. 267 от ДФЕС, осигуряваща равенството в третирането. 


Комисията за защита от дискриминация е независимият специализиран държавен орган за предотвратяване на дискриминация, защита от дискриминация и осигуряване равенство на възможностите, който със своята дейност се е утвърдил на национално и общностно ниво като активно действаща институция за защита на жертвите на дискриминация и гарантиране на принципа за равно третиране. Основните правомощия на Комисията, по силата на чл. 47 от ЗЗДискр., са да установява нарушения на ЗЗДискр. или други закони, уреждащи равенство в третирането; извършителя на нарушението и засегнатото лице; да постановява предотвратяване и преустановяване на нарушението и възстановяване на първоначалното положение; да налага предвидените санкции и мерки за административна принуда; да обжалва административните актове, постановени в нарушение на ЗЗДискр. или други закони, уреждащи равенство в третирането; да прави предложения и препоръки до държавните и общинските органи за преустановяване на дискриминационни практики; да дава становища по проекти на нормативни актове за съответствието им с принципа на равно третиране. 
          Дейността на Комисията през 2012 г. е белязяна от две събития, които следва да намерят място в този раздел на годишния отчет. На първо място следва да се посочи, че в средата на отчетния период по законопроект на Министерския съвет на Република България с цел привеждане на българското законодателство в съответствие с разпоредбите на правото на Европейския съюз и по-специално на Директива 2010/41/ЕС за прилагане на принципа на равно третиране на мъжете и жените, които извършват дейности в качеството на самостоятелно заети лица, обнародвана в "Официален вестник" на Европейския съюз L 180 от 15 юли 2010 г., са извършени законодателни промени в ЗЗДискр. 

С измененията на ЗЗДискр. се въвежда императивното изискване за интегриране на принципа за равенството по всички защитени признаци от ЗЗДискр. с цел недопускане на дискриминация при изготвяне и прилагане на нормативни актове от държавните и общински органи. Изменението предвижда нормите на ЗЗДискр. последователно да се провеждат от държавните и общински органи в изготвяните нормативни актове, като се постигне съответствието на новите разпоредби с принципите на равно третиране, регламентирани със ЗЗДискр.


За изравняване на квотите на по-слабо представения женски пол при упражняването на професионална дейност и за компенсиране на неизгодите в професионалната кариера се регламентира в чл. 7 от ЗЗДискр. изключение от принципа за равно третиране, което не представлява дискриминация. Приемането на позитивни мерки е допустимо, тъй като те са свързани с насърчаване на предприемачеството сред жените по смисъла на чл. 157, параграф 4 от Договора за функционирането на Европейския съюз, предвиждащ специфични придобивки.


С допълнение на чл. 37 от ЗЗДискр. изрично се урежда прилагането на принципа на равното третиране чрез недопускане на дискриминация, основана на пола, както и другите защитени признаци, при извършването на стопанска дейност, включително започването, оборудването и разширяването на такава дейност. Разпоредбата регламентира още, че извършването на тормоз или сексуален тормоз в тези области също се смятат за дискриминация, а отхвърлянето или понасянето от дадено лице на такова поведение не може да се използва като основание за вземане на решение, което засяга това лице.


С изменението на ЗЗДискр. се допълват компетенциите на Комисията за защита от дискриминация, посочени в чл. 47 по отношение на разпространяването на информация за действащите разпоредби в областта на защитата от дискриминация до заинтересованите лица. Заедно с това са променени Допълнителните разпоредби (ДР) на ЗЗДискр. като са допълнени дефинициите на легалните понятия „тормоз“, „сексуален тормоз“ и „подбуждане към дискриминация“. С отделна разпоредба в ДР на ЗЗДискр. се транспонират изискванията на Директива 2010/41/ЕС на Европейския парламент и на Съвета от 7 юли 2010 г. за прилагане на принципа на равно третиране на мъжете и жените, които извършват дейности в качеството на самостоятелно заети лица, като са приети и съответните изменения и допълнения в Кодекса за социално осигуряване, уреждащи правото на съпрузите на самостоятелно заетите лица за ползване на социална закрила и обезщетения за майчинство.


Видно е от предприетите законодателни мерки за транспонирането на Директива 2010/41/ЕС в ЗЗДискр., че не бяха извършени съществени промени, а по-скоро бяха добавени нюанси към вече съществуващите норми. Това доказва за пореден път, че със създаването на антидискриминационен закон, надхвърлящ изискванията на действащото към онзи момент общностно право, българският законодател е изпреварил времето, като е гарантирал на национално ниво значително по-адекватна защита на гражданите от дискриминация на територията на Република България. 


Второто по важност събитие за дейността на Комисията за защита от дискриминация през 2012 г. е осъществяването на законовите правомощия с нов персонален състав, избран и определен с Решение на 41-то Народно събрание на Република България от 12.07.2012 г. и Укази на Президента на Република България № 272, № 273, № 274 и № 275 от 13.07.2012 г. (обнародвани в ДВ, бр. 55 от 2012 г.). През отчетния период за първи път от създаването на Комисията за защита от дискриминация е извършена промяна на нейния състав и назначаване на членовете с нов мандат. Приемствеността в дейността на Комисията е осигурена чрез включването в новия мандат на двама от членовете на предходния състав. При избора и назначаването на новите членове на Комисията са спазени законовите изисквания за балансирано участие на жени и мъже и представители на различни етнически групи. Традиционно в състава са включени юристи с практически опит и представители на българските академични среди в различни области.


С Решение на 41-то Народно събрание на Република България от 12.07.2012 г. и Укази на Президента на Република България № 272, № 273, № 274 и № 275 от 13.07.2012 г. (обнародвани в ДВ, бр. 55 от 2012 г.) са избрани:


доц. д-р АНА СТРАШИМИРОВА – ПРЕДСЕДАТЕЛ

Висше юридическо образование. Доктор и доцент по международно частно право с над 30 научни публикации в областта на международното право. Преподавател във Варненски свободен университет „Черноризец Храбър“. Член на Съюза на учените в България.


БАКИ ХЮСЕИНОВ – ЗАМ.-ПРЕДСЕДАТЕЛ

Висше икономическо образование – магистър по икономика и счетоводство. Докторант по икономика в Стопанска академия „Д.А. Ценов“.  Четири мандата е бил кмет на кметство Църквица, област Шумен. Бил е Зам.-министър на труда и социалната политика с ресор „демографска политика,  социални инвестиции, равни възможности за жените и мъжете и неравнопоставените групи в трудовата сфера. Има научни публикации в областта на социалната политика, равните права и възможности и интеграция на малцинствените общности.


АТАНАС МУСОРЛИЕВ – ЧЛЕН 

Висше юридическо образование. Квалификация като медиатор в Американската агенция за международно развитие – правна инициатива за развитие на съдебната система. Квалификация по право на убежище и статут на бежанци по програма на ЕС за развитие на България в ООН. Работил е като съдия. От 2006 г. е учредител и лектор в Правния институт за обучение и решаване на спорове извън съда.


ЗЛАТИНА КАСЪРОВА-ДУКОВА – ЧЛЕН

Висше юридическо образование. От 1990 г. до 2009 г. работи като главен юрисконсулт и адвокат. От 2009 г. е Зам.-областен управител на област Бургас. Участвала е в екип по разработване на проект на първия Закон за домашното насилие. Учредител и член до 2009 г. на Черноморската асоциация на жените, занимаваща се с проблеми за равните възможности на жените, професионалната им реализация, правото на достойно и равно заплащане на труда.


ИВАЙЛО САВОВ – ЧЛЕН

Висше образование – магистър по българска филология. Дългогодишен журналист и мениджър в Българско национално радио. От 1992 г. до 2011 г. е директор на Регионална радиостанция – Шумен. Преподавател в Шуменския университет „Епископ К. Преславски“.


КЕМАЛ ЕЮП – ЧЛЕН

Висше образование – магистър по математика и право от СУ „Св. Климент Охридски“. Народен представител в 37-мо, 38-мо и 39-то Народно събрание. От 2005 г. до 2012 г. е Председател на Комисията за защита от дискриминация.


ЛАЛО КАМЕНОВ – ЧЛЕН

Висше образование – магистър по публична администрация. От 2002 г. до 2005 г. е главен експерт в Националния съвет по етническите и демографските въпроси към Министерски съвет. От 2005 г. до 2012 г. е Зам.-председател на Комисията за защита от дискриминация.


САБРИ АХМЕДОВ – ЧЛЕН

Висше образование от Института за учители в гр. Ямбол. Квалификация по мениджмънт и стопански бизнес в Икономически институт – Варна. В периодите 1991-1999 г. и 2003-2005 г. е кмет на община Опак. От 2008 г. до 2009 г. е Заместник-областен управител на област Търговище.


СОФИЯ ЙОВЧЕВА – ЧЛЕН

Висше образование - магистър по право и публична администрация. Специализирала в областта на Националните практики за превенция и борба с дискриминацията на българското общество и ролята на системата на МВР.  Била е съдебен експерт в СГС по съдебно-счетоводни и финансово-ценови експертизи. От 2007 г. до 2012 г. е разследващ полицай в МВР.


Тъй като Законът за защита от дискриминация не предвижда постепенна ротация на членовете на Комисията, новият състав беше изправен пред сериозно предизвикателство, свързано с основната дейност на органа по защита на правата на жертвите от дискриминация. За да бъдат спазени изискванията за законност на актовете на Комисията, се наложи повторно провеждане на повече от .... заседания на новосформирания състав на КЗД, което доведе до изключително натоварване на графиците и забележимо изоставане в работата. Към момента на съставяне на настоящия доклад Комисията вече успя да преодолее този проблем и да продължи, макар и с известно забавяне своята регулярна работа. През втората половина на отчетната 2012 г. новият състав на КЗД продължи да изпълнява възложените от законодателя функции в съответствие с утвърдените традиции на националния орган за прилагане на ЗЗДискр., недопускане на дискриминация и гарантиране на равенство в третирането. 

ІІ. ДЕЙНОСТ НА ЗАСЕДАТЕЛНИТЕ СЪСТАВИ 


По жалби и сигнали на физически и юридически лица през 2012 г. в Комисията за защита от дискриминация са образувани 336 броя преписки по реда на чл. 50 от ЗЗДискр. по оплаквания за извършена дискриминация. Съгласно разпоредбата на чл. 48 от ЗЗДискр., Правилата за производство пред КЗД и Заповедите на Председателя, образуваните през годината преписки са разпределени за разглеждане на определените постоянни специализирани състави по защитените от закона признаци, а при оплаквания за дискриминация по повече от един признак са разпределени на разширен петчленен заседателен състав за множествена дискриминация.

Трайна е тенденцията за увеличаване на броя на жалбите и сигнали до КЗД, както и на образуваните производства Българското общество осъзнава все по-реално ролята на КЗД като орган за защита от дискриминация и в резултат на дейностите на комисията демонстрира все по-голяма осведоменост по отношение на антидискриминационните стандарти.


Настоящата графика илюстрира тенденцията за броя на преписките, образувани по години: на КЗД в заседание

Образуваните през 2012 г. преписки са разпределени по заседателни състави и признаци както следва:


На Първи заседателен състав, специализиран по признаците: етническа принадлежност и раса, са разпределени 32 преписки с оплаквания за нарушения по признак етническа принадлежност.


На Втори заседателен състав, специализиран по признаците: пол, човешки геном, упражняване право на труд, синдикална принадлежност, са разпределени за разглеждане 12 преписки по признак пол, 1 за сексуален тормоз при упражняване правото на труд, 14 преписки с оплаквания за дискриминация при упражняване право на труд и 7 преписки с оплаквания за нарушения по признак синдикална принадлежност. 


Трети заседателен състав, специализиран по признаците: народност, гражданство, лично положение, произход, религия и вяра, е приел на производство 1 преписка, образувана по признак народност, 5 преписки по признак гражданство, 84 преписки по признак лично положение, 1 преписка е образувана по признак произход и 1 преписка с оплаквания за дискриминация по признак религия и вяра.


На Четвърти заседателен състав, специализиран по признаците: образование, убеждение, политическа принадлежност, лично положение, обществено положение, имуществено състояние, са разпределени през 2012 г. 8 преписки по признак образование, 4 преписки по признак обществено положение, 5 преписки по признак политическа принадлежност, 3 преписки по оплаквания за дискриминация по признак убеждение и 10 преписки по признак имуществено състояние.


Пети заседателен състав, специализиран по признаците: увреждане, възраст, сексуална ориентация, семейно положение, е приел на производство през 2012 г. 48 преписки по признак увреждане, 9 преписки по признак възраст, 1 преписка по признак сексуална ориентация и 1 преписка по признак семейно положение.


През 2012 г. на Петчленен разширен състав за множествена дискриминация, поименно определян от Председателя на Комисията за всеки конкретен случай, са разпределени 84 преписки. В образуваните през годината преписки за множествена дискриминация по повече от един признак са посочени в съчетание с най-малко още един защитените признаци, както следва: 

· лично положение 


- 55 преписки

· обществено положение 

- 24 преписки

· увреждане 



- 20 преписки

· възраст 



- 17 преписки

· етническа принадлежност 
- 17 преписки

· пол 




- 11 преписки

· образование 


- 10 преписки

· политическа принадлежност 
- 8 преписки

· семейно положение 

- 7 преписки

· религия 



- 7 преписка

· убеждение 



- 7 преписки

· упражняване правото на труд 
- 6 преписки

· синдикална принадлежност 
- 5 преписки

· произход 



- 4 преписка

· имуществено състояние 

- 3 преписки

· гражданство 


- 1 преписки

· вяра 




- 1 преписка

· човешки геном


- 1 преписка

· сексуална ориентация

- 1 преписка


В съответствие с чл. 11, ал. 4 на Глава трета – Заседателни състави от Правилата за производство пред Комисията за защита от дискриминация Председателят на Комисията, при необходимост, може да създава заседателни състави Аd hoc. През 2012 г. три от образуваните преписки са разпределени на Аd hoc заседателен състав, членовете на който персонално са определени с разпореждането на Председателя за конкретния случай. На Аd hoc заседателен състав са разпределени 3 преписки с оплаквания съответно за дискриминация на расова основа, етническа основа и по признак увреждане. 


Първи специализиран постоянен заседателен състав


В производството за защита от дискриминация ПЪРВИ постоянен заседателен състав е специализиран по признаците етническа принадлежност и раса.

През 2012 г. съставът е постановил 38 решения по образувани преписки с оплаквания за дискриминация по признак етническа принадлежност. С постановените 20 решения по същество решаващият състав е установил в 5 случая извършването на пряка дискриминация. С едно от решенията е утвърдено споразумение между страните по повдигнатите оплаквания. За прекратяване на установените нарушения са дадени 4 предписания и 8 препоръка до компетентни държавни и общински органи, ЮЛ и работодател. 
Решаващият състав е оставил без уважение оплакванията за дискриминация по 15 от подадените жалби, като е приел за установено, че не е извършена дискриминация, но в 1 от тези случаи с цел предотвратяването на бъдещи нарушения по признак етническа принадлежност съставът е постановил 6 препоръки. За установените нарушения са наложени 2 глоби на физически лица и 2 имуществени санкции на работодател. С отделни протоколни решения е прекратено производството по 8 преписки по 5 от тях поради оттегляне на жалбата, в 2 случая производствата са прекратени поради неотстраняване на нередовности на подадената жалба, а едно от производствата е прекратено поради липса на компетентност. 


Постановените решения са по жалби с оплаквания за дискриминация в сферата на достъпа до стоки и услуги (8), упражняване правото на труд (10), дейност на държ. и общ. Органи (8), език на омразата в електронни медии, публично изказване и публикации (3), предоставяне на здравни услуги (1), расова сегрегация в образованието (1) и лични взаимоотношения - между съседи и между адвокат и свидетел (2).


Съставът е постановил 9 протоколни решения. С две от тези решения, които са по оплаквания за дискриминация при достъпа до стоки и услуги, производството се спира до приключване на дело № С-394/11 на Съда на Европейския съюз, а с другите две преписките са изпратени в прокуратурата поради данни за извършване на престъпление престъпление по чл. 162, ал. 1 от НК (Решение № 112/2012 г. по преписка № 110/2010 г.) и за престъпления по чл.162, ал. 1 или чл. 164, ал.1 и/или чл. 419а от НК (Решение № 110/2012 г. по преписка № 027/2011 г.). С три от протоколните решения се възобновява производството по образувани преписки, а останалите две протоколни решения са за оставяне на производството без движение до отстраняване на нередовностите на подадената жалба и за поправка на ЯФГ в постановено решение.  


Разпределението на подадените жалби по пол на подателите сочи на еднаква джендърна активност 16:16. Три от производствата са образувани по жалби и сигнали на ЮЛ, а останалите 26 по искане на физически лица. Броят на жалбоподателите не съвпада с броя на преписките поради обединяване на производствата по отделни преписки в съответствие с принципа за процесуална икономия, както и подаване на една жалба от няколко лица. 


Расовата или етническата принадлежност на гражданите са тези класически белези, на основата на които е забранено ограничаването на човешките права в националното и международното право. Със защитата от дискриминация на основата на тези признаци в националния орган за защита от дискриминация е пряко свързана дейността на Първи специализиран постоянен заседателен състав, който е определен да разглежда оплакванията за дискриминация по признаците расова и етническа принадлежност. В съответствие с международните задължения на Република България, сериозно внимание в работата на състава се отделя на сигнали и жалби, свързани с оплаквания за допускането на институционална дискриминация или дискриминационни практики в работата на държавни или общински органи. 
Като пример в тази насока би могло да се посочи постановеното през 2012 г. от Първи специализиран състав Решение № 087/2012 г. по преписка № 140/2011 г. с което е одобрено споразумение между страните на основата на чл. 62 от ЗЗДискр. 


В конкретния случай образуваното производство е стартирало след оплакване на управител на ЕТ за съставен акт от старши инспектор от Дирекция „Инспекция по труда”. В жалбата се твърди, че наложената имуществена санкция се дължи на нетърпимостта към ромите и неуважението, което е продиктувано от предубеденост за това, че те нарушават законите и извършват престъпления. В хода на проучването е установено, че на управителя на ЕТ е съставен акт за установяване на нарушение на Закона за здравословни и безопасни условия на труд, свързано с нарушение на правата на наетия персонал, макар че ЕТ не е наемал персонал за работа в търговския си обект. В хода на откритото заседание на страните в производството е дадена възможност за помирение, тъй като те са изразили желание за това. Въпреки повдигнатия спор пред Комисията в хода на помирителното производство между представителите на държавния орган и жалбоподателя са изяснени позициите на страните, постигнато е съгласие по спорните въпроси и сключено споразумение жалбата да бъде оттеглена. Доколкото в определения от състава срок е представено споразумение в КЗД, което съответства на закона и не противоречи на морал, то е одобрено от състава и съгласно искането на жалбоподателя производството по преписката е прекратено.


Въпреки, че равенството на всички човешки същества е признато с Всеобщата декларация за правата на човека и е залегнало като конституционен принцип в преамбюла на Конституцията на Република България и разпоредбата на чл. 6, ал. 1 от нея липсата на толерантност и различното третиране на основата на признака етническа принадлежност често водят до нарушаване на човешките права, тормоз на работното място и дискриминация. Както сочи практиката на Първи специализиран постоянен заседателен състав не са единични случаите, когато нарушението на принципа за равно третиране при упражняване правото на труд води до дискриминация на лица принадлежащи към етнически малцинства на работното място.


Извършването на забранена от закона дискриминация от страна на работодателя е установено с постановеното от Първи специализиран състав Решение № 234/2012 г. по преписка № 253/2010 г. В инициативния документ за образуване на производството жалбоподателката заявява, че работи повече от осем години като помощник-възпитател в ЦДГ и тъй като е с български имена, никой от колегите й не е знаел, че е туркиня. За нейния етнически произход колегите й научили по случаен повод, но от този момент отношението на директора към нея се променило. Жалбоподателката посочва, че е освидетелствана от ТЕЛК и случайно е научила, че има право на допълнителен платен отпуск от 6 дни. Тъй като се почувствала ощетена потърсила съдействието на синдикатите, но това нейно действие дало повод на директора да я унижава по всички възможни начини, наричала я пред свидетели „мръсна циганка” и „мръсна кадъна”, и заявявала, че ще я принуди да напусне работа.

След преценка на всички събрани доказателства решаващият състав е приел в конкретния случай за установено, че изречените от директор на ЦДГ думи „…мръсна кадъна, ще те принудя да си подадеш молбата за напускане сама…”, представляват нежелано поведение, изразено словесно, а в контекста и ситуацията имат за резултат накърняване достойнството на жалбоподателката и създаване на унизителна за нея среда, което представлява дискриминация на основата на признак „етническа принадлежност” под формата на „тормоз” по смисъла на чл. 5 от ЗЗДискр. При тези обстоятелства и предвид, че дискриминацията е извършена умишлено, а липсват и смекчаващи отговорността обстоятелства, съставът е наложил глоба  на директора на ЦДГ в размер на 350 лв. (триста и петдесет лева), но наред с това е отправил препоръки до Кмета на общината, на територията на която е ЦДГ и Министъра на образованието, младежта и науката, широко да разпространят текста на решението сред директори на училища, детски градини и обслужващи звена, за да предотвратят допускането на дискриминация спрямо работниците и служителите, които са представители на други етноси, като предприемат едновременно и мерки за неразкриване на личните данни на страните по преписката. 


Принципите на равенство пред закона, равенството във възможностите и забраната  на дискриминацията изискват лицата в сходно положение да се третират по сходен начин и да имат аналогични възможности (забрана на пряката дискриминация), но и в същото време забраняват еднаквото отношение  към хора в  коренно различно положение (забрана за непряка дискриминация). Отново нарушение при упражняване правото на труд на основата на признак етническа принадлежност е установил Първи специализиран състав с Решение № 100/2012 г. по преписка № 246/2010 г. 

В този случай жалбоподателят получил предизвестие за прекратяване на трудовия договор на основание чл. 328, ал. 1, т. 3 от КТ, а такива предизвестия били връчени и на други двама негови колеги, които заедно с жалбоподателя впоследствие са уволнени. Колегите му обаче получили дължимите от работодателя обезщетения по чл. 220 от КТ за разлика от жалбоподателя, на когото те не били изплатени както и 10-те дежурства, отработени през месец септември 2010 г., а отделно не му били издадени и документи, нужни за получаване на обезщетение за безработица. Според жалбоподателя неплащането на обезщетенията и част от заплатата му, неподготвянето на документите за получаване на обезщетение за безработица, както и уволнението му се основават на етническата му принадлежност. 


Първи специализиран състав е установил с постановеното решение, че уволнението на жалбоподателя от длъжността „техник” в предприятието, извършено със съответната заповед с правно основание чл. 328, ал. 1, т. 3 от КТ, представлява пряка дискриминация по чл. 4, ал. 2 от ЗЗДискр. по отношение на жалбоподателя на основата на неговата етническа принадлежност в сравнение с оставянето на работа на колегата му на същата длъжност, което е нарушение на чл. 4, ал. 1 във връзка с ал. 2  на същия член от ЗЗДискр. Освен това съставът е приел обаче, че неизплащането до декември 2010 г. на възнагражденията и обезщетенията, дължими на жалбоподателя в резултат на уволнението му, не представлява дискриминация на основата на неговата етническа принадлежност в сравнение с неговата колежка, на която  до август 2011 г. също не са били изплатени дължимите й възнаграждения и обезщетения, в резултат на нейното уволнение. Първи специализиран състав е установил също така, че в процедурата по подготовка на уволнението на жалбоподателя, работодателят не е изпълнил задълженията си, произтичащи от разпоредбите на чл. 21 от ЗЗДискр. и чл. 24, ал. 2 от ЗЗДискр., с което е осъществил нарушение по чл. 80, ал. 2 във връзка с ал. 1 на същия член от ЗЗДискр., поради което решаващият състав е наложил на работодателя две имуществени санкции всяка в размер на 250 лв. 


Показателно за извършваните нарушение на ЗЗДискр. чрез използването на електронни медии е постановеното от Първи специализиран заседателен състав Решение № 178/2012 г. по преписка № 264/2010 г. образувана по сигнал с твърдения, че управителят на пловдивското общинско предприятие "ЧИСТОТА" пряко и публично е обидил цялото ромско население, като се цитира част от изказването му, публикувано в статия в интернет, на сайта http://news.plovdiv24.bg: „Солищата се охраняват заради набезите на роми. Не е проблемът, че кражбите им нанасят големи финансови щети, но мислят струпана смес за чист пясък, смесват я с бетон и я използват за строежи, един от които вече падна и имаше наранени”. В хода на проучването и откритите заседания решаващият състав е изяснил всички факти по оплакването и след като е направил анализ на съдържанието е приел, че чрез направените от ответника изказвания, публикувани в статия в интернет по отношение на пострадалите лица е осъществена дискриминация под формата на тормоз на основана на признак етническа принадлежност, а също така е констатирал, че чрез тези изказвания е осъществено и подбуждане към  дискриминация.


Преценявайки характера на нарушенията и разпространението на изказванията чрез електронни средства за масова информация, съставът е дал задължителни предписания на дружеството издател за предотвратяване на бъдещи подобни нарушения. С цел недопускане занапред на установените нарушения при упражняване предмета на дейност на дружеството на ръководството на електронното издание е предписано да предприеме мерки за саморегулация от договорно, техническо и организационно естество.

Равенството на гражданите по достойнство и права, без оглед на етническа принадлежност, религия или други характеристики, както и търпимостта  са основни конституционни принципи, а правото на свободно изразяване също е основно конституционно право, но то не включва свободата за пропагандирането на расизма, ксенофобията, антисемитизма или хомофобията. Враждебното слово не се ползва със закрила и подлежи на ограничения, включително на санкциониране със средствата на наказателното правораздаване. Забраната за враждебно слово е абсолютна, когато то се основава на раса, етнически произход, националност, цвят на кожата или религиозната принадлежност. В този смисъл следва да се отбележат Решение № 110/2012 г. по преписка № 27/2011 г. и Решение № 112/2012 г. по преписка № 110/2010 г. с които решаващият състав е спрял производството, тъй като е намерил, че в жалбите са изложени данни за престъпления. 


В първия случай преписка № 27/2011 г. е образуваната след получаване на информация от държавен орган за подаден сигнал от юридическо лице, препратен по компетентност на КЗД с писмо на Председател на Комисията по правата на човека, вероизповеданията, жалбите и петициите на гражданите на Четиридесет и първото Народно събрани с изх. №153-14/1009 от 26.01.2011 г.

Сдружението, подател на сигнала, прави оплакване за антисемитска пропаганда, чрез печатно издание, с което се „насажда омраза към евреите и юдаизма” и наред с това се „отрича и омаловажава Холокоста” и счита, че посочените книги са форма на антисемитска пропаганда. След назначаване на експертизи и получаване на заключенията на експертите Първи специализиран състав е приел, че в произведенията е налице оправдаване, омаловажаване и отричане на Холокоста по начин, годен да формира неприязън и омраза спрямо евреите. Решаващият състав е посочил, че присъдите на Международния военен трибунал по Лондонското споразумение от 08.08.1945 г., постановени по групата дела, известни като Нюрнбергския процес, третират Холокоста по време на Втората световна война като престъпление срещу човечеството и мира по смисъла на чл. 6 от Хартата на същия трибунал, а оправдаването, омаловажаването или отричането на Холокоста са форма на проповядване и подбуждане на омраза към евреите по смисъла на чл. 162, ал. 1 от НК, които с измененията в НК, обнародвани в ДВ бр.33/2011 г., са криминализирани като отделен състав на престъпление по чл. 419а от НК. Доколкото криминализирането е във връзка със задължението за предприемане на национални мерки, изисквани на основание чл. 1, пар. 1, б. ”г” от Рамково решение 2008/ 913/ ПВР на Европейския съвет от 28 ноември 2008 г. относно борбата с определени форми и прояви на расизъм и ксенофобия посредством наказателното право Първи СПЗС като е приел, че извършените действия са форма на антисемитска пропаганда, чрез тях се насажда омраза към евреите и юдаизма и наред с това се отрича и омаловажава Холокоста е взел решение за спиране на производството по преписката и изпращането й в прокуратурата за осъществяване от компетентния прокурор на правомощията за образуване на наказателно производство.


Аналогично е постановеното Решение № 112/2012 г. по преписка № 110/2010 г., образувана по повод оплаквания на жалбоподателите от агресивното поведение на техните съседи, които от самото им нанасяне в къщата като наематели  са започнали да ги обиждат с думите: „цигани, крадци, мошеници”. Жалбоподателите твърдят, че съседите им заявили, че „докато не ги изгонят от къщата няма да се спрат пред нищо”. Същото са заявили и пред техния хазяин, че „няма да престанат с тормоза по всякакъв начин…, тъй като те не отговарят на тяхното ниво”. 

След проведения разпит на свидетелите и заключението от проведеното почерково изследване за авторството на писма със заплашително съдържание на етническа основа, съставът е счел, че са налице доказателства по преписката от които може да се направи предположение за извършено престъпление по чл. 162, ал. 1 от НК, поради което със свое протоколно решение на основание чл. 59, ал. 4 от ЗЗДискр., е решил да спре производството и изпрати преписката ведно със събраните по нея материали на Районна прокуратура по компетентност.


Малко по-специфичен случай третира Решение № 021/2012 г. по преписка № 155/2010 г., с което също са изпратени материалите на прокуратурата, макар и по друг повод. Първи специализиран състав се е произнесъл с посоченото решение по претенция за осъществена дискриминация при изпълнение на служебни задължения от страна на служител в пощенски клон. В постъпилата жалба се твърди, че пострадалата е клиент на пощенски клон, от където получавала пенсия, издръжка и социални помощи. Според жалбоподателя по преписката, още преди да стигне до касата, служителка на клона я пресрещнала, викайки й “Циганко мръсна, марш!”, “Ще те убия”. Когато жалбоподателката отишла в пощенския клон, за да получи пенсията на майка си, същата служителка отново я обидила с думите “циганко мръсна”, непосредствено след което между нея и ответната страна възникнал физически конфликт. Жалбоподателката твърди, че ръководството на пощенския клон е уведомено за инцидента, поради което на ответната страна е било наложено дисциплинарно наказание, а за същия случай е уведомена и полицията, а в Софийски районен съд е образувано наказателно дело от административен характер № 3836/2010 г. 


В хода на производство е била изискана информация от Софийски районен съд, от която е видно, че за инцидента е образувано НАХД по което е постановено решение с което СРС е признал жалбоподателката по преписката за виновна в извършването на престъпление по чл. 131, ал. 1, т. 12  във връзка с чл. 130, ал. 2 от НК, освободил я от наказателна отговорност и на основание чл. 78 а от НК й е наложил глоба в размер на 1000 лева. 


При постановяване на конкретното решение съставът е отчел  непредставянето от ответната страна на доказателства по смисъла на чл. 9 от ЗЗДискр. за липса на нарушение на принципа на равно третиране и е приел, че провокационното и агресивно поведение на ответната страна, както и изречените от нея обидни квалификации, свързани с етническия произход на жалбоподателката съставляват тормоз и дискриминация на основата на етническа принадлежност. За установеното нарушение съставът е наложил глоба в размер над минималния, тъй като е взел предвид, че дискриминацията е извършена умишлено и целенасочено.


Доколкото в производство е било установено използването на обидни на етническа основа квалификации, приети за дискриминация, забранена по смисъла на  ЗЗДискр., Първи СПЗС е намерил, че  постановеното решение би могло да има значение както за защитната теза на жалбоподателката, така и за правната квалификация на деянието, за което е била вече осъдена. На първо място се установява, че ответната страна по преписката е отправила етнически обвързани реплики с обиден и унизителен характер, които са приети за дискриминация, на следващо място наличието на отправени дискриминационни реплики може да изключи квалифициране на извършеното като посегателство по хулигански подбуди (чл. 131, ал. 1, т. 12 във връзка с чл. 130, ал. 2 от НК) и може да даде основание за по-лека квалификация по чл. 132, ал. 1, т. 4 от НК или за прилагането на реторсия по чл. 130, ал. 3 от НК. При това положение и доколкото установените дискриминационни реплики с обидени унизителен характер може да бъдат преценени като нови обстоятелства, даващи основание за възобновяване на наказателното производство в хипотезата на чл. 422, ал. 1, т. 3 от НК Първи СПЗС на основание чл. 67, ал. 4 от ЗЗДискр. е изпратил на административния ръководител на Софийска градска прокуратура копие от постановеното решение, депозираните по преписката писмени сведения, както и протокола от проведеното заседание, който да прецени дали не са налице основания за възобновяване на  наказателното производство по посоченото НАХД на СРС на основание чл. 422, ал. 1, т. 3 от НПК.

Втори специализиран постоянен заседателен състав 


В производството за защита от дискриминация ВТОРИ постоянен заседателен състав е специализиран по признаците: пол, човешки геном, упражняване право на труд, синдикална принадлежност.


През 2012 г. съставът е постановил 24 решения по образувани преписки, 2 от които с оплаквания за дискриминация при упражняване правото на труд по признак „лична положение” 7 на основата на признак „пол”, 4 по признак „синдикална принадлежност”, 2 за сексуален тормоз и 7 по оплаквания за нарушаване при упражняване правото на труд на принципа равен труд равно заплащане, 1 за неравно третиране от работодателя при предоставяне на възможности за обучение, квалификация и преквалификация и 1 една преписка с оплакване за дискриминация под формата на преследване. С постановените двадесет и две решения по същество решаващият състав е установил в един случай извършването на непряка дискриминация и в 7 случая извършването на пряка дискриминация, а 14 от подадените жалби са оставени без уважение. С 2 решения е установено извършване на пряка дискриминация по признак „пол”, а с 1 решение е установено извършването на непряка дискриминация по същия признак. С 3 решения е установено извършването на пряка дискриминация по признаци „синдикална принадлежност” и „лично положение”, а с 2 решения е установено неравно третиране и нарушение на принципа за равно заплащане за равен труд. С цел прекратяване на установените нарушения са дадени 5 предписания на работодатели и 2 препоръки с цел предотвратяването на бъдещи нарушения. За установените нарушения решаващият състав е наложил 7 глоби на физически лица и 4 имуществени санкции на работодателите. Две от преписките са прекратени поради оттегляне на жалбата и две поради неотстраняване на нередовности. 


Разпределението на подадените жалби по пол на подателя е в полза на жените 14:10, което сочи на преобладаваща джендърна активност на жените.  

Антидискриминационното законодателство допуска по принцип наличието на различно отношение спрямо отделни лица или групи от лица, стига то да е оправдано с оглед постигането на законосъобразна цел, като предприетите действия следва да бъдат подходящи и пропорционални. Различното третиране обаче при упражняване на правото на труд е недопустимо, когато работници и служители, намиращи се в сравнимо сходно положение са третирани по-неблагоприятно от работодателя на основата на признака пол, целта не е законна, а мерките са неподходящи и непропорционални.


Като илюстрация за установено по-неблагоприятно третиране по признак „пол” при упражняване правото на труд може да се посочи Решение № 193/2012 г. по преписка № 233/2011 г. на Втори специализиран постоянен заседателен състав. Производството е образувано по жалбата на работничка, която твърди, че е работила от 25.10.1983 г. до 09.03.2009 г.  в „ХХХ” АД, като е заемала длъжността оператор в заводската подстанция. През месец март 2009 г. имало съкращения и електролабораторията била закрита поради намаляване обема на работа. В целия колектив били само две жени, но и двете били „съкратени”, като на тяхно място са назначени двама мъже от електролабораторията, чийто щат бил съкратен. Жалбоподателката декларира, че двете с колежката й имат средно-специално образование, което е по-високо от това на новоназначените колеги. Уверява още, че по време на целия си трудов стаж няма наложени никакви дисциплинарни наказания. Именно на база на тези факти жалбоподателката счита, че спрямо нея и нейната колежка е извършен акт на дискриминация по признак „пол”. 


По време на извършеното проучване изпълнителният директор на АД работодател предоставя писмено становище в което посочва, че трудовото правоотношение с жалбоподателката е прекратено на основание чл. 331, ал. 1 от КТ. Пояснява, че правно-нормативно процедурата, уредена в чл. 331 от КТ дава възможност на работодателя да инициира прекратяването на трудов договор след отправяне на писмено предложение до служителя и прекратяването може да се извърши, ако работодателят плати обезщетение. Твърди се, че няма реално и фактическо съкращаване на щата, а процедурата по чл. 331 от КТ не ангажира работодателя с обосновки за това по какъв ред и на какво основание ще назначи или не служители на работните места на техни колеги, напуснали по взаимно споразумение. 


С оглед описаната фактическа обстановка съставът е счел, че в конкретния случай следва да се съобрази, с оглед действащите материалноправни норми от ЗЗДискр., че в сравнимо сходно положение са служителите, заемали една и съща длъжност в рамките на предприятието. Именно между тях следва да се направи сравнението във връзка с твърдяната от жалбоподателката дискриминация. Установено е, че към месец март 2009 г. двама мъже и две жени са полагали труд в рамките на станцията на длъжност „оператор електрическа подстанция“. Съставът е отчел, че и в хипотезата на чл. 331 от КТ именно работодателят пръв изявява своята воля относно прекратяването на трудовото правоотношение, но работодателят е изразил воля за прекратяване на трудовите правоотношения единствено на лицата от женски пол измежду всички заемали длъжността „оператор електрическа подстанция“ в рамките на станцията. Комисията е приела, че очевидно работодателят е имал желание  да се запази трудовата функция, като целта му е била тази функция да се изпълнява в същия обем и от същия брой служители, доколкото на длъжностите, освободени от двете жени, са назначени други работници. Втори състав е приел в конкретния случай, че ответната страна не се е аргументирала по отношение на въпроса защо е изявила воля за прекратяване на трудовите правоотношения именно на лицата от женски пол в рамките на структурното звено, а не се е аргументирала и по въпроса защо на тяхно място са назначени работници от мъжки пол, които са по-ниско квалифицирани от жалбоподателката. Според състава отправянето на предложения за прекратяване на трудови правоотношения презумира наличието на воля у предложителя, че не желае въпросните лица да полагат труд в рамките на неговото предприятие. Що се отнася до аргументацията на ответната страна, че прекратяването на трудовото правоотношение на жалбоподателката е извършено с цел оптимизиране на разходите във връзка със световната финансова криза, настоящият състав категорично изключва възможността постигането на благоприятен финансов резултат да е основание за оправдаване на неравното третиране, осъществено спрямо жалбоподателката, доколкото в чл. 7, ал. 1 от ЗЗДискр. и чл. 8 и чл. 14, пар. 2 от Директива 2006/54/ЕО са изброени изчерпателно обективно оправданите основания за поставянето на лице в по-неблагоприятно положение въз основа на неговия пол. 


Както беше посочено, Втори специализиран постоянен заседателен състав е приел за безспорно установено, че волята на работодателя е била да се освободи от работниците, до които са били отправени предложения по чл. 331 от КТ, дори и последните да не ги приемат, поради което счита, че чрез действията на работодателя, изразяващи се в различното третиране на лицата от женски пол, заемали длъжността „оператор електрическа подстанция“, в сравнение с техните колеги от мъжки пол, е накърнено в по-широк план и правото на труд на жалбоподателката, доколкото перспективата пред нея се е изразявала в обстоятелството, че ако не приеме отправеното й предложение, е щяла да остане (по думите на представителя на ответника) „без пари на улицата“. Предвид гореизложеното настоящият състав е счел, че АД работодател е осъществил пряка дискриминация по признак „пол“ спрямо жалбоподателката в сравнение с нейните колеги от мъжки пол и по тази причина е наложил имуществена санкция на АД за извършването на установената с настоящото решение дискриминация.


В Препоръка 92/131/ЕЕС на Европейската комисия за защита на достойнството на жените и мъжете при упражняване правото на труд се посочва, че: «Същностната характеристика на сексуалния тормоз е, че той е нежелан от реципиента и всеки отделен човек определя за себе си какво поведение приема и какво счита за обидно. Сексуалното внимание се превръща в сексуален тормоз, ако продължава, след като е станало ясно, че се приема от реципиента като обидно, макар че и отделен инцидент може да съставлява сексуален тормоз, ако е достътъчно сериозен». По смисъла на § 1, т. 2 от ДР на Закон за защита от дискриминация, "сексуален тормоз" е всяко нежелано поведение от сексуално естество, изразено физически, словесно или по друг начин, с което се накърняват достойнството и честта и се създава враждебна, обидна, унизителна или застрашителна среда и в частност, когато отказът да се приеме подобно поведение или принудата към него може да повлияе на вземането на решения, засягащи лицето.

Именно с оплакване за „сексуален тормоз” е свързано постановеното Решение № 028/2012 г. по преписка № 235/2010 г. от Втори специализиран постоянен заседателен състав. Жалбоподателката твърди, че ответникът ХХ от години я преследва и упражнява върху нея сексуален тормоз на работното й място, поради което тя е подала жалба в Районна Прокуратура. По това време той бил „началник-смяна”, но изпълнявал длъжността „механик” на цех в „ХХ ХХ” АД. Жалбоподателката споделя, че нещата особено са се усложнили в един момент през пролетта, в резултат на което й станало неприятно да ходи на работа. Поредицата от сексуални намеци, посегателства, опипвания, притискания, писма, звънене по телефона и през деня, и през нощта и пр. са се редували със заплахи и „съвети” за правилно поведение. Допълва, че съпругът й е запознат с горното и по този повод са имали семейни проблеми. Наложило се е да сменят номера на стационарния си телефон в дома им, както и на нейния мобилен телефон, за да прекратят възможността за контакт със ответника. Жалбоподателката твърди, че е потърсила защита от ръководителя на цеха, но той вместо да я защити, я е упрекнал, че пречи на ответника да си гледа работата и че тя сама му дава поводи. Оплаква се, че въпреки отправената до изпълнителния директор от нея писмена жалба и проведения по този повод разговор с него, както и въпреки поисканата от нея и осъществена среща с директор „Човешки ресурси”, никакви мерки не са били предприети от тяхна страна. Жалбоподателката  твърди, че посоченото лице е имало подобни прояви на сексуален тормоз и към други нейни колежки от същия цех и по повод такива оплаквания, той е бил наказан дисциплинарно с „предупреждение за уволнение”. По нейно мнение това наказание не го е направило нито по-предпазлив, нито по-малко агресивен, нито пък го е отказал от тези му „занимания”, тъй като той е разчитал на близкото си приятелство с началника на цеха, който го толерирал по всякакъв начин и който не криел, че му е протеже. Жалбоподателката твърди, че двама от свидетелите на тези действията на ответника са били „съкратени” само защото са дали показания при разследването пред прокуратурата по нейната жалба и по повод на две от колежките й. Жалбоподателката счита, че не е получила търсената защита от органите на Прокуратурата заради роднинските връзки на ответника с двама от петте прокурора в града и допълва, че това е амбицирало ответника още повече и макар писмата да са престанали, то климата помежду им се е изострил още повече. Тя споделя, че е под непрекъснат стрес и натиск. Счита, че като майка на две деца не е за подигравка или забавление. Въпреки че осъзнава риска да загуби работата си като бъде „съкратена” като други оплакали се преди нея, посочва, че търси защита и справедливост по реда на закона и отправя искане към Комисията да се произнесе съобразно правомощията си.


В хода на извършеното проучване са изискани обяснения от ответника, от изпълнителния директор на АД работодател, от Директор „Човешки ресурси” на АД, от началник цеха и от посочени свидетели. След като разгледал поотделно и в съвкупност  всички представени от страните и установени в хода на производството доказателства, съставът е намирил за установено, че се потвърждават изнесените от жалбоподателката факти за наличието на йерархична подчиненост на работното място в структурата на работодателя и към процесния момент жалбоподателката е била на пряко подчинение на ответника, като началник смяна в цеха. Срещу ответника в дружеството е имало и други предшестващи настоящото, оплаквания за сексуален тормоз на работното място, подадени  от други две жени по-рано. В резултат на това дружеството – работодател е поискало писмени обяснения от ответника и след разглеждане на случаите му е наложено със заповед на работодателя дисциплинарно наказание „Предупреждение за уволнение”.

От данните по преписката е видно също, че използвайки служебното си положение, понякога и под предлог за съвместна работа, воден от подчертано личен интерес към жалбоподателката, ответникът е търсел начин да осъществи и поддържа по-близки контакти с жалбоподателката, несвързани с работата. Нейно отрицателно поведение, включително търсенето на защита срещу натиска на ответника чрез подаване на жалба до Районна прокуратура, както и писмо-жалба до Изпълнителния директор на АД, показват, че действията му са възприемани от нея като нежелани, обидни, смущаващи, унизителни, създаващи заплашителна за нея среда.

Като е преценил, че ключовият момент на сексуалния тормоз според трайната съдебна практика, е нежелаността на поведението от гледна точка на обекта му и като е съобразил свидетелските показания, съставът е приел, че проблемът на жалбоподателката е станал публично достояние на нейните колеги, което е основната причина да се чувства обидена и унижена. Предвид липсата на закрила от правнозадължените субекти, към които жалбоподателката се е обърнала за помощ, както и предвид нейната йерархична зависимост от всеки от тях в една или друга степен, е налице и другата предпоставка, визирана в ЗЗДискр., а именно – създаването на враждебна и застрашителна среда за нея. На основание проведените разпити, съставът е намерил, че налице са данни за съзнателно нежелано поведение от сексуално естество спрямо жалбоподателката от страна на ответника, изразено словесно и с действия, с което се накърнява достойнството и се създава враждебна, обидна, унизителна и застрашителна среда, както и действия, целящи принуда към подобно поведение, които са от естество да повлияят на вземането на решения, засягащи лицето. Анализът на фактите по преписката налага извод, че нежеланото поведение към жалбоподателката от страна на ответника  следва да се квалифицира като такова от сексуално естество. По време на производството пред КЗД ответникът не е успял да докаже твърдението си, че не е действал против волята на жалбоподателката. Дори да се приеме, че жалбородателката и ответника са имали лични отношения в минал период, това не означава, че действията от сексуално естество на ответника са били желани от жалбоподателката от даден момент и към разглеждания период. Напротив, показанията на свидетелите са непротиворечиви и потвърждават оплакванията на жалбоподателката за сексуален тормоз на работното място и тормоз извън него. На свой ред ответната страна не е навел доказателства, с които да убеди състава, че връзката между жалбоподателката и него е взаимна и желана от нейна страна. 


При така установената фактическа обстановка Втори специализиран постоянен заседателен състав е приел за установено, че с действията си: опипване на тялото на жалбоподателката на работното й място и в процеса на изпълнение на трудовите й задължения, търсене на нежелан контакт със същата пред погледа на колегите и съпруга й и изпращане на писмени послания с интимен характер, както на работното й място, така и в дома й ответникът е извършил „сексуален тормоз” спрямо жалбоподателката, което съобразно ЗЗДискр представлява форма на дискриминация. 


Отделно съставът е установил, че с действията си: денонощни телефонни обаждания и почерпка за раждането на второто й дете с огласения от него аргумент, че е и негово ответникът е извършил „тормоз” спрямо жалбоподателката, което съобразно ЗЗДискр. представлява забранена от закона дискриминация.


За да постанови своето Решение № 019/2012 г. по преписка № 227/2010 г. Втори специализиран постоянен заседателен състав е посочил, че в Решение № 14 от 10.11.1992 г. по конституционно дело № 14 от 1992 г. относно тълкуването на чл. 6 от Конституциятата на Република България Конституционният съд е установил, че признаците: религия, образование, убеждения, политическа принадлежност, лично и обществено положение или имуществено състояние, фактически се придобиват в процеса на социалната реализация на гражданите в обществото в резултат на упражняване на опредлени права. Всеки от тези признаци представлява за отделния гражданин равна възможност предвидена и гарантирана в Конституцията, която не може съгласно чл. 6, ал. 2 да бъде основание за привилегировано отношение към него или за ограничаване на на правата в качеството му на гражданин. Този постулат е пряко приложим и при трудовите правоотношения или казано по друг начин – приложим е в случайте, когато физическите лица упражняват конституционно гарантираното им право на труд (чл. 16 и чл. 48 от КРБ). Подобна теза е застъпена и в Решение № 3416 от 16.03.2010 г., на Тричленен състав на Върховен административен съд, потвърдено с Решение № 8383 от 22.06.2010 г. на Петчленен състав на ВАС. Съдът счита, че ''правото на труд и неговото конкретно упражняване е част от съдържанието на признака 
''лично положение'' по смисъла на чл. 4, ал. 1 от ЗЗДискр.''
Производството по преписка № 227/2010 г. е образувано по жалба и допълнение към нея с изложени оплаквания за нарушение на чл. 21 от ЗЗДискр. срещу директор на ОДЗ. В жалбата, се заявява, че от 2004 г. жалбоподателката е назначена с трудов договор в ОДЗ като учител по музика, притежава диплом за висше образование със степен магистър и е детска учителка с профил музикален ръководител като ръководи 6 (шест) групи деца в ОДЗ, а освен тях жалбоподотелката обучава още 4 (четири) групи в ЦДГ и няколко групи  в друго ОДЗ в същия град. 


На 01.10.2010 г. жалбоподателката е била повикана от ответната страна, която и връчила заповед за уволнение поради съкращаване на нейната щатна длъжност като сех мотивирала, че няма пари за нейната заплата. След като жалбоподателката отказала да подпише въпросната заповед, директорката на ОДЗ упражнила физическо насилие върху нея, като я блъскала, дърпала, извивала ръцете й, със заплахи я насилвала да подпише. Въпреки това, жалбоподателката не подписала заповедта и след като се срещнала с кмета, подала жалба срещу ответничката. Жалбоподателката заявява, че на 15.09.2010 г., ответничката е закрила щата й, без преди това да я уведоми и предизвести. Твърди, че на проведените два педагогически съвета не е поставено за обсъждане щатното разписание и конкретно щата по специалност „музика” в ОДЗ. Заявява също, че директорът еднолично е взела това решение, без да уведоми общинското ръководство, нито пък главния специалист в направление „образование” в общината. 


На второ място, посочва фактът, че не е направила необходимото за изготвяне на писмено договаряне и регламентиране на формирането на работната й заплата, като в тази връзка не е провела необходимият разговор с жалбоподателката в началото на учебната година и общинското ръководство не е било уведомено от ответната страна за финансовия проблем. Счита, че е дискриминирана по признак  „образование ”,  при осъществяване правото й на труд, заявява, че към  момента щата на учител по музика е съкратен за трите детски градини, общо за 12 групи от деца, поради което не се изучава музика, въпреки, че това е задължително по програма от Министерство на образованието младежта и науката. 


Съставът е провел проучване като е изискал писмени становища от страните в производството и разпитал посочени свидетели след което като е обсъдил поотделно и в съвкупност представените по преписка доказателства, изслушаните страни в открито заседание и съобразил становищата на страните, е намирал за установено, че трудовият договор на жалбоподателката е прекратен, а като причина за прекратяването му е посочено съкращение на щата «старши учител по музика» поради липсата на необходимата бройка от групи за покриване на норматив за задължителна преподавателска заетост на учител по музика. От снетите обяснения на свидетел по преписката съставът е приел за доказано, че при връчването на заповедта за уволнение на жалбоподателката е имало пререкания между нея и ответната страна, при което се е стигнало дори до викане, блъскане и дърпане, извършено от директорката - ответник на жалбоподателката, а на тази „сцена” са присъствали и децата от нейната група. Въпросът за щата на музикалния ръководител не е бил предложен за обсъждане и гласуване нито на един от двата педагогически съвета, проведени през месец септември през 2010 г. и никой от учителският колектив не е имал представа за намеренията на директорката да закрие щата на музикалния педагог и съкрати жалбоподателката. Установено е, че ръководството СО на СБУ в детското заведение, чийто член е жалбоподателката от 2004 г., не е било уведомено за тези намерения на ответната страна и не е искано съгласието на синдиката, както се изисква от КТД. 


По преписката е представено заверено копие на Констативен протокол на Регионален инспекторат по образованието на МОМН, относно извършена проверка в ОДЗ. В точка 3 от раздел „ Констатации” на този протокол, озаглавена  „Спазване на чл. 10 от КТД за системата на народната просвета, сключен на 29.06.2010 г., при съкращаване на педагогическата длъжност „учител по музика” през учебната 2010 г. – 2011 г.” са установени нарушения от страна на ответника в настоящото производство, както на отделни разпоредби от нормативната уредба, така и на определени клаузи от КТД за системата на народната просвета. В точка 3.5. от протокола е записано, че при съкращаването на щатната длъжност на жалбоподателката, ответната страна е извършила нарушение на чл.147, ал.1, т.1 от ППЗНП и чл.10, т.2 и чл.10, т.5 от КТД за системата на народната просвета, сключен на 29.06.2010 г. за срок от две години. 


Решаващият състав е счел, че така установените нарушения по съществото си, представляват и нарушение на Закона за защита от дискриминация. Мотивите на състава за това са, че според  чл. 21 от ЗЗДискр. всеки работодател е длъжен да прилага еднакви критерии при осъществяване на правото си за едностранно прекратяване на трудовия договор при чл. 328, ал. 1, т. 2-5, 10 и 11 и чл. 329 от КТ, без оглед на признаците по чл. 4 от ЗЗДискр. По тази причина Втори състав е приел, че ответна страна в настоящото производство, чрез действията си като директор на ОДЗ е извършила „тормоз” по смисъла на чл. 5 от ЗЗДискр. във връзка с параграф 1, т. 1 от ДР на ЗЗДискр. спрямо жалбоподателката - учител по музика в същото учебно заведение. Според състава всички свидетелски показания потвърждават, че с поведението си като ръководител на детското заведение, както и конкретно при връчването на заповедта за прекратяване на трудовото правоотношение на жалбоподателката, директорката-ответник е създала враждебна, обидна среда за жалбоподателаката на работното й място, като е накърнила нейното достойнство й и с това е осъществила „тормоз” по признак „лично положение”. 

Настоящият състав на Комисията е приел, че в случая е налице и неизпълнение на чл. 21 от ЗЗДискр. от ответната страна, съгласно текста на който работодателят е длъжен да прилага еднакви критерии при осъществяване на правото си на едностранно прекратяване на трудовия договор по чл. 328, ал. 1, т. 2-5, 10 и 11 и чл. 329 от Кодекса на труда. В конкретния случай дискриминацията спрямо жалбоподателката е осъществена във връзка с упражняването правото й на труд, което от своя страна е свързано и обусловено от притежаваното от нея образование и квалификация. Жалбоподателката е завършила висше образование по специалност  „Предучилищна педагогика” и има призната квалификация „Детски учител с профил музикален ръководител в детска градина”. Съставът е приел, че това обстоятелство е било определящо при извършеното нарушение на ЗЗДискр., защото ответната страна е прекратила трудовия договор на жалбоподателката без да е спазила изискването за прилагане на еднакви критерии при осъществяването правото за едностранно прекратяване на трудовия договор на жалбоподателката и това се установява както от свидетелските показания, така също и от Констативния протокол на РИО на МОМН, приложен по преписката. 


При така установените факти и обстоятелства съставът е приел, че ответната страна като бивш директор на Обединено детско заведение е извършила дискриминация под формата на „тормоз” по признак „лично положение” по отношение на жалбоподателката при упражняване правото й на труд като учител по музика и е наложил на ответната страна наказание - глоба в размер на 250 лв. (двеста и петдесет лева) за това нарушение.


Втори специализиран съставът е установил също, че ответната страна като бивш директор на Обединено детско заведение е извършила  дискриминация по чл. 21 от ЗЗДискр. по признак „лично положение” по отношение на жалбоподателката при упражняване правото й на труд като учител по музика и е наложил на ответната страна глоба в размер на 250 лв. (двеста и петдесет лева) за това нарушение. 


В Решение № 197/2012 г. по преписка № 164/2011 г. Втори специализиран постоянен заседателен състав е посочил, че в Глава втора на ЗЗДискр. законодателят императивно е регламентирал задължение на работодателите за равно третиране на работниците и служителите и забрана за допускане на дискриминация при упражняване на правото на труд. Дори сам по себе си фактът, че едни учители и служители получават по-малко дни отпуска, защото не са членове на национално представени синдикални организации или пък не членуват в никакви сдружения, е абсолютно нарушение на разпоредбите на ЗЗДискр. Налице е  неравно третиране на служители от един и същи отрасъл, които изпълняват едни и същи функции, работят при едни и същи или сходни обстоятелства и имат едни и същи задължения, т.е. на практика упражняват еднакъв труд, но всъщност имат различно определен размер допълнителни дни платен отпуск и то само и в зависимост от това дали са членове на определени синдикални организации, страна по КТД. В случая е налице нарушение на чл. 13, ал. 1 от ЗЗДискр., тъй като правото на платен отпуск е част от условията при упражняване правото на труд, а чл. 8, ал. 3 от КТ забранява различното третиране на основата на признака „синдикална принадлежност”.


Производството по преписката е образувано въз основа на жалба с оплаквания за проявена дискриминация на основата на признак “синдикална принадлежност”. Като ответна страна в производството съставът е конституирал директорът на ЦДГ, а като заинтересована страна е конституирано Министерство на образованието, младежта и науката, представлявано от министъра. 


Жалбоподателката обяснява, че работи като учител в ЦДГ на безсрочен трудов договор от 20.06.1986 г. Заявява, че е председател на Общинското ръководство на НСРОНС “Защита" и твърди, че съгласно действащия КТД за работещите в системата на народната просвета й се полагал допълнителен платен годишен отпуск - не по-малко от 8 работни дни, а на основание чл. 48, ал. 2 от КТД й се полагат още 96 часа, в качеството й на Председател на Общинско синдикално ръководство. Твърди, че е поискала присъединяване към този КТД с подадено индивидуално заявление, като същото е подадено и до директора на ЦДГ. Посочва, че й е било отказано, поради което е поискала разяснение от МОН, откъдето получила отговор на зам.министър на образованието. От този отговор, който е приложен по преписката, е видно, че всеки работник, който не членува в синдикат, страна по браншовия КТД, може да се присъедини индивидуално към него. Жалбоподателката обяснява, че е искала и като работник, и като синдикален представител да се установи правото на работника и задължаване на работодателя да разреши ползването на такъв отпуск по отношение на всички членове на синдиката. Заявява, че тя лично като старши учител е искала ползването му за учебната 2007/2008 г., 2008/ 2009 г., но й е било отказвано. Претенцията й е била за изплащане на неизползвания отпуск за учебната 2007/2008 г. и учебната 2008/2009 г., като твърди, че тези суми са изплатени от Министерството на труда и социалната политика, което ги е превело на Общината, а оттам е ставало изплащането на сумата на други учители, на които се е полагал този отпуск. 3а учебната 2009/2010 г. жалбоподателката е претендирала за ползването на отпуск в размер на 9 дни, които са се полагали към редовния платен годишен отпуск, но това не и било разрешено. Тя отново поискала, този път от МТСП да бъде извършено разяснение, във връзка с което й е изпратен отговор от заместник-министъра на МТСП, който потвърдил също, че КТД разпростира действието си спрямо всички, работещи в цялата система на народната просвета. В резултат на отказите от страна на работодателя жалбоподателката е подала молба до Изпълнителна агенция “Главна инспекция по труда”, а Дирекция "ИТ й отговорила, че има право на такъв отпуск и да потърси правата си по съдебен ред. Жалбоподателката посочва, че е подала иск до съда, но претенциите й са били отхвърлени с мотив, че не е член на синдикат, подписал КТД през посочените години.


Жалбоподателката счита, че в случая е налице нарушение на чл. 13, ал.1 от ЗЗДискр., тъй като правото на платен отпуск е част от условията при упражняване на правото на труд. Твърди, че въпреки наличието на горепосоченото решение продължава дискриминационната дейност на ръководители на училища в града по отношение на синдикални дейци, което е в нарушение на Конвенция № 87 на МОТ за синдикалната свобода и закрила на синдикалното организиране от 1948 г., съгласно чл. 2 от която всички трудещи се имат право да организират организации по свой избор и без предварително разрешение, както и да се присъединяват към други такива, при единственото условие да се съобразяват с техните устави, а съгласно чл. 1 от Конвенция № 98 на МОТ за правото на организиране и колективно договаряне от 1949 г. трудещите следва да се ползват с надлежна защита срещу всяка дискриминационна проява от действия, насочени към накърняване на синдикалната свобода в областта на заетостта.


Въз основа на приложените към преписката доказателства и след обсъждане на всички становища на страните Втори специализиран заседателен състав е приел, че КДТ представлява нормативно съглашение, което определя правила за поведение, прилагащи се спрямо индивидуалните трудови правоотношения на работниците и служителите, които стават част от тяхното съдържание. Като основен принцип, възприет от законодателя, КТД трябва да съдържа клаузи, чиято функция е да установят по-благоприятни за работниците условия на труд. Договорената по-голяма отпуска, която е регламентирана за всички работещи в системата на народната просвета в случая е по-благоприятно уговорено условие. Това, че ответната страна отказва да приложи тази клауза от КТД по отношение на жалбоподателката в ръководената от нея детска градина представлява дискриминация, тъй като различното третиране, основаващо се на някои от посочените признаци в ЗЗДискр., в случая „синдикална принадлежност”, представлява дискриминация по смисъла на закона. Ответната страна в настоящото производство е нарушила както разпоредбите на чл. 13, ал. 1, така и разпоредбата на чл. 18 от ЗЗДискр., която визира задължението на работодателя в сътрудничество със синдикалните организации за ефективна защита на работниците и служителите срещу всички форми на дискриминация на работното място. 

Решаващият състав е подчертал, че дори да се приеме становището на ответната страна във връзка с невъзможността от прилагане на клаузите на КТД по отношение на  служителите, които не членуват в синдикални организации – страни по него, би следвало тя в качеството си на ръководител на ЦДГ  „Чучулига” да съблюдава за гарантирането на равни права на всички работещи в нея. С отказа за предоставяне на допълнителен платен отпуск на жалбоподателката, поради обстоятелството, че не е член на синдикална организация, страна по колективния договор, ответната страна я е поставила в по-неблагоприятно положение, което пряко е засегнало нейните права и законни интереси и представлява пряка дискриминация по чл. 4, ал. 2 от ЗЗДискр. по признак “синдикална принадлежност”.

Втори специализиран заседателен състав, след като е установил, че горепосоченото нарушение е извършено от представляващия юридическото лице – работодател и директор на ЦДГ и същото е довело до по-неблагоприятното третиране на жалбоподателката за един продължителен период от време, е приел за нужно да бъде наложена глоба за допуснатите нарушения на ответната страна в размер над минималния, определен от ЗЗДискр.


Комисията за защита от дискриминация е независим специализиран държавен орган за предотвратяване на дискриминация, защита от дискриминация и осигуряване равенство на възможностите. Комисията осъществява контрол по прилагането на Закона за защита от дискриминация, а също и по прилагането и спазването на други закони, уреждащи равенство в третирането. Законът за защита от дискриминация регламентира защитата срещу всички форми на дискриминация и съдейства за нейното предотвратяване, като основна цел на закона е да осигури на всяко лице равенство пред закона, равенство в третирането и във възможностите за участие в обществения живот, както и ефективна защита срещу дискриминацията. Макар да не е налице формално нарушение на разпоредба от ЗЗДискр., Втори специализиран постоянен заседателен състав е посочил в постановеното Решение № 209/2012 г. по преписка № 175/2011 г.. че това обстоятелство не следва да води до пренебрегването на генералната забрана за дискриминация, която не допуска нарушение на ЗЗДискр. при едностранното прикратяване на трудово правотношение от работодателя и изисква определяне на ясни критерии, приложими в тези хипотези. 


Производството по конкретната преписката е образувано по жалба с оплаквания за нарушение на разпоредбите на чл. 21 от ЗЗДискр. Жалбоподателят сочи, че бил служител на Областна администрация град и заемал е длъжността „Охрана на специален обект ОСС”, но на 04.05.2011 г. му е връчено предизвестие за прекратяване на трудовия му договор на основание чл. 328, ал. 1, т. 10а от КТ и със Заповед на областния управител е бил освободен от заеманата длъжност. Жалбоподателят  признава, че е запознат с Решение № 217/06.04.2011 г. на Министерски съвет за предприемане на мерки за оптимизиране на персонала зает в държавната администрация и разпоредбата на чл. 68 от КТ, но недоумява защо именно неговото трудово правоотношение е прекратено, без да е налице съкращаване на дейността за което съди от последвалото назначение на същата длъжност на друго лице – пенсионер. Жалбоподателят счита, че с този акт областният управител е допуснал дискриминация по отношение на него, като наред с неравното третиране, в качеството си на негов работодател не е изпълнил и задълженията си произтичащи от разпоредбата на чл. 21 от ЗЗДискр. 


В хода на проучването са изискани становища, информация и доказателства от ответната страна, която счита жалбата за неоснователна като сочи, че съгласно чл. 328, ал. 1, т. 10а от КТ работодателят може да прекрати трудовия договор, като отправи писмено предизвестие до работника, когато трудовото правоотношение е възникнало, след като работникът или служителят е придобил и упражнил правото си на пенсия за осигурителен стаж и възраст.
Допълва се, че към спорния момент съгласно чл. 68, ал. 1 от КСО право на пенсия за осигурителен стаж и възраст се придобива при навършване на 60-годишна възраст от жените и 63-годишна възраст от мъжете и осигурителен стаж 34 години за жените и 37 години за мъжете. По отношение на длъжността „Охрана на специален обект на ОСС” се сочи, че същата не е в щата на Областна администрация ХХ, заема се по силата на ПМС №351/97 г., а назначеното към момента лице не е достигнало възрастта по чл. 68, ал. 1 от КСО. 


В становището се заема позиция, че не е налице нарушение на разпоредбата на чл. 21 от Закона за защита от дискриминация предвид липсата на изричното посочване на т. 10а в нормата на чл. 21 от ЗЗДискр. 

Втори специализиран постоянен заседателен състав, след като е преценил поотделно и в съвкупност представените по преписката доказателства и е съобразил становищата на страните, е посочил, че  действително съгласно разпоредбата на чл. 21 от ЗЗДискр., работодателят е длъжен да прилага еднакви критерии при осъществяване на правото си за едностранно прекратяване на трудовия договор по чл. 328, ал. 1, т. 2 - 5, 10 и 11 от Кодекса на труда. Решаващият състав признава, че в настоящия случай не е налице формално нарушение на разпоредбата на чл. 21 от ЗЗДискр., тъй като по преценка на законодателя, от приложното поле на тази норма е изключена новосъздадената точка 10а, в разпоредбата на чл. 328, ал. 1 от КТ. Това обстоятелство обаче, подчертава решаващият състав, не следва да води до пренебрегване на генералната забрана за дискриминация заложена в нормата на чл. 4, ал. 1 от ЗЗДискр., поради което споделя мнение, че при предприемането на всяко едностранно прекратяване на трудово правоотношение от работодател следва да бъдат определени ясни критерии, приложими в различните хипотези, които не допускат нарушение на разпоредбите на чл. 4, ал. 2 и ал. 3 във връзка с чл. 4, ал. 1 от ЗЗДискр. 


От анализа на доказателствата по преписката Втори специализиран състав е приел, че жалбоподателят е доказал факти, от които може да се направи извод за дискриминация. Безспорно е, че жалбоподателят е упражнил правото си на пенсия и при прилагането на разпоредбата на чл. 328, ал. 1, т. 10„а” от КТ от областния управител е следвало трудовото правоотношение на наетото лице да бъде прекратено. В настоящото производство е установено обаче, че едновременно с прекратяване на трудовото правоотношение на жалбоподателя, ответната страна е сключила нов трудов договор с друго лице. Видно от доказателствата по преписката, новоназначеното лице също е упражнило правото си на пенсия, а анализът на изпълняваните трудови функции сочи, че те са напълно идентични. Съставът е счел, че в случая е е налице едно формално приложение на разпоредбата на чл. 328, ал. 1 т. 10„а” от КТ, без да е доказана нужда от оптимизация на структурата на администрацията. При съпоставката на жалбоподателя и назначеното на освободеното от него място друго лице е видно, че и двамата притежават защитения признак по чл. 4, ал. 1 от ЗЗДискр. – „възраст”. Доколкото възрастта в някои особени обстоятелства е част от „личното положение” на определен индивид, то в настоящия случай, неминуемо е, че по отношение на жалбоподателя са осъществени действия на „неблагоприятно третиране” по смисъла на ЗЗДискр., представляващи пряка дискриминация по признак „лично положение” с издаването на Заповедта за едностранно прекратяване на трудовия договор от областния управител.


Особеното в производствата за защита от дискриминация е, че съобразно нормата на чл. 9 от ЗЗДискр., след като страната, която твърди, че е жертва на дискриминация, докаже факти, от които може да се направи извод, че е налице дискриминация, ответната страна трябва да докаже, че правото на равно третиране не е нарушено.


В конкретния случай Втори специализиран постоянен заседателен състав, като е взел предвид, че установената в настоящото решение дискриминация е извършена умишлено по отношение на жалбоподателя, както и липсата на смекчаващи отговорността обстоятелства, е приел, че следва да наложи на ответника глоба в размер над минималния, установен в ЗЗДискр., тъй като е установено, че областният управител чрез издаване на Заповед за прекратяване на трудовото правоотношение на жалбоподателя, е нарушил забраната за дискриминация залегнала в разпоредбата на чл. 4, ал. 1 от ЗЗДискр., като по този начин е допуснал извършването на пряка дискриминация по смисъла на ЗЗДискр. по признак „лично положение”.


Трети специализиран постоянен заседателен състав 


В производството за защита от дискриминация ТРЕТИ постоянен заседателен състав е специализиран по признаците: народност, гражданство, лично положение, произход, религия и вяра.
  
През 2012 г. съставът е постановил 46 решения по образувани преписки с оплаквания за дискриминация, три от които на основата на признак „гражданство”, две по признак „религия”, две по признак „народност” и тридесет и пет преписки за дискриминация по признак „лично положение”. С 26 от постановените решения по същество решаващият състав е установил в 9 случая извършването на пряка дискриминация, от които 8 по признак „лично положение” и един по признак „народност”. С едно решение е установено извършването на непряка дискриминация по признак „лично положение”, а с едно решение е одобрено сключеното между страните споразумение по оплакване за неравно третиране по признак „гражданство”. Съставът е наложил за установените нарушения по признак „лично положение” и „народност” 5 глоби и 4 имуществени санкции. За прекратяване на установените нарушения по са постановени 4 предписания, а за предотвратяването на бъдещи нарушения отделно са дадени 6 шест препоръки. Решаващият състав е оставил без уважение 15 от разгледаните жалби по признак „лично положение”, както и две жалби на основата на защитените признаци „религия” и „народност”.  


Поради оттегляне на жалбата са прекратени 4 от образуваните преписки, 8 поради липса на компетентност и 2 поради неотстраняване на нередовности на жалбата. Четири от издадените решения са протоколни – за възобновяване на производството, оставяне без движение и частично прекратяване на производството.


Разпределението на подадените жалби по пол на подателя е в полза на мъжете 43:34. Две от производствата са инициирани от представляващи ЮЛ, едното от които с нестопанска цел, а другото търговско дружество. Броят на подателите не съответства на броят на жалбите, тъй като някои са подписани от повече от едно лице и от различен пол, а доколкото са били налице основания за това и в съответствие с принципа за процесуална икономия производството по някои отделни преписки са обединени в едно производство.  

Най-голямата част от решенията на Трети специализиран постоянен заседателен състав са свързани с оплаквания за дискриминация по защитения признак „лично положение”. Както и в практиката на останалите състави най-често производствата са свързани с твърдения за дискриминация по този признак при упражняване правото на труд. В тези случаи, както следва от Решение № 61/2012г. по преписка 146/2011 г. „личното положение” на жалбоподателя е станало причина за неговото по-неблагоприятно третиране от работодателя при упражняването трудовите права и законни интереси. 


С посоченото решение Трети състав е установил извършване на дискриминация по признак „лично положение” по жалба на работничка срещу управителя на търговско дружество-работодател. 


Жалбоподателката твърди, че през април 2010 г. е била назначена  на 4 часов работен ден със 120 лв. основно трудово възнаграждение и дивидент от оборота на магазина на работодателя. По уговорка с управителя работното й време било с продължителност от 08:00 часа до 20:00 часа с 1 час обедна почивка, без междуседмичен почивен ден. Заявява, че на 30.09.2010 г. е постъпила за лечение в болничното заведение, след изписването от което й е бил издаден болничен лист за домашно лечение за 30 дни.  Тя твърди, че въпреки състоянието й, след 15-я ден, управителят я принудил да се върне на работа. Няколко дена след като се е върнала на работа се наложило да бъде извикан екип на Бърза помощ с оглед на влошеното й здравословното състояние. Бил издаден болничен лист, като впоследствие ЛКК са удължили болничните листове до 25.05.2011 г. Допълва, че здравословното й състояние се влошавало на 01.01.2011 г. и  08.01.2011 г., като на 08.01.2011 г. получила криза, вследствие на което е била транспортирана от екип на Бърза помощ до медицинско заведение в гр. Видин. Жалбоподателката заявява, че след медицинската намеса и направените изследвания се върнала на работа в магазина, при което й били отнети ключовете за достъп до обекта от управителя. Заявява, че едва след 6 дена е била извикана за ревизия на търговския обект, като през това време управителят на дружеството неколкократно е имал достъп до обекта. В резултат на извършената ревизия били установени липси в размер на 300 лв., които трябва да заплати, като материално отговорно лице.


Жалбоподателката твърди още, че работодателят й заявил, че след изтичане на болничните, ако не си подаде молба за напускане ще бъде уволнена дисциплинарно. Твърди, че от март 2011 г. работодателят предприел действия по обжалване на издаваните й болнични листи, което от своя страна допълнително утежнило финансовото й състояние. В жалбата се заявява, че тормозът е започнал след извършена ревизия на търговския обект от данъчните органи, след което отношението на управителя на дружеството спрямо нея се е променило. 


След анализ на всички събрани по преписката доказателства Трети състав е приел за безспорно е, че жалбата си до КЗД, жалбоподателката е подала на 13.05.2011 г., а видно от обратна разписка управителят на ответното дружество-работодател е бил вече запознат с подадената жалба от 09.06.2011 г. От този момент според състава е възникнало и задължението му да не допуска преследване по смисъла на ЗЗДискр. по отношение на инициатора на производството пред КЗД. В случая съставът е приел, че чрез прекратяване на трудовото правоотношение на жалбоподателката с дружеството -работодател, със Заповед № 3/25.06.2011 г., управителят на дружеството е осъществил състав на „преследване” по отношение на жалбоподателката, което по смисъла на ЗЗДискр. представлява форма на дискриминация.


С оглед разпоредбата на чл. 9 от ЗЗДискр., съставът е приел, че по преписката са налице достатъчно данни за осъществено нежелано поведение от страна на управителя на ответното дружество по отношение на жалбоподателката. В случая нежеланото поведение е било изразено словесно, обстоятелство което се установява от свидетелските показания, снети по преписката, имащо за цел и резултат накърняване личното достойнство и името на жалбоподателката, като по отношение на последната се е целяло създаване на обидна среда сред живущите в селото. 


Въз основа на събраните по делото писмени и гласни доказателствени средства съставът е установил, че управителят на дружеството е осъществил дискриминация по по признак „лично положение”, под формата на „тормоз” и „преследване” по смисъла на чл. 5 от ЗЗДискр. За да приеме това свое решение в конкретния случай Трети специализиран постоянен заседателен състав е приел за такова поведение конкретните  действия на работодателя, както и системните закани за уволнение.


Извършването на дискриминация под формата „тормоз” и „преследване” е установено от Трети специализиран постоянен заседателен състав и с Решение № 274/2012 г. по преписка № 278/2011 г. Жалбоподателят по преписката е бил в процедура по изготвяне и защита на дисертационен труд за придобиване на научна и образователна степен „доктор” по медицина, във връзка, с което е уведомил ръководителя на катедрата, че ще ползва 9 месечен творчески отпуск по чл. 55 от Закона за висшето образование. В жалбата се твърди, че ръководителят на катедрата, въпреки молбата на жалбоподателя е счел, че не бива да се удовлетворява искането му за отпуск за повече от з месеца, като едновременно с това предприел и действия по допълнително му натоварване с допълнителни часове през следващата учебна година. 

По време на проучването е постъпило и допълнение към жалбата, с твърдения за осъществен тормоз спрямо жалбоподателя след образуване на производството пред КЗД. Той заявява, че е нападан словесно от ръководителя на катедрата и от други преподаватели по време на заседания на Катедрения съвет, на които са били разгласени данни във връзка с образуваната преписка. Сочи, че по негов адрес са били отправяни обиди и уронващи престижа квалификации, а впоследствие са подадени още няколко допълнения към жалбата с различни искания.


С оглед установената фактическа обстановка Трети специализиран състав е посочил, че за постановяване на законосъобразно и правилно решение трябва да се има предвид следното, че в производството не е представено нито едно доказателство, въз основа на което да се приеме, че жалбоподателят е поискал по-голям размер на отпуските от записаното в заявленията, подадени до работодателя. Ползването на отпуск от работника е негово право, което произтича от конституционно гарантираното му право на труд. В случай че бъдат спазени законовите изисквания, единствено от волята на работника зависи в какъв обем ще се възползва от правото си на отпуск. Видно от представените по преписката заявления за ползване на отпуск и заповедите, издадени от работодателя следва, че работодателят не е препятствал реализирането на това право на работника. Ето защо по отношение на ползването на отпуски не се установява наличието на каквото и да било неблагоприятно третиране, а още по-малко по-неблагоприятно третиране в сравнение с други работници. 


Като е отхвърлил тези претенции, съставът е взел предвид, че е без значение обстоятелството дали оплакванията на жалбоподателя са основателни или не, и поради това ответната страна е длъжна съгласно изискванията на ЗЗДискр. да се въздържа от поведение, което съставлява форма на по-неблагоприятно третиране, вкл. тормоз и преследване, спрямо лицето, подало оплакването. В тази връзка е установено, че поради факта, че последният е сезирал Комисията за защита от дискриминация с цел защита на свои права и лични интереси ответната страна, в качеството си на ръководител на катедрата, е проявила нежелано поведение, чийто резултат е създаването едновременно на враждебна, обидна и застрашителна среда спрямо жалбоподателя, представляващо дискриминация под формата „тормоз” и „преследване” по признак „лично положение”. Конкретните действия, които са обективирали такова неправомерно поведение е обстоятелството, че ръководителят на катедрата е организирал заседание на катедрата, с единствената цел да бъде разгласена информация за подадената жалба до КЗД като спорът между двамата е поставен за разискване в рамките на работния колектив.


С Решение № 18/2012. по преписка № 131/2011 съставът е установил, пряка дискриминация по признак „лично положение” и „тормоз” по смисъла на ЗЗДискр., тъй като в хода на производството се установява, че жалбоподателката без основание е заставена да подпише декларация за възстановяване на сума, във връзка с липса, за която не отговоря. В тази връзка, след като се е обърнала към Инспекцията по труда, жалбоподателката е била подложена на различни въздействия от страна на представителите на работодателя, като в крайна сметка е получила предизвестие за прекратяване на трудовото й правоотношение, въпреки че уведомила за своята бременност. Не без значение за установеното нарушение в случая е и лишаването на жалбоподателката  от пълния размер на дължимото й трудово възнаграждение за конкретно документирани периоди от време на трудовото правоотношение.

Трети състав е постановил през годината и 2 решения във връзка с претенции за дискриминация по признак „лично положение” и по признак "образование" срещу дискриминационни норми в нормативни актове.


Едно от производствата е във връзка със сигнал срещу различните размери на еднократните помощи за раждане на деца определени в  Закона за държавния бюджет на Република България за 2011 г. и Закона за семейните помощи. Конкретното оплакване е за различния размер на помощта на който се отразява поредността на децата. С Решение № 82/2012 г. по преписка № 58/2011 г. е установено, че различията в размера на еднократните помощи за раждане на живо дете, в зависимост от поредността им, породено от правните норми на Закона за държавния бюджет на Република България за 2011 г. и Закона за семейните помощи, представлява непряка дискриминация по признак  „лично положение”. Съставът е приел, че еднократната помощ при раждане на живо дете преследва законова цел, но посредством въвеждането на § 11, ал. 5 от ПЗР на Закона за държавния бюджет, е нарушен принципът на систематичност и пропорционалност, относно прилагането на приетата мярка. 
По сигнал на студент по право е образуваната следваща преписка срещу отделни разпоредби в Инструкцията на МОМН за реда и условията за предоставяне на стипендии и награди по проект „Студентски стипендии и награди 2010-2012 и критериите одобрени от Комитета за наблюдение по Оперативна програма „Развитие на човешките ресурси" 2007 – 2013 г. С Решение № 174/2012 г. по преписка № 333/2011 г. съставът е приел, че с въведеното ограничение в Критериите за избор на операция "Студентски стипендии  и награди" студентите от специалностите "право", "спорт", "национална сигурност" и "военно дело" да не могат да кандидатстват за европейски награди, отпускани по Проект "Студентски стипендии и награди" - II фаза (BG051Р0001-4.2.04) по Оперативна програма "Развитие на човешките ресурси" са създадени условия за пряка дискриминация по признак "образование" по смисъла на ЗЗДискр. 

  
От друга страна е установено, че с въведеното ограничение в разпоредбите на чл. 2, ал. 3, и чл. 4, ал. 1 от Инструкцията за реда и условията за предоставяне на стипендии и награди по проект „Студентски стипендии и награди 2010 – 2012”, съфинансиран от Европейския социален фонд по Оперативна програма „Развитие на човешките ресурси“ 2007 – 2013 г., студентите от специалностите "право", "спорт", "национална сигурност" и "военно дело" да не могат да кандидатстват за европейски награди, Министърът на образованието, младежта и науката е осъществил пряка дискриминация по признак "образование" по смисъла на ЗЗДискр. по отношение на студентите от тези специалности. В тази връзка Комисията е дала съответните препоръки. 

 
Следва да се отбележи, че ограниченията за специалностите „спорт”, „право” и „национална сигурност” кампанията за Европейските стипендии за 2012/2013 г. отпадат, инструкцията е изменена, като формата на европейските  награди е заменена с втори вид стипендии.

  
Установен случай, на неравно третиране, но по признак „народност” разкриват мотивите на Решение № 251/2012 г. по преписка № 184/2011 г. По същество оплакванията на жалбоподателката са за прояви на дискриминация по смисъла на ЗЗДискр. под формата на тормоз чрез изказване от ответната страна на публично място. 

  
Жалбоподателката твърди, че е живяла и е работила дълго време в Република България, председател е на Сдружение с нестопанска цел и в това качество е участвала на проведената среща в Община В., ръководена от заместник-кмета, където е била подложена на устно изразено унизително и обидно отношение на основата на признак „народност” от посочената ответна страна. Реагирала е веднага като е заявила, че казаното е дискриминация, но ръководещият срещата заместник-кмет не е предприел нищо. Поискала да й се издаде препис от протокола от проведеното среща, но й било отговорено, че такъв няма да има.

 
С оглед принципа за разпределение на доказателствената тежест в производството по защита от дискриминация, на основание чл. 9 от ЗЗДискр., жалбоподателят следва да докаже факти, въз основа на които може да се направи обосновано предположение, че е бил обект на дискриминационни действия. Това доказателство в настоящото производство е проведено посредством показанията на свидетеля В. В тежест на ответната страна, след така проведеното доказване е да докаже, че извършеното от нея действие не представлява неравно третиране.

 
Такова доказване не е проведено. Всъщност ответната страна само и единствено отрича оплакванията на жалбоподателката, което представлява твърдение за отрицателен факт. Отрицателният факт не се доказва, а щом се докаже обратен положителен ефект (което по настоящата преписка е налице) отрицанието се счита опровергано. За това настоящият състав приема за доказано твърдението на жалбоподателката за изреченото от конституираната ответна страна. 


Установено е от състава, че изречените думи са нежелано поведение, изразено словесно, което дори и да не е имало за цел, то със съдържанието си казаните думите именно в контекста и ситуацията, в която са използвани, са накърнили достойнството на жалбоподателката, тъй като са унизителни за нея, а според твърденията на свидетеля те са казани именно заради народността й.     


В контекста на изнесените пред комисията оплаквания съставът е счел, че следва да се приеме за доказано твърдението на жалбоподателката за нанесеното й с репликата уронване на достойнството, тъй като действията на ответната страна представляват нарушение под формата на „тормоз” по признак „народност” и дискриминация по смисъла на ЗЗДискр.
  
Четвърти специализиран постоянен заседателен състав 

 
В производството за защита от дискриминация ЧЕТВЪРТИ постоянен заседателен състав е специализиран по признаците: образование, убеждение, политическа принадлежност, обществено положение, имуществено състояние

 
През 2012 г. съставът е постановил 29 решения по образувани преписки с оплаквания за дискриминация, 13 от които на основата на признак „обществено положение”, 5 по признак „политическа принадлежност”, 4 по признак „имуществено състояние”, 2 преписки с оплаквания за дискриминация по признак „убеждения” и 3 преписки за дискриминация по признак „образование”. 

 
С постановените 19 решения по същество решаващият състав е установил извършването на пряка дискриминация в четири случая, от които 2 на основата на признак „обществено положение”, в един случай по признак „имуществено състояние” и в едн случай по признак „политическа принадлежност”. С две от решенията е установено извършването на непряка дискриминация по признаците „образование” и „политическа принадлежност”. За прекратяване на установените нарушения и предотвратяването на бъдещи нарушения са дадени 1 предписание и 4 препоръки, а за извършените нарушения са наложени три глоби на физически лица. Решаващият състав е утвърдил пет споразумения, сключени в хода на производството и е оставил без уважение оплакванията за дискриминация по признак по 8 от подадените жалби, като е приел за установено, че не е извършена дискриминация по признаците, посочени в оплакването. 

 
По 5 от образуваните преписки решаващият състав е прекратил производството поради оттегляне на жалбата, а по една от образуваните преписки производството е прекратено поради неотстраняване на нередовности на жалбата. С две от решенията е прекратено производството по преписките поради липса на компетентност, а две от постановените решения са протоколни – за оставяне без движение и поправка на ЯФГ.

 
Разпределението на подадените 19 жалби по пол на подателя е в полза на мъжете 13:10, като две от жалбите са подписани от повече от едно лице, но от еднакъв пол. Производството по 8 от преписките е започнало по 7 сигнал и 1 жалба на юридически лица, включително читалище, браншови съюз, браншови синдикат и ЮЛ с нестопанска цел.


Законът за защита от дискриминацията, който цели предоставянето на ефективна защита от дискриминация на всички физически лица на територията на Република България предвижда в съответствие с утвърдената практика на ЕС и облекчена защита на правата на големи групи лица. Съгласно чл. 3, ал. 2 от ЗЗДискр. сдруженията на физически лица, както и юридически лица, се ползват от правата по този закон, когато са дискриминирани на основата на защитените признаци, по отношение на техния членски състав или на заетите в тях лица. Нерядко търсената защита от ЮЛ е свързана със заеманото в социума положение на обединените в тях големи групи хора. Показателни в практиката на Четвърти специализиран постоянен заседателен състав в тази насока са разгледаните три сигнала на сдружение с нестопанска цел с оплаквания за дискриминация по признак обществено положение на неговите членове.


Подадените сигнали от сдружение „Н.А.С.”, гр.София са по повод разпространени в медиите изявления за прекратяване на правотношенията с държавни служители. Представляващият Сдружението сочи, че в средствата за масово осведомяване (вестници, телевизия, радио) се третират обстоятелства и се навеждат твърдения, които водят до уронване на авторитета и доброто име в обществото на членове на ЮЛ, с което се вреди на тяхното обществено положение и се принизява оценката, която обществото има към тях и техните професионални усилия и постижения. Твърди се, че с многократните едностранни изказвания на ръководители на държавната администрация в медиите всички бивши държавни служители, които са членове на Сдружението, са стигматизирани, което представлява  дискриминация. Поддържа се, че нарушението на ЗЗДискр. е извършено под формата на „тормоз” спрямо членовете на сдружението, тъй като с изказванията се налагат обобщени оценки, и на всички представители се поставят етикети, без да се отчита многостранната дейност на членовете на сдружението и конкретното положение на всеки един от тях, което не е еднакво.


В тези три случая още в хода на първото заседание страните са се възползвали от предоставената с чл. 62 на ЗЗДискр. възможност за разрешаване на спора чрез постигане на споразумение. Макар че ответните страни са били различни между подателя на сигнала - сдружение „Н.А.С.”, гр. София и ответните страни е постигнат компромис и са сключени споразумения между тях. Доколкото представените споразумения са на основата на принципите на равното третиране и не противоречат на закона и морала те са одобрени от Четвърти специализиран състав с Решение № 202/2012 г. по преписка № 163/2011 г., Решение № 203/2012 г. по преписка № 167/2011 г. и Решение № 226/2012 г. по преписка № 160/2011 г., а производството по тях е прекратено, но Комисията има право да упражнява последващ контрол за спазване на постигнатите договорености.


Във връзка с различно третиране по признак „обществено положение”, но при упражняване правото на труд и определяне на допълнителните възнаграждения е постановеното Решение № 184/2012 г. по преписка № 262/2011 г. Четвърти специализиран състав. Предмета на произиводството по преписката е очертан  оплакването за определяне на различно възнаграждение за нощен труд на част от персонала. Подател е отново ЮЛ - Сдружение „Федерация на синдикатите в здравеопазването”, но този път търсената защита е за членовете, които са обединени за защита на своите синдикални права. Подателят на сигнала сочи, че изпълнителният директор на МБАЛ издал заповед за начисляване и заплащане на възнаграждение за нощен труд в размер на 5,00 лв. за всеки отработен час на лекари в определени отделения, докато на останалите служители, както и на лекари, работещи в отделения, извън обхвата на тази заповед същото възнаграждението се начислява и изплаща в размер на 0,50 лв. на час. 

При постановяване на решението Четвърти специализиран постоянен заседателен състав се е съобразил с това, че основният нормативен акт на Европейския съюз в областта на работното време е Директива 93/104/ЕО на Съвета от 23.11.1993 г. относно някои аспекти на организацията на работното време, която е изменена и допълнена с Директива 2000/34/ЕО на Европейския Парламент и на Съвета и консолидирана през 2003 г. като Директива 2003/88/ЕО на Европейския Парламент и на Съвета от 04.11.2003 г. относно някои аспекти на организацията на работното време - т.н. „Обща директива за работното време”. Отделно от това решаващият състав е проучил и приложил прецедентната практика на Съда на ЕС по дело С-303/98 и дело С-151/02, засягащи подобни въпроси и разясняващи изискванията на ЕС за прилагане на принципа за равно третиране от държавите-членки при регламентирането на трудовите правотношения в специфичните условия на нощен труд. 


Както е посочил решаващият състав, нощните смени са неблагоприятни за семейната и социалната интеграция на индивида, а в случая следва да се обърне внимание и на това, че нощните смени са свързани и със значими промени в циркадианните ритми на човека, които най-често водят до пренапрежение на адаптационните системи, поява на умора, нарушаване на съня и намаляване на работоспособността. Наличието на нощни смени в организацията на работа е източник на хронобиологичен конфликт поради несъответствието между понижената физиологична активация на организма през нощта и изискванията за изпълнение на определена трудова задача. Обратно на денонощния ритъм на жизнените функции, организмът се натоварва през нощта - в период на понижена работоспособност, и възниква необходимост от адаптация към непривичния за него трудов цикъл. Такава адаптация, означаваща пълна инверсия на циркадианните ритми на основните жизнени функции, не настъпва дори при продължителна нощна работа (напр. перманентни нощни смени), а това означава, че човешкият биологичен часовник не е в състояние да се синхронизира с нощната работа по начин, достигащ функционалното състояние, работоспособността и ефективността, характерни за работа през деня. Отделно от това сменната нощна работа може да породи у сменния работник чувство на отчужденост от обществото и изолация от семейството.


Наред с това е несъмнено установено в хода на производството, че всички заети в болницата, без оглед на отделението и без оглед на това дали са лекари или медицински специалисти, които имат задължението и работят през нощта, се намират в сравнимо, сходно положение по отношение вредните последици на нощния труд за тяхното здраве и социални контакти. Установените факти дават основание да се приеме, че е налице разлика в третирането на намиращи се в сравнимо, сходно положение лица досежно паричната ставка, по която работодателят заплаща положения от тях нощен труд, без да е налице обективно и разумно оправдание за поставянето на част от тях в по-неблагоприятно положение. Това налага извода, че ситуация, като разглежданата, се явява пряка дискриминация на основата на защитения признак „обществено положение”, характеризиращ изпълняваната длъжност и място на работа (отделение), което е нарушение на забраната за извършване на дискриминация по смисъла на ЗЗДискр.


Четвърти специализиран постоянен заседателен състав е установил в конкретния случай, че изпълнителният директор на МБАЛ с издаването на процесните заповеди, с които е определил различно по размер допълнително възнаграждение за полагания от лекарите и медицинските специалисти нощен труд в лечебното заведение, е осъществил пряка дискриминация на основата на признак „обществено положение”, с което е нарушил забраната за дискриминация и изискванията за равно третиране на работниците при упражняване правото на труд. Съставът е приел, че не следва да се налагат предвидените в закона санкции за установената дискриминация по признак „обществено положение", доколкото ръководството на медицинското заведение в лицето на изпълнителния директор е отменило по собствена инициатива издадените заповеди. 

Аналогично по отношение на признака и правния отрасъл е постановеното от Четвърти специализиран състав Решение № 096/2012 г. по преписка № 173/2011 г. Предмет на производството е оплакване на действащ държавен служител за различно третиране на работещите по трудово и служебно правоотношение в рамките на Министерство на финансите. Жалбоподателят твърди, че държавните служители са третирани по-неблагоприятно в сравнение със служителите в същото министерство, но наети по трудово правоотношение, защото министърът, упражняващ работодателската власт и правомощията на орган по назначаването, е определил значително по-кратък  допълнителен отпуск за работата при ненормирано работно време за държавните служители. 


За да вземе своето решение съставът е съобразил, че ограничаването на максималната продължителност на работния ден и седмица е основно социално право на всеки трудещ се, без оглед вида на правоотношението, което наред с правото на платен годишен отпуск, е установено в редица международни актове с цел опазване на здравето, безопасността и сигурността на работещите. В законодателството на ЕС със същата цел са  въведени ограничения в продължителността на работното време с Директива 2003/88 относно някои аспекти на организацията на работното време (т.нар. Директива за работното време). Ограничаването на продължителността на работния ден позволява някои отклонения, при които е възможно работниците и служителите да бъдат задължени да работят повече от обичайното 8 часово дневно работно време, като например сумирано отчитане на работното време, удължено работното време, ненормирано работно време, извънреден труд. При тези отклонения са предвидени съответни компенсации, правото за които възниква при реално изпълнение на трудови и служебни задължения извън обичайното работното време като например компенсиране на удълженото работно време в едни дни с намаляване на работното време в други дни, допълнително заплащане за извънреден труд или допълнителен платен годишен отпуск за ненормирано работно време.


Предвид изложеното по-горе относно предназначението на допълнителния платен годишен отпуск за работа при ненормирано работно време, решаващият състав е приел, че неговият индивидуален размер за всеки един конкретен служител трябва да се определя в съответствие от индивидуалната продължителност на труда в извънработно време за конкретния служител, а не общо за всички служители или диференцирано според вида на правоотношението или длъжността. По този начин отпускът ще се начислява и дава само за реално полагане на труд в извънработно време и в зависимост от индивидуалната продължителност на този труд,

Въз основа на това разбиране решаващият състав е установил, че с издадените министерски заповеди и определянето на по-голям по размер допълнителен платен годишен отпуск за работа при ненормирано работно време (по чл. 139а и чл. 156, ал. 1, т. 2 от КТ) за служителите в министерството, заети по КТ, в сравнение с по-малкия размер на същия отпуск (по чл. 50 от ЗДСл.) за служителите, заети по ЗДСл., представлява забранена от закона пряка дискриминация по отношение на служителите, заети по ЗДСл., на основата на тяхното „обществено положение”, както и в частност по отношение на жалбоподателя като държавен служител, назначен по ЗДСл.


В случая с цел предотвратяване нарушаването на правото на равенство в третирането съставът е приел за необходимо да се предпише на Министъра на финансите да уреди правото на допълнителен платен годишен отпуск за работа при ненормирано работно време и неговият размер, индивидуално, в зависимост от реално положения от конкретния служител труд в извънработно врем в работните дни, без оглед на вида на правоотношенията, вид длъжност или ранг. Предписал е установяването на писани правила относно реда за преценка на необходимостта от работа в извънработно време при условията на ненормирано работно време, за начина  на възлагане, за пределния максимален годишен лимит на труда в извънработно време, както и система, позволяваща мониторинг и контрол за индивидуално отчитане на работата в извънработно време и за определяне на индивидуалния размер на този отпуск за всеки един служител. Съставът е посочил, че в Министерство на финансите вече е въведена една от модерните европейски практики за променливи граници на работното време, позволяваща гъвкаво съчетаване на служебните и семейни ангажименти, при която работното време за различни служители може да бъде с различен начален е краен час, но заради това подобна система или механизъм се явяват още по-необходими с оглед прецизното разграничаване и индивидуално отчитане дали, кога и колко служителят  работи извън границите на установеното за него работно време при условията на ненормирано работно време.


Не всяко различно третиране обаче представлява дискриминация и пример за това е постановеното Решение № 070/2012 г. по преписка № 139/2011 г. на Четвърти специализиран постоянен заседателен състав.

Преписката е образувана отново по „обществено положение” след оплакване, че помощник директорите по административно стопанските дейности (ПДАСД) са поставени в неравно положение спрямо помощник директорите по учебната дейност (ПДУД). Жалбоподателите считат, че в резултат на редица нормативни актове, според които техният трудов стаж на тази длъжност не се зачита за учителски стаж с всички неблагоприятни последици от това, са поставени в по-неблагоприятно положение от помощник директорите по учебната дейност. 


В постановеното решение Четвърти специализиран състав е посочил, че сравнението между двата вида помощник-директорски длъжности не разкрива сходство и това не произтича от нормативната уредба, която изключва длъжността помощник-директор по административно-финансовата дейност от кръга на педагогическите длъжности. Липсата на сходство най-вече се основава на факта, че единият вид помощник-директорска длъжност (тази по учебната дейност) е пряко свързана с учебно–възпитателния процес и заради това е приравнена на учителските длъжности и при зачитането на учителски стаж за целите на пенсионирането, докато другата длъжност (тази по административно-стопанската дейност) няма такава пряка връзка с учебно-възпитателния процес. 


Според състава, липсата на сходство в двете помощникдиректорски длъжности налага извода, че различията в режима на зачитане на трудовия стаж на тези длъжности като учителски стаж за целите на пенсионирането не представляват дискриминация. Това е така, защото дейностите са различни и затова се третират по различен начин, докато третирането им по сходен начин би представлявало дискриминация, предвид различното положение. 


Заседателният състав е постановил решение, че действащата нормативна уредба не представлява дискриминация на основата на признак „обществено положение” по отношение на заемащите длъжност помощник-директор по административно- стопанската дейност и поради това е оставил жалбата без уважение. 


Забраната за извършване на дискриминация по признак „политическа принадлежност” в областта на достъпа до заетост, регламентирана с международни конвенции и актове от правото на ЕС не е новост за българската правна доктрина. Конституционният принцип на равенство, визиран в чл. 6, ал. 2 от Конституцията на Република България забранява ограничения на правата или привилегии, основани на политическа принадлежност или обществено положение. Така инкорпориран в националното законодателство, този конституционен принцип лежи в основата на съвременната правова държава, гарантираща свободата на убежденията и демократичния плурализъм, в която е недопустимо една политическа партия да си присвоява осъществяването на народния суверенитет. 


Макар и епизодично, в практиката на Четвърти специализиран заседателен състав са разглеждани оплаквания за дискриминация по признак „политическа принадлежност” при упражняване правото на труд. С две решения през 2012 г. е установено извършването на пряка и непряка дискриминация по признак „политическа принадлежност” при достъпа до заетост, тъй като неравното третиране според състава е причината за прекратяване от органа по назначаването на служебните правоотношения с жалбоподателите. Въпреки, че с цел облекчаване на защитата от дискриминация в ЗЗДискр. се предвижда с чл. 9 специален ред за доказване и прехвърляне на доказателствената тежест на ответната страна трудностите при установяване на фактите и обстоятелствата налагат използването на специфичен подход.


В тази насока интерес представлява постановеното от Четвърти специализиран състав Решение 186/2012 по преписка № 162/2010 г. в което, опирайки се на практиката на ЕСПЧ, за установяването на каузалната връзка между третирането и признака е приложен теста but for (да не беше).

В постановеното решение  Четвърти заседателен състав е посочил, че забраната за извършване на дискриминация при достъп до заетост е обект на регулация в ред директиви, които са транспонирани в националното законодателство със ЗЗДискр. Нормите на закона задължават императивно всички държавни органи, включително публичните работодатели, какъвто е и работодателят в разглеждания случай, да предприемат мерки за постигане целите – равно третиране, без оглед на политическата принадлежност на лицата. За установяването на наличието на защитения признак „политическата принадлежност” и каузалната връзка между третирането и признака съставът е приложил теста but for (да не беше). Прието е за установено, че ако жалбоподателят е споделял политическите възгледи на управляващата партия и не беше член на друга партия, която се явява опозиционна, то вероятно не би пострадал от подобно уволнение. Нещо повече, както се вижда, на практика липсва някаква конкретна потребност за съкращаване на длъжността, а е очевидно, че жалбоподателя съответства на критериите за заемането й. Длъжността продължава да съществува и ако жалбоподателя споделяше политическите възгледи, близки до управляващата партия, например, както новоназначения на неговото място кандидат- депутат от управляващата партия, то едва ли би загубил работата си. Така извършения тест несъмнено показва, че изразяването на политическа принадлежност, която не е близка до управляващата партия, оказва влияние за загубата на работата на жалбоподателя. Изразяването на политическа принадлежност, близка до партията на правителството обаче е преимущество за заемането на ръководен пост в държавната администрацията, при неясни критерии и без какъвто и да е конкурс или подбор. Решаващият състав е приел в този случай, че това е достатъчно, за да се приеме, че политическата принадлежност на жалбоподателя е изиграла роля за неговото уволнение. Действията на работодателя са квалифицирани като непряка дискриминация на основата на признака „политическа принадлежност”, а като пряк извършител на дискриминацията е посочено лицето упражнявало работодателската власт към датата на уволнението.


Докато в предходното решение работодателят е централен административен орган в постановеното от Четвърти специализиран състав Решение № 086/2012 г. по преписка 007/2010 г. оплакването е за дискриминация по признак „политическа принадлежност” в рамките на общинска администрация. Жалбоподателят счита в този случай, че трудовото му правоотношение е прекратено на основата на политическата му принадлежност към партия, различна от тази на кмета на общината, защото вместо да бъде преназначен в състава на преструктурираната администрация на общината е  съкратен, а на неговото място е било назначено друго лице.

По преписката се установява, че след провеждане на местните избори по предложение на кмета на общината, което е прието от Общинския съвет, е извършено преструктуриране на общинската администрация. При преструктурирането бил намален състава на част длъжностите, които били съкратени сред които и жалбоподателя. Не са  представени доказателства, че е проведена процедура за определяне на критерии за подбор, няма приложени писмени доказателства и за извършване на подбор макар, че  работодателят е длъжен да спази изискванията, визирани в чл. 329, ал. 1 КТ. Съставът е посочил, че несъмнено преценката за това, кой работи по-добре и кой по-ефективно принадлежи изцяло на работаделя в процедурата за подбор при извършване на съкрашения, но в съответствие с установените в закона правила, а следва да се има предвид, че заеманата от жалбоподателя длъжност не е била съкратена, тъй като след неговото освбождаване е назначено ново лице в общинската администрация, на длъжност, което е изпълнявало идентични трудови функции, каквито е осъществявал и жалбоподателя и този факт не се оспорва от ответната страна. 


Съгласно разпоредбата на чл. 21 от ЗЗДискр., работодателят също следва да прилага еднакви критерии при осъществяване на правото си за едностранно прекратяване на трудовия договор по чл. 329 от КТ, без оглед на защитените признаци. Макар, че норамата на КТ въвежда процедура гарантираща равното третиране на работниците в хода на производството ответната страна не е доказала по убедителен и категоричен начин, че има конкретни, обективни, ясно дефинирани, надлежно оповестени и стриктно спазвани критерии, на които лицата трябва да отговарят, за да останат на работа. Такива критерии не са установени в хода на производството по преписката, а не е и доказано, че различното третиране на жалбоподателя е било необходимо за постигане на законова цел или, че е оправдано и подходящо средство за това. 


Решаващият състав след извършване на проверка да това дали има прилагане на различни правила към хора в сходно положение или прилагане на еднакви правила към хора в различаващо се положение е установил, че заради различната от кмета политическа принадлежност, които факти са безспорно установени в производството, жалбоподателят е бил третиран по-неблагоприятно, като е бил съкратен, за разлика от други две лица, чиито трудови договори са били продължени. 


При така установената фактическа обстановка решаващият състав е приел, че ответната страна и кмет на общината, в качеството си на работодател, с посочените в мотивите до Общински съвет предложения за съкращаване на щата, чрез закриване на длъжности в кметствата и действията след решението на Общинския съвет по съкращаване и преназначаване на служители е осъществил пряка дискриминация спрямо жалбоподателя на основата на признак „политическа принадлежност”, като е наложил за извършването на установеното нарушение глоба на кмета.


Пети специализиран постоянен заседателен състав 


В производството за защита от дискриминация ПЕТИ постоянен заседателен състав е специализиран по признаците: увреждане, възраст, сексуална ориентация, семейно положение


През 2012 г. съставът е постановил 58 решения по образувани преписки с оплаквания за дискриминация, 16 от които на основата на признак „възраст”, 33 по признак „увреждане”, 2 по признак семейно положение, 6 по оплакване за дискриминация по признак „сексуална ориентация” и 1 преписка за липса на достъпна архитектурна среда за хора с увреждания в местата за лишаване от свобода.


С 20 от постановените решения по същество съставът е установил в 12 случая извършването на пряка дискриминация, в 4 случая е установил извършване на непряка дискриминация, а с 5 от решенията е утвърдил постигнати в хода на производството споразумения между страните. С 15 от постановените решения по същество съставът е оставил жалбите без уважение, тъй като не е установил извършването на дискриминация.


За установените нарушения са наложени 5 глоби на физически лица и 5 имуществени санкции на ЮЛ, а за прекратяване на установените и предотвратяването на бъдещи нарушения по защитените признаци са дадени 12 предписания и 11 препоръки.


Решаващият състав е постановил две протоколни решения по хода на производството, а с 21 решения е прекратил производството по образуваните преписки на различни основания. Седем преписки са прекратени поради неотстраняване на нередовности, 11 преписки са прекратени поради оттегляне на жалбата. В един от останалите три случая производството е прекратено поради наличието на влязло в сила решение на Комисията по повдигнатото оплакване, а другите две производства са прекратени поради липса на компетентност на Комисията и изтекла давност.


Разпределението на подадените 50 жалби по пол на подателя е в полза на мъжете 34:25, като няколко от тях са колективни и поради това са подписани от повече от едно лице и от различен пол, а една от тях е подадена от ЮЛНЦ. С подадени 7 сигнала от 1 юридическо лицае 3 държавни органа и пет физически лица (4 жени и 1 мъж) е инициирано производството по 5 отделни преписки, а по два от подадените сигнали производствата са обединени с подадени жалби със същия предмет на оплакването.


Безспорно към настоящия момент един от приоритетите както на национално, така и на общностно равнище е елиминирането на всички форми на дискриминацията при упражняване правото на труд. Важно място в реализирането на принципа за равно третиране при достъпа до заетост заема борбата с дискриминацията по признак „възраст”, в която е специализиран Пети зъседателен състав. Както показва практиката на състава дискриминацията по признак „възраст”, получила вече в Европа наименованието „ейджизъм”, има същия ефект на пазара на труда в България, повлиян от аналогичните проблеми в демографските процеси и резките икономически променени в условията на кризата. През изминалата година Пети специализиран зъседателен състав се е произнесъл по редица оплаквания, насочени срещу работодатели, които са въвели необосновани разграничения между работниците, водещи до неблагоприятно третиране на тази част от тях, които се намират в определена възрастова група и които се квалифицират като дискриминация на основата на защитения признак „възраст”. Като такива примери могат да се посочат постановените от специализирания състав Решение № 033/2012 г. по обединени преписки: № 255/2010 г., № 256/2010 г., № 267/2010 г. и № 268/2010 г., както и Решение № 072/2012 г. по обединени преписки № 117/2011 г. и № 144/2011 г., с които е констатирано, че авиационна компания не е предоставила на надхвърлилите 40-годишна възраст стюарди и стюардеси възможности за професионално обучение и повишаване на професионалната им квалификация, които да са еднакви с дадените такива на останалите техни по-млади колеги, а отделно от това поради липсата на професионална квалификация е предприела действия за прекратяване на трудовите правоотношения с някои от тях. 


От направените оплаквания на жалбоподателите се установява, че авиокомпанията е започнала въвеждане и експлоатация на нови самолети. За да продължи работата си на друг вид самолет персонала е следвало да премине обучение, което се финансира от работодателя, и бреветиране, което позволява полагането на труд на същата длъжност, но на друг вид самолет. В хода на производството е установено, че подбора на персонала от стюардеси и стюарди за обучение на новите самолети не е извършван по определени ясни правила и обективни критерии между кабинния състав на компанията, а решенията за това кой точно от всички да бъде обучаван за придобиване на летателна правоспособност на новия самолет са вземани от ръководството на компанията. На тези, които не били преквалифицирани, предимно над 40 годишна възраст, е било предложено да им бъдат прекратени трудовите правоотношения по взаимно съгласие с изплащане на съответното обезщетение. 


Ответните страни в производството не сочат нормативни ограничения за възрастта на работниците, които да са пречка за преквалификацията или упражняването на труд на тази група работници. Като причина се посочва единствено по-високото възнаграждение и командировъчни, които старшите членове на екипажа получават в сравнение с тези на младшите. Поддържа се, че дискриминация не е извършена, защото освобождаването на по-възрастните стюарди и стюардеси не е с оглед тяхната по-висока възраст, а само поради факта, че повечето са „старши стюарди” и „старши стюардеси” и съответно по-скъпо струващи от младшите за своя работодател. Тъй като това водело до завишени разходи за авиокомпанията се твърди, че щом е икономически нецелесъобразно, то такива мерки следвало да се приемат и като обективно оправдани. 


В рамките на двете производства съставът е приел за установено, че диференциране на персонала в авиокомпанията по признак „възраст” е налице и именно това е довело до прилагане на дискриминационен подход при определянето на работниците, които следва да бъдат обучавани да изпълняват полети  на нови самолети, както и до прекратяване на трудовите правоотношения с част от тях. Според решаващият състав така въведената практика поставя по-възрастните лица от персонала в по-неблагоприятно положение спрямо останалия нает кабинен състав и това налага извода, че по отношение на жалбоподателите авиокомпанията-работодател е осъществила непряка дискриминация по признак „възраст”, тъй като в нарушение на чл. 15 от ЗЗДискр. работодателят не е предоставил равни възможности без оглед на признаците по чл. 4, ал. 1 от ЗЗДискр., за професионално обучение и повишаване на професионалната квалификация и преквалификация за придобиване на летателна правоспособност.


С цел недопускане в бъдеще на нарушения на ЗЗДискр., решаващият съставът е наложил принудителна административна мярка, като е задължил дружеството-работодател да изготви ясни и обективно оправдани критерии за подбор на лица от състава на отдел „Кабинен състав” за провеждане на обучения за квалификация и преквалификация на персонала за придобиване на летателна правоспособност за всички самолети с които компанията оперира, приложението на които да бъде при спазване принципа на прозрачност, наложил е имуществени санкции за установените нарушения.  


Задълженията за спазване на изискванията за равно третиране, които държавата поема в качеството си на страна по международни договори или като държава-член на ЕС налага предприемане на мерки за привеждане на действащото законодателство в съответствие с приетите ангажименти. В редица актове тези задължения са конкретизирани и като пример може да бъде посочена нормата на чл. 16 от Директива 2000/78/ЕО, която задължава държавите-членки на ЕС да вземат необходими мерки, за да гарантират, че „всички закони, подзаконови актове и административни разпоредби, противоречащи на принципа за равно третиране, са отменени”, както и да гарантират, че „всички разпоредби, противоречащи на принципа за равно третиране, които са включени в колективни трудови договори, вътрешни правила на предприятията или правила, регулиращи свободните професии и организациите на работници и работодатели са или могат да бъдат обявени за нищожни, или да бъдат изменени и допълнени”. Проверката и преразглеждането на всички нормативни актове от различен ранг, когато това се прави, изисква не само специализирани познания, а и голям човешки ресурс и както показва практиката не винаги е успешно. Свидетелство за това е фактът, че нерядко Комисията е сезирана с оплаквания за наличието на дискриминационни правни норми, както законови, така и подзаконови. 


С Решение № 165/2012 г. по преписка 221/2011 г. на Пети специализиран състав са констатирани случаи на дискриминация по признак „възраст“ в областта на жилищното настаняване и по-конкретно във връзка с ползването на ведомствени жилища. Решаващият състав е установил, че спрямо жалбоподателя – офицер от резерва и пенсиониран кадрови военнослужещ, Министерството на отбраната е осъществило непряка дискриминация, представляваща по-неблагоприятно третиране в сравнение с навършилите 65 години пенсионирани кадрови военнослужещи, доколкото чрез издаването на два поредни подзаконови нормативни акта е засегнато правото на жалбоподателя за настаняване под наем в жилище от жилищния фонд на министерството. Във връзка с установената дискриминация и с цел предотвратяване на нови нарушения е дадено задължително предписание на министъра на отбраната да отмени нормата на  § 4, ал. 1, т. 1 от ПЗР към Наредба № Н - 22 от 16 юли 2010 г. за ползване под наем на имоти от жилищния фонд на Министерството на отбраната и за изплащане на компенсационни суми на военнослужещите и цивилните служители, които живеят при условията на свободно договаряне заради съдържащият се дискриминационен възрастов критерий ограничаващ правото на военнослужещите, освободени от военна служба поради пенсиониране да използват жилище от жилищния фонд за задоволяване на техните и на семействата им жилищни нужди.


Аналогично е Решение № 57/2012 г. по преписка № 89/2011 г., което разглежда оплакване насочено срещу разпоредбата на чл. 45, ал. 1, т. 2 от Кодекса за социално осигуряване (КСО). Според жалбоподателката, с тази разпоредба на КСО е въведено дискриминационно „възрастово ограничение за децата ... над 3 г. възраст”, защото само поради тази причина от НОИ са отказали да й изплатят обезщетение за временна неработоспособност за гледане на болно дете над 60 дни, за календарната година. В хода на производството са конституирани като заинтересовани страни Министерство на здравеопазването, Държавна агенция за закрила на детето, Министерство на труда и социалната политика и Националния осигурителен институт. Проучени са статистически данни, предоставените становища на всички страни, както и относими международни и общностни актове. След установяване и проучване на всички факти и приложимото национално законодателство съставът е приел, че процесната норма въвежда неоправдано разграничение между децата до и над 3-годишна възраст във връзка с обезщетенията за гледане на болен член от семейството, получавани от техните родители, което съставлява непряка дискриминация по признак „възраст” спрямо последните. Така установеното нарушение на ЗЗДискр. е дало основание за отправяне на препоръка до министъра на труда и социалната политика за изготвяне на предложение за изменение и допълнение на правната норма с цел гарантиране правото на равно третиране на родителите, отглеждащи деца над 3-годишна възраст.


Необосновано разграничение между отделни възрастови групи деца е констатирано от Пети специализиран състав и в рамките на производството по преписка по оплакване на бащата на дете с изявени дарби в областта на спорта. Жалбоподателят посочва, че е подал молба в Столична община за отпускането на стипендия за подпомагане на даровити деца. Представил и набор от документи за регистрираните постижения на сина си, който е на 11 години, учи в 4-ти клас и е 8–кратен републикански шампион по плуване и златен медалист от редица международни, градски и общински състезания. Изплащането на стипендия е било отказано обаче от общинската администрация с аргумента, че право на такава стипендия имат единствено лицата, навършили 14 години. С Решение № 169/2012 г. по преписка № 110/2011 г. специализираният състав е установил след критичен анализ на приложимите норми, фактите и становищата на страните че въведеното от министъра на физическото възпитание и спорта възрастово ограничение в Раздел ІV от Програма на мерките за закрила на деца с изявени дарби и основаният на него отказ на кмета на Столична община за отпускане на еднократна финансова помощ или стипендия на детето на жалбоподателя представляват дискриминация по признак „възраст”. С цел преустановяване на дискриминационната практика и промяна на нормативната база решаващият състав е постановил предписания и препоръки до различни длъжностни лица. 

Комисията за защита от дискриминация е самостоятелен специализиран държавен орган за предотвратяване, защита от дискриминация и осигуряване равенство на възможностите и съгласно чл. 47, т. 8 от ЗЗДискр. разполага с правомощия дава становища и да прави препоръки за приемане, отменяне, изменяне или допълване на нормативни актове. В този смисъл, независимо от това, че конкретното ограничение, срещу което сигналоподателят насочва своите оплаквания е въведено законово Комисията е компетентна да провери съответствието на законовата норма с принципите на равно третиране и да се произнесе в съответствие с предоставените й от чл. 47, т. 8 от ЗЗДискр. правомощия.


За да бъде постигнато изравняване на възможностите за участие в обществения живот на лицата с увреждания законодателят въвежда с разпоредбата на чл. 10в от Закона за пътищата (ЗП) специално облекчение за лицата с 50 и над 50 на сто трайно намалена работоспособност като ги освобождава от заплащане на винетна такса за един автомобил при определени в закона условия. Именно част от определените в закона условия са били предмет на разглеждане в постановеното от Пети специализиран състав Решение № 266/2012 г. по преписка 031/2012 г. 


Предмет на оплакването в сигнала е ограничението за обем и мощност на двигателя, като в производство не се спори за факта на неравно третиране, което е предвидено по принцип с конкретното правило за поведение, обективирано в чл. 10в от ЗП. Съществен за производството е въпросът доколко въведеното неравно третиране спрямо тази категория лица е обективно оправдано.


В хода на производството и въз основа на представените от конституираните заинтересовани страни становища съставът е приел за установено, че оспорваната норма има социално-интеграционна цел - облекчаване лицата с 50 и над 50 на сто трайно намалена работоспособност или вид и степен на увреждане. Съставът е установил обаче, че целта на въведените в чл. 10в, ал. 1 на ЗП технически прагове не е ясно формулирана нито в мотивите на законопроектите за ЗИДЗП, нито пък е технически обоснована при неформалните разисквания във водещата парламентарна комисия. В хода на производството не се потвърждава позицията на ответните страни, че с въведените технически ограничения (за обем на двигателя и мощност) се ограничава възможността за злоупотреба с облекчението и обогатяването на лица, които нямат обективната нужда от  него. Категорично се потвърждава обаче, че в настоящият казус и по принцип, обемът на двигателя на МПС не може да бъде свързван с неговата стойност. От което следва, че техническите характеристики, въведени в нормата на чл. 10в от ЗП, не могат да бъдат обективен критерий за социалното положение на евентуалния правоимащ и е неоправдано тези технически критерии да имат значение за упражняване на правото.


Освен това, става ясно, че техническата мотивировка на критериите се изчерпва с механичното им привнасяне от предходната нормативна уредба, където тези технически показатели са целяли ограничения на изначално различно право, а именно: привилегирован внос на автомобили, а не освобождаване от винетна такса.


С оглед спецификата на използваната законодателна техника съставът е подчертал, че разпоредбата на чл. 10в. не урежда необоснована привилегия или предимство за хората с увреждания, а конкретно субективно право с интеграционна цел. Неговото ограничаване, следва да се основава на ясно дефинирани и обосновани обективни критерии. Както става ясно, идеята тези критерии да се свеждат до стойността на притежавания автомобил е правомерна, но техническите критерии в нормата разграничават лицата с увреждания, не на база стойността на автомобилите, които притежават или социалния им статус и затова в резултатът от прилагането на тези критерии са засегнати потенциално правата на част от групата на лица с увреждания, без да се отчита вида на увреждането им, обективните им нужди или социалното им положение. 


ози реален дискриминационен резултат от въведените технически прагове в чл.10в от ЗП подронва общата социално-интеграционна цел, преследвана с правната норма. Установеното неоправдано третиране по смисъла на ЗЗДискр. не е свързвано със защитния признак „имуществено състояние”, защото не се доказва, критериите „мощност и обем на двигателя” да определят пряко и непосредствено себестойността на автомобила. В случая не се касае и за характеристиката включена в защитения признак "лично положение", тъй като различното третиране, не е свързано с притежавани или придобити качества на личността или вътрешноприсъщи признаци.


След този анализ решаващият състав е приел, че използването на критерия води до по-неблагоприятното третиране на групи хора с трайни увреждания, чиито двигател на ползваното от тях МПС е под този обем и обективира дискриминация по признак „увреждане”. Особеното в случая е, че се допуска неравно третиране в рамките  на един и същ защитен признак – „увреждане”, което също представлява нарушение на ЗЗДискр.


Предвид гореизложеното Пети специализиран постоянен заседателен състав е приел за установено, че чрез използваната законодателна техника и критерии в текста на чл.10в, ал. 1 от Закона за пътищата се създават предпоставки за пряка дискриминация на основата на признак "увреждане" в нарушение на ЗЗДискр., като е констатирано и неизпълнение на чл. 10 и чл. 11 от ЗЗДискр. и е дадена препоръка за промяната на дискриминационната правна норма.


Съществен елемент от дейността на специализирания състав се явява разглеждането на преписки, образувани въз основа на подадени жалби и сигнали от лица с увреждания и от неправителствени организации, защитаващи техните интереси. През 2012 г. в контекста на наскоро ратифицираната Конвенция за правата на хората с увреждания са поставени пред националния орган за равно третиране различни аспекти от проблемите на тази социална група. Нерядко оплакванията са свързани с изграждането и поддържането на архитектурна среда, която ограничава достъпа на лица с увреждания. В рамките на производството по преписка № 61/ 2011 г. жалбоподателят – лишено от свобода лице, е представил доказателства за обстоятелството, че поради увреждането си, изразяващо се в 100 % трайно намалена работоспособност с право на чужда помощ, изпитва значителни затруднения по време на престоя си в Специализираната болница за активно лечение на лишени от свобода – гр. София. С постановеното Решение № 93/ 2012 г. по преписка № 61/ 2011 г. Пети специализиран състав е наложил принудителни административни мерки на Главна дирекция „Изпълнение на наказанията“, като е предписал лицата с увреждания, които са лишени от свобода, да бъдат насочвани /преместени/ към местата за лишаване от свобода, отговарящи на разпоредбите на Наредба № 4 от 1 юли 2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания, в сила от 14.07.2009 г.


Освен във връзка с изграждането и поддържането на архитектурна среда, която затруднява достъпа на лица с увреждания до публични места, Пети състав е разгледал през годината преписки по оплаквания, свързани с бездействие на държавни органи и органи на местното самоуправление и местната администрация. Изхождайки от основния принцип за изравняване на възможностите на всяко физическо лице за участие в обществения живот и съответстващите задължения по чл. 10 и чл. 11 от ЗЗДискр. специализираният състав е отправил значителен брой препоръки и задължителни предписания до правнозадължените субекти. В други случаи страните в производството са постигали споразумения помежду си в рамките на процедурата по чл. 62 от ЗЗДискр. Така например производството по преписка № 182/ 2011 г. е образувано по повод на постъпила жалба от лице с увреждане, което счита, че е осъществена дискриминация спрямо него, тъй като на територията на общината, в която е постоянното му местожителство, не е създадена организация за паркиране на автомобили на лица с увреждания. Чрез подписаното споразумение, утвърдено с Решение № 116/2012 г. по преписка № 182/2011 г., общинската администрация се е задължила да обозначи конкретни места за паркиране на автомобили за хора с увреждания.

Нарушение на забраната за различно третирането на лицата с увреждания при достъпа им до пазара на стоки и услуги е установено с Решение № 101/2012 г. по преписка № 181/2011 г. Доколкото отказът от предоставянето на стоки и услуги и предоставянето им при по-неблагоприятни условия на основата на защитените признаци съставлява форма на дискриминация, Пети специализиран състав е постановил, че управителят на туроператорска агенция е осъществил нарушение на закона чрез отказа да включи в туристическа група – абитуриенти тяхна съученичка, страдаща от детска церебрална парализа. На нарушителя е наложено съответното административно наказание.


Свободата на словото е задължителна предпоставка за изграждането на едно демократично общество. Не случайно правото на изразяване на мнение е закрепено както в самата Конституция на Република България, така и в Конвенцията за защита на правата на човека и основните свободи. Тази свобода обаче не е безгранична – тя търпи ограничения и санкции, които са предвидени от закона и които са необходими в едно демократично общество в интерес на националната и обществената сигурност, териториалната цялост, за предотвратяването на безредици или на престъпления, за защитата на здравето и морала, както и на репутацията или на правата на другите, за предотвратяването на изтичането на секретна информация или за поддържането на авторитета и безпристрастността на правосъдието. В определени случаи чрез изразяването на мнение, било пред ограничена аудитория или пред широката общественост, би могло да бъде накърнено правото на равно третиране на други лица. Една от функциите на КЗД е именно да санкционира словесно поведение, което има за цел или резултат накърняване на достойнството на трето лице или група лица и създаването на враждебна, принизяваща, унизителна, обидна или застрашителна среда. 


С Решение № 56/ 2012 г. по преписка № 37/ 2011 г. Пети СПЗС е установил, че посредством изрази, използвани по време на ефир от телевизионен водещ, е осъществен тормоз по признак „сексуална ориентация“ спрямо жалбоподателите в производството. Сходен казус е разгледан в рамките на производството по преписка № 53/2011 г. В Решение № 58/2012 г. съставът е установил, че чрез публикация на електронния си сайт печатна медия е осъществила тормоз по смисъла на пар. 1, т. 1 от ДР на ЗЗДискр. спрямо жалбоподателите по признак „сексуална ориентация“. Дадено е задължително предписание на юридическото лице – ответник да разработи и въведе правила и механизми за самоконтрол с оглед недопускането на дискриминация.

 

Петчленен разширен заседателен състав


В съответствие с чл. 48, ал. 3 от ЗЗДискр. в производството за защита от дискриминация случаите на множествена дискриминация се разглеждат от разширен състав от петима членове.

През 2012 г. петчленен разширен състав на Комисията е постановил общо 82 решения по образувани преписки, включващи пет протоколни решения, седем решения за прекратяване на производството поради липса на компетентност, две решения за прекратяване поради неотстраняване на нередовности и едно поради заведено дело пред съд.

Решаващият състав е постановил 54 решения по същество като с 22 от тях е оставил без уважение оплакванията за дискриминация по подадените жалби, като е приел за установено, че не е извършена дискриминация. 


Разширените състави са установили с (останалите 32) постановени решения извършването на пряка дискриминация в 28 случая, а в 11 случая е установено извършването на непряка дискриминация като в седем случая е установено извършването едновременно на пряка и непряка дискриминация. За установените нарушения решаващият състав е наложил на юридически и физически лица 3 имуществени санкции и 26 глоби, за прекратяване на нарушенията са постановени 19 предписания, а за предотвратяването на бъдещи нарушения са дадени 22 препоръки, като три от тях са по преписки в които оплакването е оставено без уважение. 


Разпределението на подадените жалби по пол на подателя е в полза на мъжете 96:54, като няколко от жалбите са колективни и поради това са подписани от повече от едно лице и от различен пол, а шест юридически лица и четири държавни органа са инициирали производство с подаване на сигнали и жалби.  


За постановените от Петчленен разширен състав за множествена дискриминация решения през годината е характерна по-голямата фактическа и юридическа сложност, породена от характера на споровете. Макар, че невинаги заявените от жалбоподателите епизоди и признаци за извършена дискриминация се потвърждават в хода на производството, това не облекчава работата на съставите поради увеличения обем на проучването по образуваните преписки.


Като пример може да се посочи постановеното Решение № 008/2012 г. по преписка № 190/2010 г. образувано за дискриминация по признаците „лично положение”, „обществено положение”, „членуване в синдикална организация” и за „преследване” по смисъла на ЗЗДискр. по жалба на 54 служители от Летищен център за обслужване на въздушното движение срещу Държавно предприятие (ДП). Според оплакванията в жалбата евентуалното нарушение се състои в нееднакво и дискриминационно отношение от страна на ДП-работодател по отношение на жалбоподателите в сравнение с други служители на предприятието, вкл. в сравнение с тези, които са членове на други синдикални съюзи и организации. Жалбоподателите твърдят, че неравното третиране се изразява в недопускането им до „ефективно участие” в преговорите за сключване на колективен трудов договор (КТД) през 2010 чрез „некоректно провеждане на процеса на колективно трудово договаряне за по-благоприятни условия на труд”, наличие на дискриминационни клаузи в КТД, допускане и извършване на „тормоз” и „преследване” по смисъла на ЗЗДискр. по отношение на служителите на 2 Летищни центъра. Допълнително твърдят, че в нарушение на КТ ръководството на ДП издало заповед, с която са определени нови представители на работниците, въпреки че такива са били избрани, след като участващите в преговорите за сключване на КТД лица не са стигнали до съгласие относно представянето на общ проект. Впоследствие без участието на жалбоподателите бил приет проектът на две синдикални организации в ДП, в който се съдържали дискриминационни клаузи. 

Решаващият състав е разгледал подробно и анализирал оплакванията на жалбоподателите и становищата на ответните страни по преписката, като е отхвърлил някои от тях, а отделни оплаквания са уважени. След анализ и съпоставка на труда, неговото качествено и количествено измерение, както и други критерий, по които следва да се прави сравнение разширеният състав е установил че оплакването на жалбоподателите за нарушение на принципа за равно заплащане за равен труд (чл. 14, ал. 1 от ЗЗДискр.) е основателно. Петчленният разширен състав безспорно е установил, че нарушението е извършено чрез подписването на чл. 48 от КТД и с него е извършена пряка дискриминация по признак „лично положение” по отношение на жалбоподателите в производството. Предвид обществената опасност, изразяваща се в нарушаване на правото на равно третиране на петдесет и четиримата жалбоподатели, решаващият състав е приел, че за постигане целите на ЗЗДискр. следва да бъде наложена на ДП-работодател имуществена санкция в размер над средния, установен в ЗЗДискр., а именно - в размер на 2000 лева (две хиляди лева).


Макар, че голяма част от останалите оплаквания са оставени без уважение представлява интерес другото установено нарушение срещу жалбоподателите. С конкретното решение съставът е установил също, че въвеждането на различия между работниците при присъединяването към КТД с оглед на тяхното членуване в различна синдикалната организация, противоречи на ЗЗДискр., а и на закрилната функция на Кодекса на труда. Това е така, тъй като прилагането на установените с КТД по-благоприятни условия на труд, които би трябвало да бъдат достояние на всички работници в предприятието, се поставя в зависимост от определени утежняващи условия за работниците, които не членуват в синдикалната организация – страна по КТД. Независимо дали това субективно се желае или не, е посочил решаващият състав, то обективно води до оказване на натиск върху работниците да членуват в синдикални организации, и то точно в онези, които сключват КТД, а това са най-вече представителните синдикални организации, което несъмнено е в ущърб на работниците и служителите, които, упражнявайки своето конституционно право на синдикално сдружаване, свободно са избрали да членуват в по-малки по численост синдикати или да не членуват в синдикални организации. Доколкото възприетото решение създава благоприятни условия за синдикален монополизъм, а не за синдикалния плурализъм, върху който е изградено конституционното право на синдикално сдружаване решаващият състав е приел, че действието на чл. 7, ал. 1 от КТД 2010 в ДП-работодател води до по-неблагоприятното третиране и пряка дискриминация по смисъла на ЗЗДискр. по признак „синдикална принадлежност” на работниците и служителите, които не са членове на трите синдиката – страни по КТД, и представлява нарушение на КТ и ЗЗДискр. 


Предвид установените с решението нарушения водещи до дискриминация по признаците „лично положение” и „синдикална принадлежност”  решавашият състав е дал задължително предписание на Държавно предприятие - работодател, да отмени действието на дискриминационните разпоредби на КТД, както и да отмени свързаните с него разпоредби от Вътрешните правила за работната заплата.  


Ноторно известен факт е, че лицата, страдащи от онкологични заболявания, са силно уязвима социална група, а наличието на онкологично заболяване се възприема като форма на увреждане.  Действащата в страната Конституция, Законът за защита от дискриминация и Законът за интеграция на хората с увреждания вменяват като задължение за публичната власт да приложи мерки, посредством които да се достигне до изравняване на възможностите на тази социална група за участие в обществения живот. Както посочените нормативни актове от националното законодателство, така и редица норми на международното публично право (чл. 25 от Конвенцията за правата на хората с увреждания, ратифицирана от XXXXI Народно събрание, обн. ДВ., бр.12 от 10 февруари 2012 г.; чл. 12, т. 2 във връзка с чл. 2, т. 2 от Международния пакт за икономически, социални и културни права и др.) не само насърчават, но и задължават органите на държавно управление да приложат позитивни мерки спрямо групите в неравностойно положение. Смисълът на тези мерки е да се постигне равенство в обществото за всички социални групи, вкл. и без наличието на дискриминация спрямо хората с увреждания, доколкото основополагащ принцип и за трите власти е да не третират неравното като равно и обратното, освен ако няма обективно оправдание за това и в този смисъл е практиката на Конституционния съд на Република България и Европейския съд по правата на човека.


Пример за установено нарушение на принципа на равенство за хората с увреждания е постановеното Решение № 133/2012 г. по преписка № 59/2011 г. от Петчленен разширен състав, с което е констатирано, че годишно най-малко 8000 онкоболни не получават навременно лъчелечение – жизненоважно за изхода на техните заболявания, поради неосигуряване на достатъчна като бройка и качество лъчетерапевтична апаратура. Установено е, че на практика всички онкоболни в страната се включват в списъци на „чакащи“, въз основа на което често се пропуска оптималният период за лъчелечение. Също така липсата на достатъчно апаратура, неналичието на апаратура за прилагане на най-новите методи за лечение на онкологични заболявания (IMRT, IGRT и др.), недофинансирането на клиничните пътеки, усложнената обстановка в работния процес на медицинските кадри, неналичието на достатъчен брой социални работници в лечебните заведения, неналичието на актуална информация в Националния раков регистър, съсредоточаването на малобройните линейни ускорители в две населени места са счетени от състава за обстоятелства, които водят до невъзможността за голяма част от онкоболните лица в Република България да получат медицинска помощ, която да е адекватна на тяхното заболяване. 


С издаденото решение е установено, че министърът на здравеопазването поради неизпълнение на задълженията си по чл. 10 и чл. 11 от ЗЗДискр. е осъществил тормоз по признак „увреждане“ по смисъла на ЗЗДискр., представляващ нежелано поведение, изразено чрез бездействие, чийто резултат е създаването на застрашителна среда спрямо лицата с онкологични заболявания в Република България. Дадено е задължително предписание на министъра на здравеопазването да предприеме мерки по чл. 10 и чл. 11 от ЗЗДискр., чрез които да бъде осигурен достъп на лицата с онкологични заболявания до навременно и качествено лъчелечение с оглед утвърждаването на правото им на равенство в третирането и във възможностите им за участие в обществения живот. С решението е дадена препоръка и на Министерски съвет да одобри и внесе за разглеждане в Народното събрание законопроект с цел изравняване на възможностите на лицата с увреждания чрез по-детайлното уреждане на института на т. нар. „информирано съгласие“ при предоставянето на медицински услуги с цел създаването на по-високи гаранции за утвърждаване на правото на информираност при осъществяване на медицинските услуги като цяло и в частност по отношение на уязвимата социална група на лицата, страдащи от онкологични заболявания.

Отново във връзка с упражняване на права в сферата на здравеопазването са свързани постановените през годината от разширен състав Решение № 177/2012 г. по преписка № 135/2010 г. и Решение № 166/2012 г. по преписка № 233/2010 г. 

С посочените две решения разширени заседателни състави за множествена дискриминация са установили извършването на множествена дискриминация по повод оплаквания за неравно третиране при установяване на условията за използване на лекарствени средства. В първия случай съставът е установил, че министърът на здравеопазването като не е създал предпоставки за своевременно предоставяне на лечение с лекарствената форма „Гливек”, предписано по надлежния ред от компетентни медицински лица е осъществил спрямо жалбоподателя – бенефициент на предписаното лечение, дискриминация под формата на „тормоз” по признаците „лично положение” и „увреждане”, поради което е дал препоръка на министъра на здравеопазването с оглед предотвратяване на последващи подобни нарушения, да предприеме преглед на подзаконовата нормативна база, издавана от повереното му министерство в областта на профилактиката, лечението и рехабилитацията на онкологичните заболявания, и да я приведе своевременно в съответствие с действащите български и международни актове, уреждащи правата на човека и недискриминацията.


С второто посочено решение е установено, че Комисията по позитивен лекарствен списък с посочването на ограничителните критерии за възраст - над 50 години и за пол - мъжки пол за предоставянето на лекарства за лечение на остеопороза е извършила пряка множествена дискриминация на лицата от мъжки пол по признаци „възраст” и „пол”, поради което е дадено предписание на новообразуваната Комисия по цени и реимбурсиране, да предприеме мерки, които да гарантират недопускане на неблагоприятно третиране при лечението на пациенти от мъжки пол, боледуващи от заболяването „остеопороза”.


Постановеното от разширен състав за множествена дискриминация Решение № 068/2012 г. по преписка № 002/2011 г. е илюстрация за извършване на множествена дискриминация при упражняване правото на труд. Преписката е образувана по жалба за дискриминация при достъп до заемане на работно място. Решаващият състав е установил, че с отказа да назначи жалбоподателката на вакантната длъжност “учител по обществено хранене и туризъм”, за която тя е била единствен кандидат, директорът на Професионална гимназия по облекло и хранене е извършил множествена дискриминация  на основата на признаците „образование” и „възраст” и непряка дискриминация  по признака „възраст”, с което е нарушил забраната на ЗЗДискр.


За установеното нарушение съставът е наложил глоба в размер на 1000 (хиляда) лева, като е дал препоръка на Министъра на образованието, младежта и науката и Началник на регионален инспекторат по образование широко да разпространят текста на настоящото решение, предприемайки мерки за неразкриване на личните данни на страните по преписката, сред директори на училища, детски градини и обслужващи звена, за да се предотврати допускането на дискриминация от тяхна страна при назначаването на учители на основата на степен на висшето образование.


Решението представлява интерес доколкото установяването на непряката дискриминация е извършено на базата на анализ на статистическо изследване на тема „Образование и обучение на възрастни” на НСИ, публикувано в интернет страницата през 2010 г. и установената корелация с фактите по конкретния казус. Въз основа на установените статистически данни е прието, че образователната структура на населението разкрива различия с оглед на възрастта и пола. От тези статистики следва, че делът на завършилите учители - професионалните бакалаври  чувствително намалява в течение на годините, а сред завършилите  в този период от време младите хора имат най-голям дял. Следователно във възрастовата група 25-34 години на висшистите с учителска правоспособност делът на професионалните бакалаври сред тях е значително по-малък от колкото във възрастовите групи 35 г. - 54 г. и 54 г. – 65 г. От тук се налага извода, че приложеният в случая от работодателя критерий по степен на висшето образование, изключващ професионалните бакалаври да заемат свободното учителско работно място, вероятно би лишило от достъп до заетост много по-малко млади учители във възрастовата група 25-34 години отколкото във възрастовите групи 35 г. - 54 г. и 54 г. – 65 г., защото делът на професионалните бакалаври сред първата възрастова група е минимален, а в другите две групи е по-голям. Много по-голям относителен брой млади учители биха удовлетворили поставените от работодателя образователни изисквания и биха спечелили работното място. Докато значително по-малко от възрастните учители биха преодолели поставеното от работодателя образователно изискване, а по-голяма част от тях биха изпаднали в ситуацията на жалбоподателката да не бъдат назначени, макар и да са единствен кандидат за заемане на работното място. Въз основа на така извършеният анализ съставът е приел, че може да се сформира обосновано предположение, че наред със степента на висше образование, в случая жалбоподателката е била подложена и на непряка дискриминация на основата на възрастта й. 


Отново по повод оплакване за дискриминация при упражняване правото на труд по признаците „пол”, „възраст”, „етническа принадлежност” и „образование” с Решение № 154/2012 г. по преписка № 216/2010 г. Петчленният разширен заседателен състав е приел и е утвърдил представеното частично споразумение между страните за прекратяване на производството. Доколкото споразумението е постигнато по всички останали признаци с изключение на оплакването по признака „образование” производството в тази част на спора е продължило и завършило с постановяване на решение. 


След установяване на релевантните факти в този случай, макар и само по един признак, разширеният състав е установил, че директорът на ОУ, като е поставил жалбоподателката при условия, с които тя е била принудена да подаде  молба за прекратяване на трудовото й правоотношение, както и с прекратяването му с издадената впоследствие заповед е извършил пряка дискриминация на основата на признак  „образование”, поради което на извършителя е наложена глоба в минимален размер.


Отсъствието на страните в откритите заседания не е основание за прекратяване на производството и не влияе на постановяването на решение, когато са спазени процесуалните права на страните.  


Решение № 105/2012 г. по преписка № 191/2010 г. е постановено от Петчленен разширен заседателен състав по повод жалба за дискриминация на група роми на основата на признаците „етническа принадлежност” и „лично положение” във връзка с организиране на митинг срещу роми, които евентуално ще бъдат върнати от Франция в селото и извършване на агитация за провеждането му въпреки отказа на общинската администрация. Решението е постановено при отсъствие на страните по преписката, които не са се явили в откритото заседание, макар че са били редовно призовани. В хода на проучването ответната страна се е ограничила в доказването и твърди само, че е приела с разбиране получения отказ на кмета за провеждане на събрание, защото е разбрала, че събиране на хората може да доведе до изостряне на проблемите, които могат да бъдат третирани като етнически и засягане на лично положение. 


В конкретния случай Петчленният разширен заседателен е приел за безспорно установено, че твърденията на жалбоподателите за по-неблагоприятно третиране на основата на признаците „етническа принадлежност” и „лично положение” се доказва от представените от тях в съответствие с чл. 9 от ЗЗДискр. доказателства. Въпреки, че ответната страна отрича организирането на митинг в селото след отказа и предупреждението на кмета, приложените от жалбоподателката копия от вестник „Б…” потвърждават описаната в жалбата обстановка за инкриминираната дата вследствие организирания от ответницата протест. В приложения брой на вестник „Б…” е публикувана редакционна статия със заглавие „О … на бунт ...”, в която се посочва: „Вчера в 10 ч. сутринта на големия завой на входа в селото трябваше да има гражданско неподчинение, но поради неспазване на срока за бунта то се отлага във времето със седмица, обясни С.Й.”. Като посочва името на ответницата журналистът цитира нейни думи и разяснения по повод събирането от които става ясно, че ответната страна е дала лично обяснение на репортера, както и че действително несанкионирания митинг се е състоял. В копието на вестник „ХХХХ” в статията със заглавие „Село не ще още цигани, имало си” е публикувана снимка на ответната страна, показваща подписка срещу заселването на роми и се цитират думите й: „Ще го направим, не сме се отказали, но искаме кметът да се върне от отпуск, за да стане дебат..”  


При така установените безспорно факти и обстоятелства решаващият състав е приел, че активните агитационни и организационни действия срещу лицата от ромски етнос са представлявали нежелано поведение за тях, което е имало за цел създаване на враждебна и застрашителна среда за жалбоподателите, като лица от ромски произход, живеещи в селото и тези действия са постигнали като краен резултат накърняване достойнството на лицата от ромски произход на основата на признаците „етническа принадлежност” и „лично положение”, което представлява множествена дискриминация по посочените признаци и „тормоз” по смисъла на ЗЗДискр. 


Както беше вече посочено и по-горе задължение на държавните и общинските органи е да не допускат дискриминация при издаването и прилагането на нормативни актове, а Комисията за защита от дискриминация, като самостоятелен специализиран държавен орган за предотвратяване, защита от дискриминация и осигуряване равенство на възможностите разполага с правомощия съгласно чл. 47, т. 8 от ЗЗДискр. да дава становища и да прави препоръки за приемане, отменяне, изменяне или допълване на нормативни актове. Пример за упражняване на тези компетенции е постановеното Решение № 268/2012 г. по преписка 332/2011 г. от разширен състав на Комисията.


Производството е по жалба за дискриминация по признаците "образование" и „увреждане” в която се уточнява, че дъщерята на жалбоподателката 17-годишна, към момента на подаване на сигнала, със спечелването на първо място в ХІХ Национален ученически конкурс "Родолюбие", раздел "Презентация", възрастова група ІХ-ХІІ клас, е получила право да кандидатства за едногодишна стипендия по Програмата на мерките за закрила на деца с изявени дарби на МОМН, но детето й е лишено от възможност да кандидатства за стипендия поради факта, че в Наредбата за условията и реда за осъществяване на закрила на деца с изявени дарби на МОМН, е променен текста на чл. 16 (ДВ. бр. 37 от 2006., в сила от 05.05.2006 г.) и е добавен  нов чл. 16а  (ДВ. бр. 37 от 2006 г. в сила от 05.05.2006 г).  Съгласно измененията "изявените ученици от области изкуство и наука" могат да кандидатстват за стипендии само ако са в "дневна форма на обучение", а това осуетило възможността на дъщерята на сигналоподателката, да кандидатства за стипендия, защото предвид здравословното й състояние е записана в индивидуална форма на обучение. 


В хода на проучването са изискани становища от редица държавни и общински органи, но единствено ДАЗД изтъква, че през 2005 г. е изготвено и изпратено съгласувателно становище до министъра на културата, относно проекта на постановление на Министерския съвет за изменение и допълнение на Наредбата за условията и реда за осъществяване на закрила на деца с изявени дарби със забележки. Сред забележките било и искането в чл. 16, ал. 1 да отпадне израза „дневна форма на обучение", но това предложение на ДАЗД не било взето предвид. Информира също, че на проведената на 04.10.2011 г. работна среща на междуведомствената група „Координация на дейността и политиките'" към Националния съвет за закрила на детето е обсъдена възможността за промяна на Наредбата през 2012 г., като се вземат предвид обстоятелствата, които не позволяват по-широк обхват на деца от общообразователните училища и брой включени конкурси, олимпиади или състезания, а наред с това категорично се изразява позицията, че измененията в НУРОЗДИД от 2006 г. не кореспондират с принципите, регламентирани в чл. 5а от Закона за закрила на детето.


Решаващият състав е преценил, че КЗД разполага с правомощие да дава задължителни предписания с оглед спазването на ЗЗДискр. или други закони уреждащи равенство в третирането. Доколкото ограничението, срещу което се насочват оплакванията е въведено с конкретната разпоредба на чл. 16 от НУРОЗДИД, приета и изменена с постановления на МС, като ответна страна по производството е конституиран Министерски съвет на Република България. 

Въз основа на проведения анализ на разпоредбите на Наредбата и практиката по прилагането им съставът е посочил, че критерият на база, на който са разграничени правоимащите е формата на обучение, което неминуемо обективира защитен признак „образование” по смисъла на чл. 4, ал. 1 от ЗЗДискр. В тази връзка безусловно се доказва причинна връзка между формата на обучение (основанието за неблагоприятното третиране) и спорното третиране, а други факти-основания, които да оправдават неблагоприятното положение не са установени в производството. Отделно, с въведеното изискване правоимащите по чл. 16, ал. 1 да се обучават в дневна форма на обучение се засягат и други основни права. Макар и да няма за цел или пряк резултат, в по-неблагоприятно положение са поставени децата, които предвид здравословното си състояние, им се налага да се обучават в индивидуална форма на обучение. „На пръв поглед” разпоредбата на чл. 16, ал. 1 не създава разграничение на кандидатстващите лица по признак „увреждане”, но е очевидно, че приложена на практика води до дискриминационен резултат, който поставя в неблагоприятно положение лицата с увреждания. Доколкото съгласно чл. 1, ал. 2 от Закона за закрила на детето държавата защитава и гарантира основните права на детето във всички сфери на обществения живот за всички групи деца съобразно възрастта, социалния статус, физическото, здравословно и психическо състояние, като осигурява на всички подходяща икономическа, социална и културна среда, образование, свобода на възгледите и сигурност, а съгласно чл. 51, ал. 3 от Конституцията лицата с увреждания се намират под особена закрила на държавата и обществото Петчленният разширен състав е приел за безспорно, че този кръг лица се нуждае от по-особено, привилегировано отношение от страна на държавните и местните органи. Съставът е подчертал, че то е не само обективно оправдано, но и абсолютно задължително. В настоящия случай обаче обективираният резултат е подчертано негативен, а чл. 2 от Закона за интеграция на хората с увреждания дефинира за преследвана цел социалната интеграция на хората с увреждания и упражняване на правата им, като основен принцип при реализиране на мерките спрямо тези лица е насърчаване на образованието им. 

По тези причини съставът е приел с постановеното решение, че чрез въведеното в чл. 16, ал. 1 и ал. 3 от Наредбата за условията и реда за осъществяване на закрила на деца с изявени дарби изискване, кандидатстващите деца да се обучават в „дневна форма на обучение”, се регламентира по-неблагоприятното третиране на групи лица, които не се обучават в дневна форма на обучение, в сравнение с групата лица по чл. 16, ал. 2, което представлява пряка дискриминация на основата на признак "образование", а с въведеното в чл. 16, ал. 1 и ал. 3 от същата Наредба изискване кандидатстващите деца да се обучават в „дневна форма на обучение”, се регламентира по-неблагоприятното третиране на групи лица, които не се обучават в дневна форма на обучение, предвид особеностите на здравословното си състояние, което представлява непряка дискриминация на основата на признак "увреждане".


Предвид установеното, съставът е приел, че с въведените изисквания на чл. 16, ал. 1 и ал. 3 от Наредбата се нарушава чл. 10 и чл. 11 от ЗЗДискр. и отделно е постановил, че като е отказано на дъщерята на жалбоподателката да кандидатства за стипендия по Наредбата е допусната пряка дискриминация по признак „образование" и непряка дискриминация по признак „увреждане” по смисъла на ЗЗДискр.


Петчленният разширен заседателен състав е дал становище на основание чл. 47, т. 8 във връзка с чл. 40, ал. 2 от ЗЗДискр. за изменение на нормата на Наредбата с цел реализиране на принципите за равно третиране и е дал предписание на Министъра на образованието младежта и науката и Министъра на културата да изработят и внесат за разглеждане проект за изменение на Наредбата за  условията и реда за осъществяване на закрила на деца с изявени дарби, в който да няма изискване кандидатстващите даровити деца да се обучават в „дневна форма на обучение”. Наред с това и предвид гореустановеното съставът е издал на основание чл. 47, т. 8 от ЗЗДискр. препоръка на Министерски съвет да предприеме необходимите мерки за приемане на нормативен акт с цел изравняване на възможностите и недопускане на дискриминация при кандидатстване за годишни стипендии на даровитите деца от различни области.


AD HOC заседателен състав


Председателят на Комисията за защита от дискриминация може при необходимост да създава заседателни състави АД ХОК в съответствие с Правилата за производство пред Комисията.


През 2012 г. АД ХОК заседателен състав на Комисията е постановил две решения по образувани преписки, едната, от които е образувана по доклад за самосезиране. Едното от производствата е по данни за извършено дискриминационно действие, съставляващо „тормоз“ по признак „увреждане”, а другото е по оплакване за дискриминация под формата на „тормоз” и „преследване” при упражняване правото на труд. С постановените решения АД ХОК заседателен състав е установил в единия случай, че не е осъществен фактическият състав  на ''тормоз'' по смисъла на § 1, т.1 от ДР на ЗЗДискр. и дискриминация съгласно с чл. 5 от ЗЗДискр. на основата на признак ''увреждане'', като решението е подписано с особено мнение на един член на състава, а в другия случай производството е прекратено, поради недопустимост на жалбата.


Постановените от АД ХОК заседателен състав решения са характерни по-скоро с причината, поради която са разпределени на този заседателен състав, а не със своето съдържание или резултат. В първия случай разпределението на АД ХОК състав е обусловено от приетия доклад за самосезиране на КЗД от член на Пети постоянен засезателен състав, който е специализиран по посочения в доклада признак „увреждане”. Подаването на доклада от член на Пети състав е наложило разглеждането на преписката по признак „увреждане” да бъде „извадено” от специализирания състав. Във втория случай разпределението на АД ХОК заседателен състав е наложено от подаване на доклади за самоотвод на членове на специализирания състав.


С Решение № 14/2012 г. по преписка №116/2010 г. на АД ХОК заседателен състав е установил, че публикуваната статия във вестник „Х“  няма за цел и не накърнява достойнството и доброто име на личността. Производството е образувано по доклад за самосезиране в който се твърди за извършено дискриминационно действие, представляващо „тормоз” по смисъла на Допълнителните разпоредби (ДР) на ЗЗДискр. по признак „увреждане”, при публикуването на съдържанието на статия със заглавие „България е сляпа”, поместена във вестник „ХХХ” през  2010 г., с автор М. С. Сочи се в доклада, че публикуваните разсъждения представляват внушения, които достигат до неопределен кръг читатели, за това, че талантът на хора с увреждания не би могъл да бъде оценен обективно, когато те се състезават редом с хора без увреждания. Правят се съждения, че „..успехите им са изпросени..”. Изводите, които налага авторът на статията са да бъдат организирани конкурси за хората с увреждания отделно от тези без увреждане. Това словесно внушение от страна на автора на статията, представлява налагане на предразсъдъци и стереотипно мислене, което чрез средствата за масова информация достига до неопределен кръг от лица и покрива характеристиките на дефиницията за „подбуждане към дискриминация”, визирана в  разпоредбата на § 1, т. 5 от ДР на ЗЗДискр.


След анализ на текста решаващият състав е подчертал, че действително статията е язвителна и в нея са използвани шокиращи сравнения, но критиката е насочена към реални събития, а не към конкретното лице и в този смисъл текстът представлява свобода на изрязяване. В текста по-скоро се лансира идеята, че би следвало да има обективни критерии за оценяване на участниците в конкретния конкурс без оглед на защитените признаци по които дискриминацията е забранена. Установено е, че не е налице конкретно поведение от страна на автора на статията, което да има за цел или резултат накърняване достойнството на спечелилата конкурса Б.П. и създаване на враждебна, обидна или застрашителна среда. 


С решението си Ad hoc заседателен състав е установил, че авторът на публикуваната статия, главният редактор на вестника, и акционерното дружество издател на вестника, не са осъществили фактическия състав  на нарушението ''тормоз''  на основата на признак ''увреждане'', което по смисъла на ЗЗДискр. представлява дискриминация. Независимо от това с превантивна цел решаващият състав е дал препоръка на ответните страни за предприемане на конкретни мерки с оглед избягване и недопускане при отпечатване на изданията чрез слово, снимков материал и по всякакъв друг начин да се формират, въз основата на предразсъдъци, негативни обществени нагласи към хората в неравностойно положение, представители на отделни етнически общности, български и чужди граждани, живеещи на територията на Република България.

Решението е подписано с особено мнение от член на състава, който счита, че не са обсъдени фразите внушаващи, че хора с увреждания не трябва да участват в подобни състезания, наравно с хора без увреждания, защото първите печелят на гърба на вторите и увреждането им става билет за успеха им. В особеното мнение се поддържа, че някои цитати в контекста на цялата статия, без да е нужно да се тълкуват, достатъчно ясно разкриват потенциал да създават или оправдаят предразсъдъци и стереотипи по отношение на хората с увреждания като непълноценни индивиди, дори да предизвикат чувство на неприязън у останалите спрямо тях. Наред с идеята за разделяне на хората с увреждания и изолирането им в отделни игри и състезания за тях, се счита, че от статията прозира изначално отричане на способностите на конкретен човек, изхождайки от неговото увреждане, и се правят генерализиращи заключения за отделяне и изолиране на хората с увреждания, което е несъвместимо със забраната за дискриминация под формата на тормоз и подбуждане по смисъла на чл. 4 и чл. 5 от ЗЗДискр. Приема се, че подобни внушения и идеи влизат в разрез и подкопават принципите на толерантност, уважаване и зачитане на достойнството на  всеки индивид. 


Това мотивира члена на състава, подписал особеното мнение да счита, че е налице извършването на дискриминация под формата на „тормоз” и „подбуждане към дискриминация” на основата на признак ''увреждане'' и затова в случая закрилата на правото на свободно изразяване е неприложима.


Второто Решение № 07/2012 г. по преписка № 68/2011 г. на Ad hoc заседателен състав е по жалба на държавен служител с оплаквания, че спрямо него и другите служители не са прилагани еднакви критерии при налагане на дисциплинарни наказания. На жалбоподателя е наложено дисциплинарно наказание „уволнение“ и той сочи като ответни страни по преписката Председателя на Сметната палата, член на Сметната палата "и други длъжностни лица, подпомагали извършването на актове на дискриминация". Установено е в производството, че прекратяването на трудовото правоотношение е било предмет на съдебна проверка по КТ. С окончателно решение на съда уволнението на жалбоподателя е признато за законно, а предявените срещу Сметната палата искове са отхвърлени. Въпреки, че формално жалбата е редовна, по въпросите, с които КЗД е сезирана като административен орган има произнасяне от съдебен орган, с влязъл в сила съдебен акт. 


Именно заради това решаващият AD HOC състав приема, че не е компетентен да прави самостоятелна преценка на посочените от жалбоподателя факти при условие, че те са били предмет на преценка изключително като част от производството по установяване на законността на уволнение. Видно е, че в конкретния казус предметът на административното производство пред КЗД е „обсъден” във фактическата част от мотивите на влязлото в сила съдебното решение. В случая допустимостта на производството пред КЗД зависи от окончателното разрешаване на висящия трудовоправен спор, а не от неговото иницииране. В конкретния казус настоящият състав намира, че има пълно припокриване между исканията на жалбоподателя към КЗД и предмета на съдебното производство. 


С оглед на това AD HOC заседателен състав е приел, че обсъждане "по същество" на жалбата би създало „противоречива практика“, която създава условия за черпене на права от едно установено противоправно поведение и воден от изложените мотиви е прекратил производството по преписката.

III. ПОСТАНОВЕНИ АКТОВЕ НА КЗД И КОНТРОЛ ПО ИЗПЪЛНЕНИЕТО ИМ

За периода от 01.01.2012 г до 31.12.2012 г в Комисията за защита от дискриминация са постъпили общо 847 броя жалби, сигнали, допълнения към тях и доклади за самосезиране, като по тях са изготвени 189 броя писма за отстраняване на нередовности.


Образувани са 336 преписки, които са около 40 на сто от общия брой постъпили в КЗД инициативни документи  и допълнения към  тях. За тях са издадени 350 разпореждания на председателя.


Изпратени са на административния орган, който е компетентен да реши въпроса — чл. 31, ал. 1 от АПК, 368 броя жалби и сигнали (43 на сто от общия брой постъпили в КЗД жалби);


В случаите, когато жалбоподателят не може да бъде определен на основание на данните в искането или от тях е явно, че то трябва да бъде адресирано до съда — чл. 31, ал. 4 от АПК, коми​сията е върнала с кратки указания за жалбоподателя 150 броя жалби (18 на сто от общия брой постъпили в КЗД жалби).

Общ брой жалби и сигнали       820 бр.

Допълнения към тях
   25 бр.

Доклади за самосезиране             2 бр.

От тях:

Образувани преписки
 336 бр.

По чл. 31, ал. 1, АПК
 368 бр.

По чл. 31, ал. 4, АПК
 150 бр.

Общо:
 854 бр.


Разликата между броя  на постъпилите и обработени инициативни документи се дължи на факта, че в някои случай по една и съща жалба се изготвят повече от един документ.



Постъпили по електронна поща са 387 запитвания, по които са изготвени около 390 броя отговори, но с част от подателите, освен  кореспонденция по e-mail са водени и  разговори по телефон, а на някои от тях  им е отговаряно по повече от един път във връзка с допълнителните им въпроси.


По чл. 47, т. 9 от Закона за защита от дис​криминация в приемната на комисията и по телефон на номер 02/807 30 51 е предоставена правна помощ на 993 лица. 


Съдебен контрол


През 2012 г. КЗД постанови 286 решения, които подлежат на съдебен контрол по реда на Административнопроцесуалния кодекс. 


Срещу 113 решения са подадени жалби, които са изпратени от КЗД до  Административен съд София-град (АССГ), заедно със заверени копия на пре​писките по обжалваните решения при спазване изискванията на чл. 152, ал. 2 и 3 от АПК.


През 2012 г. юрисконсултите на КЗД са осъществили процесуално представителство в  общо  193 съдебни заседания, от тях по 131 пред Административен съд София – град и 62 пред Върховен административен съд (ВАС). 


През отчетния период по жалби срещу решения на КЗД ВАС и АССГ са постановили 156 решения и определения; от тях 124 решения са на първа съдебна инстанция (решения на 3-членен състав на ВАС и решения на АССГ) и 32 решения са на касационна инстанция (3-членен и 5-членен състави на ВАС).

От постановените съдебни актове на Административен съд София град:

· 31 решения отхвърлят жалбите и потвърждават решенията на КЗД ;

· 13 решения отменят решенията на КЗД;

· решения частично отменят решения на КЗД, а 1 отменя частично акта на Комисията и вместо него се произнася  по същество;

· 6 решения отменят решенията на административния орган и му връщат преписката за продължаване на производството, а с едно решение преписката се връща за да се приложи точно процедурата по чл.198, ал.1 от Административнопроцесуалния кодекс;

· 2 решения са обявени за нищожни, а с едно решение е отхвърлено искане за обявяване на нищожност  на решение на Комисията;

· с 12 определения жалбите срещу решения на КЗД се оставят без разглеждане, а с 2 се прекратява производството ;

· 1 решение възобновява срок за обжалване;

· с 4 определения е спряно предварителното изпълнение на решения на КЗД, а с едно е отхвърлено искане за това.


Тричленен състав на Върховния административен съд е постановил:

· 12 решения, с които потвърждава решения на КЗД;

· 9 решения , с които отменят решения на КЗД;

· 5 решения, с които оставя без разглеждане жалби срещу решения на КЗД;

· 3 решения отменят решения на Комисията и връщат преписката на административния орган за произнасяне съобразно дадено от съда тълкуване и прилагане на закона;

· 1 решение допуска поправка на очевидна  фактическа грешка в мотивите на решение;

· 1 определение, с което е уважено искане за заплащане на разноски и 2, с които искането е отхвърлено.


Върховен административен съд, 5-членен състав е постановил следните решения:

· 16 решения оставят в сила решенията на 3-членен състав на ВАС, с които са отхвърлени жалбите срещу решенията на КЗД;

· 11 оставят в сила решенията на 3-членен състав на ВАС, с които са отменени изцяло или частично решения на КЗД;

· 1 решение отменя решение на 3-членен състав на ВАС  и преписката се връща за разглеждане от КЗД;

· 1 решение отменя решение на 3-членен състав на ВАС, с което частично е отменено решение на КЗД и вместо това се произнася по същество.


Като касационна инстанция 3-членен състав на ВАС е постановил:

· 6 решения, с които са оставени в сила решения на Административен съд, София – град, с които са потвърдени решения на КЗД;

· 4 решения, с които са оставени в сила решения на Административен съд, София – град, с които са отменени решения на Комисията;

· 1 решение, с което оставя в сила решение на първоинстанционния съд, с което  е обявена нищожност на решение на КЗД;

· 1 решение, с което частично обезсилва решение на АССГ и частично потвърждава решението му;

· 2 решения, с което отменя решение на АССГ, с което се отменя решение на КЗД и вместо него се произнася по същество.


Контрол по изпълнение на постановените решения от Комисията за защита от дискриминация

През 2012 г. е трайна тенденцията при постановяването на едно решение Комисията да налага няколко принудителни административни мерки, препоръки, глоби и имуществени санкции. Обема на работа в хода на изпълнителното производство във всеки отделен случай с всяка изминала година се увеличава. Постановените решения изискват извършването на разностранни по своето естество действия от страна на правно задължените субекти, респ. съответните такива по упражняването на контрол по изпълнението им. Тези действия варират от промяна в нормативната уредба в различни сфери на обществения живот до извършване на физически дейности, например адаптиране на архитектурната среда за нуждите на хора с увреждания.

КЗД наложи множество различни по характер принудителни административни мерки (ПАМ) в зависимост от естеството на решаваните казуси. Запази се практиката да се налагат множество задължителни предписания, като конкретните задължения за ответните субекти се увеличиха по обем. Също така изпълнителното производство по едно решение значително се разшири предвид обстоятелството, че се увеличи броят на задължените или санкционирани субекти.


На контрол подлежат и одобрените от съответните състави споразумения. Помиренията в производствата пред Комисията дадоха възможност на страните да постигнат значителна процесуална икономия и значително по-бързо решаване на възникналите казуси. Тази правна фигура продължи да разширява своя обхват и стана значително по-често срещана в практиката на КЗД. Контролът по спазването им също изисква значителен ресурс.

Освен отбелязаната по-горе практика с едно решение Комисията да налага няколко принудителни административни мерки и наказания, продължава тенденцията, когато наложените глоби и имуществени санкции са в максималния законоустановен размер или близки до него, да се обжалват пред съответния административен съд. Това обстоятелство налага да се изчака окончателното произнасяне на съда и обуславя разликата между размера на наложените глоби и имуществени санкции и внесените в Републиканския бюджет. Към действия по събирането им по реда на Данъчно-осигурителния процесуален кодекс (ДОПК) може да се пристъпи след това, тъй като основанието за събирането им е решението да е влязло в сила по реда на чл. 268 от Административнопроцесуалния кодекс (АПК). Моментът на влизане в сила на дадено решение има важни правни последици както за КЗД, така и за участвалите в производството пред нея субекти, с оглед на възможността за водене на дела за обезщетения в съда по реда на чл. 71 и сл. от Закона за защита от дискриминация (ЗЗДискр.). Установяването му става след проверка в информационната система на КЗД и на интернет страницата на съответния съд. Следващата дейност е заверка на самото решение с подпис и печат. Те се базираха на извършени проверки в информационната система на КЗД относно движението на кореспонденцията относно времето на получаване на всяко едно решение. Това е необходимо с оглед правилната преценка за съответните действия, които следва да бъдат предприети, така че те да бъдат законосъобразни. Както беше отбелязано по-горе, за събирането на една глоба или имуществена санкция е необходима проверка дали съответното решение е обжалвано и ако е, дали е приключило производството, като за целта извършвах проверка на интернет страницата на съответния съд. 


Примери:


В изпълнение дадена препоръка с Решение № 37/14.02.2012 г., постановено по преписка № 123/2010 г. задълженото лице – финансова институция, предостави на  Комисията доказателства за предприетите действия, а именно: след запознаване с постановеното от КЗД, публикуване текста на Закона за защита от дискриминация във Вътрешната информационна система. Също така на всички служители е обърнато внимание, че от 07.07.2009 г. е в сила Политика за защита на човешките права в Банката и че в случаи на дискриминация представител на дирекция „Човешки ресурси” участва като консултант за разрешаването на проблема на по-високо ниво. Утвърден е също така и формуляр за оплакване. Освен това Банката е стартирала вътрешно проучване на ефективността на Вътрешните правила за защита на правата на човека, приети през 2009 г. Не на последно място, като част от програмата за въвеждащо обучение на новоназначени служители е включено задължително запознаване с основните положения на антидискриминационното законодателство. Задълженото лице внесе в полза на Републиканския бюджет сумата от общо 4500 лв. (четири хиляди и петстотин лева), представляващи наложени му глоби за извършени нарушения на Закона за защита от дискриминация, а именно осъществен сексуален тормоз .


Представени са доказателства за изпълнение на наложени с  Решение № 143/31.05.2012 г. по преписка № 3/2011 г. принудителни административни мерки с оглед недопускане за в бъдеще на нарушения на Закона за защита от дискриминация при и по повод изпълнението на служебните задължения, в това число и при налагане на дисциплинарни наказания. 


През отчетния период Комисията беше уведомена за действията по изпълнение на Решение 221/2011 г. постановено по пр. 221 от 2010 г. Изпълнителната агенция „Главна инспекция по труда” (ИА „ГИТ”) е извършила проверка за спазването на трудовото законодателство в Агенцията за социално подпомагане (АСП), тъй като Комисията е изпратила решението по компетентност. Проверките са били извършени на място и по документи съответно на 17 и 20 януари 2012 г., като са проведени срещи с със заместник изпълнителния директор и директора на дирекция „ЧРПО” в АСП. Експертите от ИА „ГИТ” не са установили нарушения на трудовото законодателство относно зачитането на професионалния опит на работещите по Национална програма „Старт в кариерата” при последвалото им назначаване на работа в отдел „Закрила на детето”, т. е. същият се зачита. Също така не са установени нарушения относно твърденията за отказ за назначаване на постоянен трудов договор в горецитирания отдел. По отношение на жалбоподателите пред Комисията е установено, че трудовото правоотношение на Стоенчева е прекратено по взаимно съгласие, а на Димитрова е зачетен трудовия стаж и професионален опит, придобити по програмата. 


Комисията за защита от дискриминация е уведомена за изпълнението на Решение № 24/25.01.2012 г., постановено по преписка № 63/2011 г. от страна на Детски ясли „Слънчев рай” – община Пловдив. Директорът приложи като доказателство за извършеното плащане на наложената глоба в размер на 250 лв. копие от платежно нареждане за касов превод по сметката на КЗД. Също така са приложени и копия от Допълнително споразумение към трудов договор с жалбоподателката, както и заповед за изплащане разликата, произтичаща в нетния размер на заплатата  й за времето от 01.02.2010 г. до 01.02.2012 г. 


В Държавен вестник (ДВ, бр. 12 от 10.02.2012 г.) е обнародван приетият на 26.01.2012 г. от Народното събрание на Република България Закон за ратифициране на Конвенцията за правата на хората с увреждания, приета от Общото събрание на ООН на 13 декември 2006 г. в Ню Йорк, в сила от 3 май 2008 г. С ратифицирането на Конвенцията от страна на Република България беше изпълнена и дадената с Решение № 28/2007 г. от Комисията за защита от дискриминация (пълен състав) препоръка до Министерския съвет за предприемане на необходимите действия в това отношение. Изпълнението на решението на КЗД касае правата и законните интереси на широк кръг граждани и има значим социален ефект.


В Държавен вестник (ДВ, бр. 13 от 14.02.2012 г.) е обнародвана Наредба за изменение на Наредба № 34 от 1999 г. за таксиметров превоз на пътници. 

С промяната в Наредбата беше изпълнена и наложената с Решение № 137/2011 г. от Комисията за защита от дискриминация принудителна административна мярка за предприемане на необходимите действия от страна на министъра на транспорта, информационните технологии и съобщенията в това отношение. До задължения министър беше отправена покана за доброволно изпълнение. Изпълнението на решението на КЗД преустановява различното третиране на хората с увреждания при достъпа им до професия или занятие. 


В Държавен вестник (ДВ, бр. 15 от 21.02.2012 г.)  е обнародвана Наредба за допълнение на Наредба № 38 от 2004 г. за определяне на списъка на заболяванията, за чието домашно лечение Националната здравноосигурителна каса заплаща лекарства, медицински изделия и диетични храни за специални медицински цели напълно или частично. С направените допълнения към този списък беше включено и заболяването „болест на Алцхаймер”, за което КЗД беше уведомена от министъра на здравеопазването. С промяната в Наредбата беше изпълнено постановеното с Решение № 177/2010 г. от Комисията за защита от дискриминация да бъдат предприети необходимите действия от страна на министъра на здравеопазването в това отношение. Решението на Комисията влезе в сила след като беше спечелено воденото съдебно производство. Изпълнението на решението на КЗД преустановява различното третиране на хората с увреждания при достъпа им до здравеопазване.


В изпълнение на Решение № 33/02.02.2012 г., постановено по преписка № 255/2010 г. Янко Георгиев, в качеството му на изпълнителен директор на „Българи Ер” АД предостави на Комисията доказателства за предприетите действия за изпълнение, а именно заповед за определяне на критерии при подбор на членове на кабинетен състав за придобиване на квалификация/преквалификация на нов тип самолет.


Съгласно дадените от КЗД задължителни предписания с Решение 59/2010 г. –ОП „Спортни имоти” – гр. Велико Търново предостави пакет документи, съдържащ приети мерки за защита от дискриминация, заповед за утвърждаването им, както и график на „Бадминтон скуош клуб” Велико Търново за провеждане на тренировки в зала „Сава Величков”;


След изпратена покана за доброволно изпълнение на  Решение 45/2010 г. – Изпълнителният директор на „Витоша ски” АД, в отговор на уведоми КЗД че ще се съобрази с дадените задължителни предписания относно издаването на лифт карти след пускането на съоръженията.


В изпълнение на Решение № 154/14.06.2012 г., постановено по преписка № 216/2010 г., Богдана Георгиева – директор на Основно училище – с. Ряховците, изпрати копие от платежно нареждане за внесена в Републиканския бюджет глоба в размер на 250 лв., която Комисията е наложила за установено нарушение на Закона за защита от дискриминация.


В изпълнение на задължението по чл. 42, ал. 1 от Правилата за производство пред КЗД е изпратена покана за доброволно изпълнение изх. № 17-00-99 от 14.09.2012 г. до д.ик.н. Анна Манолова Недялкова, ректор на Варненски свободен университет „Черноризец Храбър”, както и писмо изх. № 17-00-100 от 14.09.2012 г., с което се изисква информация за предприетите от страна на адресата действия по изпълнение на дадените задължителни предписания.


С решение № 96 от 17.04.2012 г. по преписка № 173/2011 г. Комисията е предписала е да бъде уредено правото на допълнителен платен годишен отпуск за работа при ненормирано работно време и неговият размер, индивидуално,  в зависимост от реално положения от конкретния служител труд в извънработно време в работните дни,  без оглед на вида на правоотношенията,  вид длъжност или ранг,  чрез писани правила относно:  реда,  по който се преценява необходимостта от работа в извънработно време при условията на ненормирано работно време; начина на възлагане и индивидуално изпълнение на труд в извънработно време,  включително и мястото на изпълнение; пределния максимален годишен лимит на часовете за труда в извънработно време при условията на ненормирано работно време;  определяне на длъжностите,  заемани по трудово правоотношение, за които е оправдано въвеждането на ненормирано работно време; индивидуално отчитане на действително отработеното време в извънработно време през работните дни от служителите, за които е въведено ненормирано работно време; индивидуално определяне размера на полагащия се допълнителен платен годишен отпуск по чл.139а и чл.156, ал.1,  т.2 от КТ, респ. по чл.50 от ЗДСл., на база действително отработеното време в извънработно време през работните дни за конкретния служител според отчетите за този му труд.

Има случаи, в които целта на закона се постига още преди да е приключил съдебния контрол по решенията на КЗД, като въпреки , че задължените лица обжалват акта на КЗД, изпълняват наложените Принудителни административни мерки.


През горепосочения период Комисията за защита от дискриминация беше уведомена за изпълнението на Решение № 56/02.03.2012 г., постановено по преписка № 37/2011 г. от страна на управител на „Елит Медия България” ЕООД. В изпълнение на наложените от Комисията предписания и препоръки са предприети действия за присъединяване на електронната медия „Канал 3” към Етичния кодекс на българските медии. Също така продуцентите, водещите на външни продукции и авторски предавания, както и всички лица, наети по трудов или граждански договор в медията са запознати с постановеното от КЗД. На водещия на авторското предаване „Времена и нрави” са дадени указания да не допуска занапред нарушенията, установени от КЗД по признак сексуална ориентация, както и всякакви други нарушения на Закона за защита от дискриминация. Също така договорът за производство и разпространение на авторското предаване „Времена и нрави” е приведен в съответствие с разпоредбата на чл. 17 от Закона за радиото и телевизията.


С писмен отговор Министъра а финансите уведомява Комисията, че със заповед от месец май 2012 г. са утвърдени Вътрешни правила за изпълнение на служебните задължения на служителите на Министерство на финансите извън установеното работно време в работни дни и за определяне размера на допълнителния платен годишен отпуск.


През 2012 г. в изпълнение на наложени глоби и имуществени санкции са събрани и внесени в държавния бюджет 12 075 (дванадесет хиляди и седемдесет и пет) лв. 

IV. РЕГИОНАЛНИ ПРЕДСТАВИТЕЛИ НА КЗД 

Изискването за регионални представители на КЗД, заложено в Закона за защита от дискриминация се основава на необходимостта от:

· развиване на административен капацитет, който да подпомага дейността на комисията на територията на цялата страна в осъществяване на нейните правомощия, регламентирани в чл. 47 от ЗЗДискр.;

· Комисията да обхване територията на цялата страна, така че всеки гражданин, чувстващ се засегнат от дискриминация, да получи адекватна консултация и методическа помощ при депозиране на жалби до КЗД по местоживеене поради отдалечеността на седалището й в София;

· Комисията да бъде подпомагана в самото производство по образувани преписки за разрешаване на конкретни спорове чрез извършване на действия по проучва-не и събиране на сведения и доказателства по местата на дискриминационните действия и ефективен контрол по изпълнението на постановени от комисията актове;

· социалната насоченост на закона и цялостната дейност на специализирания орган по равнопоставеност;

· стремежа да се проследява и анализира ситуацията на национално и регионално равнище във връзка с поетия от Република България като държава членка на ЕС ангажимент, че на първостепенно равнище в националния правов ред е ангажи-ментът на държавата към равно третиране на всички лица, като следи за съдър-жанието и ефекта от законодателството в областта на дискриминацията;

· съответствие с принцип 4 от Препоръка № 2 от Общите политически препоръки на Европейската комисия срещу расизма и нетолерантността комисията трябва да отразява най-общо структурата на обществото и неговото разнообразие.

Регионалните представители са структурирани в отдел „Регионални представители” към дирекция „Специализирана администрация” на КЗД.


Държавата оказва съдействие на Комисията чрез предоставяне на помещения за откриване на офиси за прием на граждани. Бюджетът на комисията не е обременен, тъй като за ползваните от регионалните представители  помещения за прием на граждани не се заплаща наем.


Приоритет през 2013 г. е доразвиване на административния капацитет на КЗД  чрез откриване на регионални представителства в областите: Търговище, Плевен, Кюстендил, Смолян, Хасково и Ямбол, както и за назначаване на регионални представители в областите Перник, Варна, Стара Загора за да бъде обхваната територията на цялата страна.

Въведената единна деловодна електронна система на КЗД подпомага дейността на нейните регионални представители по регистрация и обработване на жалбите или сигналите на гражданите, а също така и за навременно получаване на информация за движението по преписки. Системата позволява чрез предоставяния индивидуален PIN на гражданина , той да се информира за движението на жалбата му , чрез сайта на КЗД.


Чрез тази електронна услуга се спестява средства и време на жалбоподателите и заяви-елите на сигнали. Необходимо е да се подчертае, че в резултат на връзката на гражданите с КЗД чрез регионалните представители, прогресивно нараства броят на депозираните жалби и сигнали в КЗД .

Функциите на регионалните представители са заложени в устройствения правилник на КЗД:

· Организационни 

Подпомагат организирането на мероприятия на КЗД в съответния регион, включващи открити приемни с участие на представители на комисията и нейната централна администрация, семинари, кръгли маси и други съвместни мероприятия с представители на държавни институции, НПО, на органи на местното самоуправление.

· Деловодно-административни

Приемат и обработват жалби и сигнали и ги въвеждат в електронната деловодна система с входящ номер чрез сканиране.Оказват методическа помощ на засегнати лица при оформяне на жалби и сигнали.

· Консултативни 

Предоставят независими консултации на гражданите относно правомощията на комисията и правилата за производство пред нея.

· Експертни функции

Подпомагат проучването по преписки чрез конкретни действия (събиране на свидетелски показания и други доказателствени средства, обяснения на проучваните лица, огледи на място), които се извършват по указание на докладчика по преписката. Тази функция спестява процесуално време за проучване и разноски, които комисията ще изразходва при проучване на място от командирован експерт от централната администрация.

· Контролни функции 

Подпомагат комисията при осъществяване на контролните й функции по изпълнение на нейни актове, които подлежат на принудително изпълнение.

1. Планиране и организиране на дейност​та на регионалните представители


Регионалните представители в края на всеки календарен месец изготвят и представят ин​дивидуални работни планове за следващия месец, включващ организиране и провеждане на изнесени по съставни общини при​емни за граждани съвместно с общински координатори, определени за връзка с КЗД. 


В края на всеки работен календарен месец регионал​ните представители изготвят и изпращат по електронен път месечни отчети за извършените дейности. В края на всяко тримесечие се представят обобщени три​месечни отчети по одобрен образец, със статистически данни за броя на жалбите и сиг​налите, приети и регистрирани в регионалния офис и изнесени приемни по общини, в т. ч. анализ на защитените от закона признаци на които се основата оплакванията за неблагоприятно тре​тиране.

За поставяне на задачи и  обсъждане на регионални практики, анализиране на резултатите от дейността на представителите на КЗД по места и специфика  на оплакванията в регионите се провеждат конферентни връзки с регионалните представители. На тях се пред​ставят и обсъждат антидискриминационни практики на комисията, представяне, а в работен порядък се поставят и решават административно-организационни въпро​си като динамика на антидискриминационната дейност.  


С цел повишаване на ефективността от превантивната дейност на КЗД в регионите и адекватното административно обслужване по места са проведени четири работни срещи на регионалните представители в гр. София – през месец март и през месец декември 2012 г.

2. Функционални задължения на регионалните представители на КЗД:

· Административно-деловодни


Основна административна функция на регионалните предста​вители с оглед защита на правата на физическите лица на територията на Република България от дискриминация е приемане и регистриране на жалби и сигнали в региона с пореден входящ номер в един​ната електронна деловодна система на КЗД чрез сканиране и изпращане в комисията.



През 2012 година са регистрирани общо 224 броя сигнали и жалби в комисията от регионите както следва:

	Благоевград
	7

	Бургас
	31

	Велико Tърново
	21

	Видин
	24

	Враца
	4

	Габрово
	12

	Кърджали
	5

	Ловеч
	19

	Монтана
	15

	Пазарджик
	7

	Перник
	3

	Пловдив
	14

	Разград
	7

	Русе
	14

	Силистра
	6

	Сливен
	11

	Стара Загора
	5

	Добрич
	14

	Шумен
	5

	Общ брой
	224

	
	



Консултативни функции и методическа помощ


Всяко лице има възможност да получи консултация от съответния регионален представител относно: изискванията за редовност и допустимост на жалбите и сигналите, с които се сезира КЗД, правилата за производство пред коми​сията и нейните нормативно определени правомощия, включително да се информира за развитието на образуваното по негово искане производство.


Консултациите се провеждат в офиса на регионалния представител на комисията по време на открити приемни по съставни общини или по предварителна уговорка.


Жителите на населените места имат възможност да бъдат информирани и консултирани  по места чрез провежданите изнесени приемни от регионалните представители. Тази форма на дейност на Комисията по съставни общини е съществена част от предоставяната независима помощ на жертвите на дискриминация, особено когато са давани на хора с увреждания.
През 2012 г. утвърдихме една добра практика изнесени открити приемни да се организират не само по съставни общини , но и в по големите населени места в самите общини. Тази практика дава възможност на достъп до консултации на по голям брой граждани. През 2013 година ще въведем и практиката открити приемни да се организират и в жилищните квартали на по големите градове в съответните области.


През 2012 г. регионалните представители са провели 846 открити приемни по съставни общини, като са информирали и консултирали 1689 лица. 

Лицата, посетили откритите приемни са информирани за целите и задачите на ЗЗДискр., правните възможности за защита срещу актове на дискриминация и легалната й дифиниция като форма на засягане на човешки права, правилата за производство пред КЗД и процесуалните права на страните в него, правомощията на комисията, чрез които осъществява делегираната държавна дейност по защита, недопускане и превенция от дискриминация, статута и организацията за работа на КЗД, запознаване с практиката на КЗД и постановени по конкретни жалби и сигнали решения. Процесът на консултиране на лицата, предвид фактическата и правна специфичност на всеки конкретен случай е форма на предоставяне на независима помощ на жертвите на дискриминация.

Брой проведени открити приемни по региони за 2012 г. :

	Регион Благоевград
	35

	Регион Бургас
	40

	Регион Велико Търново
	35

	Регион Видин
	116

	Регион Враца
	30

	Регион Габрово
	30

	Регион Добрич
	42

	Регион Кърджали
	27

	Регион Ловеч
	50

	Регион Монтана
	80

	Регион Пазарджик
	119

	Регион Перник
	9

	Регион Пловдив
	55

	Регион Разград
	30

	Регион Русе
	27

	Регион Силистра
	38

	Регион Сливен
	35

	Регион Стара Загора
	10

	Регион София област
	14

	Регион Шумен
	38



В регионалните офиси на КЗД са консултирани и информирани 4462 броя лица за приложението на антидискриминационния закон, правомощията и правилата за производство пред комисията, за правните възможности за защита от дискриминация на нарушеното право на равно третиране, в т.ч. за процесуалните им правомощия в производството пред КЗД. 

Оплаквания и проблеми, поставяни пред регионалните представители по време на консултации и срещи с гражданите


Оплакванията в регионите касаят нееднакво прилагане на закона при правоприлагане; правни и административни ограничения за развитието на бизнеса; дискриминационни практики при кредитиране на граждани от кредитни институции; неблагоприятно третиране при арендни отношения, неоказване на съдействие и несанкциониране на нарушители на обществения ред от страна на компетентните органи по опазването му. Преобладаващи признаци на дискриминация в регионите са увреждане, възраст, партийна принадлежност, гражданство, етническа принадлежност.

Оплакванията в сферата на заетостта са срещу необявени, или условно обявени работни места,  неприемане на документи при кандидатстване за работа без обективни причини за това; обявени условия за кандидатстване за работа, противоречащи на трудовото и антидискриминационно законодателство, или които са извън изискванията за длъжността; прекратяване на трудови правоотношения без предизвестие; уволнения поради съкращаване на длъжността без да се извършва подбор на работници и служители въз основа на образование, професионална квалификация и опит, неспазване на закрилата при уволнение поради заболяване; предлагане на неподходяща работа от Бюрата по труда, или на нежелани работни места; неспазване или промяна на предварително обявени условия за заемане на длъжността при провеждане на конкурси и интервюта за работа; преждевременно освобождаване на наети по програми за заетост; забавяне или отказ за изплащане на трудови възнаграждения; дисциплинарни уволнения или заплахи за уволнения без  основателни причини; тормоз и сексуален тормоз на работното място; оказване на натиск за напускане на работа, включително на основата на политически възгледи; допълнително натоварване със задължения, извън длъжностната характеристика на работника или служителя; едностранно прекратяване на трудовите или служебни правоотношения на основание придобит осигурителен стаж преди навършване на пенсионна възраст; неспазване изискванията за безопасност на труда, КТ и КТД; неразрешаване да се ползва полагаем  се отпуск в удобно за работника време или принудително налагане на отпуск в нежелано от наетото лице време; неосигуряване на наети лица върху пълния размер възнаграждение или неизплащане на пълен размер в зависимост от отработеното време; неправомерно начисляване на обезщетения при напускане, съкращаване или пенсиониране; неотразяване на реално прослужените от уволнения работник години в трудовата му книжка; невръщане на трудовата книжка на работника при прекратяване на трудовите му правоотношения от работодателя; неправомерно налагани дисциплинарни наказания.


Оплакванията в сферата на здравеопазването касаят експертни решения на ТЕЛК и НЕЛК; непредоставяне на направления за изследване или лечение от личните лекари, лишаване от достъп до медицински услуги; отказ на екипите на СНМП да обслужват малките населени места и определени категории хора; непредоставяне на качествени медицински услуги и адекватно лечение в МБАЛ, както и лошо поведение на медицинския персонал към пациентите; поставяне на пациента в условия да заплаща допълнителни средства при лечение в държавни и общински болнични заведения и др.


Оплакванията в сферата на образованието обхващат незачитане на образователни и квалификационни степени при насочване за работа от Бюрата по труда; неблагоприятно третиране на ученици от учители; неправомерно посочване на образователна степен, като изискване за заемане на обявено работно място; неблагоприятно третиране при прилагане на диференцирания подход за определяне на трудовото възнаграждение на работещи в училища, детски градини и други заведения в образователната сфера.


Относно правото на достъп до стоки и услуги, в т.ч. социални услуги се сочат в оплакванията откази на социалните служби да предоставят личен асистент на правоимащи лица при доказано законово основание за това; непредоставяне на социални помощи и помощи за огрев; непредоставяне или забавяне на административни услуги; неиздаване на документи от съответни администрации; чести промени в условията за настаняване в социални домове и прием на деца детски градини; неприемане на документи на нуждаещи се от настаняване в общински жилища; неприемане на документи за пенсиониране от служители на НОИ и териториалните му звена.


Не на последно място е наличието на недостъпна архитектурна среда за хората с увреждания до обществени сгради, както и недостъпен транспорт за превоз на пътници.

· Експертни функции


Функционално задължение на регионалните представители е да подпомагат членовете на КЗД в качеството им на докладчици по преписки чрез възлагане да извършат конкретни действия по проучване и събиране на доказателства, установяване на факти и обстоятелства по дискриминационни претенции, когато действията трябва да се извършат в региона, в който действа съответният представител. Възложените действия се извършват в съответствие с дадени писмени указания на докладчика. Тези  действия могат да са за снемане на писмени свидетелски показания, писмени обяснения на страните, оглед на място за достъп​ност на архитектурната среда и изготвяне на протокол за оглед, издирване на страни по преписки и връчване на писма и съобщения. 


През 2012 година на регионалните представители са възложени от докладчици по преписки дейности по 26 брой преписки, както следва:
	В регион      Бургас
	7 бр.

	В регион      В.Търново
	1 бр.

	В регион      Видин
	3 бр.

	В регион      Враца
	2 бр.

	В регион      Добрич
	4 бр.

	В регион      Ловеч
	3 бр.

	В регион      Монтана
	1 бр.

	В регион      Пазарджик
	2 бр.

	В регион      Пловдив
	3 бр.



Контролни функции


Осъществяването на последващ контрол върху изпълнението на постановените от комисията актове се подпомага от регионалните предста​вители, когато ответните страни имат седалище или местоживеене в региона чрез проверки на място. Резултатите от извършения мониторинг се отразяват в докладна на съответния регионален представител. Действията по контрол върху изпълнението са включени в служебните задължения на регионалните представители поради административен недостиг в централната администрация на КЗД, икономия на разходи за командировъчни и оптимизиране на административния капацитет на КЗД за ефективност по изпъл​нението.

За 2012 година не беше използвана пълноценно тази функция на регионалните представители за последващ контрол изпълнението на постановените и влезли в сила решения на КЗД.

Организационни функции


Регионалните представители подпомагат комисията за организиране и информиране на регионалната общественост за предстоящи мероприятия, семинари и други форми на публичен диалог. Те информират всички заин​тересовани субекти, представители на държавни институции в региона, на местната власт, на синдикатите, представители на неправителствени организации, представени в региона и целеви групи, имащи пряко отношение към темата.


Предвид законодателно регламентираното задължение на органите на държавна власт, обществените органи и органите на местното самоуправление да предприемат приоритетно мерки за изравняване възможностите на лица, жертви на дискриминация и да съдействат на Комисията за постигане целите на закона, регионалните представители ги информират приоритетно за участие в семинари, кръгли маси или други организационни форми за реализиране на  партньорства с оглед превенцията на закона.

Голяма част от регионалните представители са постоянни членове на областните и общински съвети по етнически и интеграционни въпроси. Другата част от регионалните ни представители са канени да участват в заседанията на тези съвети. В тази връзка регионалните представители активно се включиха в разработването на областните и общински стратегии за интеграция на ромите.
За информиране на жителите в регионите, на сайтове на общинските и областни управи са поставени банери на КЗД, указващи адресите на регионалните офиси, както и телефони за  контакт и информация за комисията.
Регионалните представители активно учавстваха в националната инициатива на КЗД – Ден на отворените врати – във връзка с международния ден за правата на човека – 10 декември. Пред различни местни медии се даде информация за дейността на съответния регионален представител. В офисите на регионалните представители се посрещнаха граждани и беше отговорено на въпросите им във връзка с дейността на КЗД. Изнесоха се презентации на тема „10 декември – международен ден на правата на човека“ пред различни институции.

3. Работа с държавните институции и НПО


Разяснителната дейност по отношение на правото на равно третиране, всеобщата забрана за дискриминация и правните възможности за неговата защита е част от функциите, които регионалните представители изпълняват, като делегирана държавна дейност в областта на равнопоставеността, установена от момента на създаване на специализирания държавен орган с нарочен Закон за защита от дискриминация. Част от тази функция е запознаване на представители на  държавната власт в регионите и на местната власт с практиките на КЗД, с нормативно регламентираните й правомощия за недопускане или установяване и санкциониране на дискриминационни действия и практики, установени в различни сфери на обществения живот. Тази изключително съществена функция на РП на КЗД по места има за цел да се преодолеят предразсъдъците и негативните нагласи в обществото чрез информираност за критериите за равно третиране при администриране, медицинско обслужване, обучение и образование, предоставяне на социални услуги, достъп до пазара на труда и правото на равно третиране при упражняване правото на труд, достъпна архитектурна среда и приравняване на недостъпната архитектурна среда на дискриминация, правомощията на комисията като постоянно действащ специализиран орган и правото на всяко  засегнато лица да потърси защита пред нея. 


В изпълнение на тези функции на КЗД, в началото на годината се проведоха срещи на регионалните представители с кметове и зам. кметове на прилежащи към съответния регион населени места, за определяне на формите на партньорство, в т.ч. чрез съвместни мероприятия, както и осъществяване на взаимовръзки между местната власт и КЗД чрез нарочно определени служители за координатори.  


Поради факта, че оплакванията за дискриминация се срещат най-често в сферата на трудовата заетост партньорството със синдикати е крайно необходимо. Бяха проведени редица срещи  с регионални представители на трудовите синдикати в България. 


Чрез тези диалогични срещи се дава възможност за решаване на проблемите в сферата на правата на човека , чрез информиране на правните възможности  на ЗЗДискр. и регламентираните в него законови забрани.

Работеше се и активно по популяризирането на националната политика  за антидискриминация, повишаване на обществената информираност за европейските и национални политики и законовите инструменти в борбата с дискриминацията в сферата на образованието. Проведени бяха редица информационни срещи и презентации в сферата на образованието. Проведоха се презентации пред ръководства на училища и висши учебни заведения, а също така и пред ученици. Продължаваме работата с обучителния модул „Уроци по толерантност”, който представяме в часовете на класния ръководител или по Гражданско образование.


През 2012 г. продължи работата с установените трайни партньори на КЗД от неправителствения сектор. Част от НПО, с които регионалните представители работят по места са:

Бургас – Детски парламент - гр.Бургас ; Сдружение „Равновесие; Областен ромски съюз; Сдружение „Европа и ние”; Българо търговско- промишлена палата - Бургас; КТ „Подкрепа”

Шумен - Асоциация „Искра” – Шумен; Сдружение „Подай ръка“ – Шумен; Сдружение „Съюз на инвалидите в България” - град Шумен; КНСБ /Конфедерация на независимите синдикати в България/ - Шумен


Кърджали – Фондация ,,Център за неправителствените организации”; Фондация, ,Център на неправителствените организации”; Сружение, ,Регионален младежки парламент”; ,,Партньорство и етноси” - Ардино; Сдружение ,,Родопски образователен алианс”; Фондация ,,Младежки център,,Кръг”; Сдружение ,,Кадрие Лятифова”; Фондация ,,Истикбал”


ВИДИН - „Регионална занаятчийска камара - Видин; Сдружение „АВЕ”; Сдружение „Асоциация на власите в България”; Сдружение „Видинска търговско-промишлена палата”; Сдружение „Аз обичам Видин”; Сдружение „Джанглипе”; Сдружение „Достоен живот”; Сдружение „Културен център за социална демокрация и защита правата на човека–Филчев”; Сдружение „Организация Дром”; Сдружение „Регионално дружество за подкрепа на лицата с умствени затруднения“

Пазарджик – Сдружение „Бъдеще“ - Пазарджик; ФМС „Напредък” -Пазарджик; Фондация „Рома” - Септември; Бизнес център - Пазарджик; Сдружение „Нови хоризонти”


Габрово - „Център за социална рехабилитация и интеграция на деца с аутизъм” – гр. Габрово; Национален център „Младежки програми и инициативи” – гр. Трявна; Център за обществена подкрепа” – гр. Дряново; „Център за обществена подкрепа” – гр. Габрово; „Областен съвет по наркотични вещества” – гр. Габрово; „Център за деца с физически увреждания” – гр. Габрово; „Дневен център за хора с увреждания” – гр.Габрово


Ловеч - „БХРА – българска хотелска и ресторантьорска асоциация, Априлци.” ; Сдружение „Деветашко плато”; Сдружение „Знание”; Сдружение „Закрила”; Екомисия 21 век”; „Ромско включване - Луковит”; „Интеграция на ромската общност - Тетевен”; Областен съвет на БЧК; Сдружение за насърчаване на икономическото развитие в регио – Ловеч; Сдружение на културните дейци”; Съюз на учените в България – клон  Ловеч и др.


Сливен - Ромска младежка организация; Ромска академия за култура и образование; Фондация „Здравето на ромите”; Регионален център за икономическо развитие; Сливенска търговско-промишлена палата; Регионален център „Отворено образование”


Враца - Сдружение с нестопанска цел „Опора БГ”; Сдружение „Нов път”


БЛАГОЕВГРАД - Фондация „Промяна и развитие на Благоевград“; Сдружение „Лидер”, гр. Благоевград; Сдружение „ Ромска солидарност” - гр. Петрич; Сдружение – „Младежка мрежа за развитие” - гр. Симитли

Велико Търново - НПО „Клуб за ООН” - В.Търново; Център за междуетнически диалог „Амалипе” - В.Търново; Градски ученически парламент -В.Търново; Младежки дом - Горна Оряховица; Дом за деца, лишени от родителски грижи - Стражица; Дом за деца от семеен тип - Златарица;Търговско промишлена палата - В.Търново.


V. АДМИНИСТРАТИВНА И ИНФОРМАЦИОННА ДЕЙНОСТ 


1. Управление на човешките ресурси

Управлението на човешките ресурси е една от основните функции на управлението на всяка една организация и има за цел да отговаря ефективно на нейните цели и потребности. 

Човешките ресурси са фактор по отношение всички останали фактори за развитие и усъвършенстване дейността на КЗД и за повишаване на ефективността й. От качество на служителите и от това доколко те реализират своите потенциални способности и възможности в производствения процес зависят крайните резултати от дейността й. 

Управлението на човешките ресурси следва целите и стратегията на КЗД и е свързано със спецификата на държавната администрация. 

В тази връзка и през 2012 г. определящи са основните насоки на дейността по управление на персонала в държавната администрация, като:

·  конкурсното начало;

· обективно оценяване изпълнението на задълженията;

· създаване на условия за кариерно развитие;

· мотивиране на служителите;

Числеността на персонала на Комисията за защита от дискриминация и през 2012 г. е 77 души, включително изборните длъжности. Реално заетите щатни бройки по трудово и служебно правоотношение към 31.12.2012 г. са 65.

По ПМС № 66/28.03.1996 г., което дава възможност за кадрово осигуряване на бюджетните организации чрез създаване на работни места извън утвърдената численост на персонала, работят 5-ма служители. 

През 2012 г. е проведен 1 конкурс за 1 свободно работно място, определено за служител с трайни увреждания - „младши експерт" в отдел „Експерти” на дирекция „Специализирана администрация”. 

През годината са назначени нови двама регионални представители на КЗД в областните градове Перник и София. С двама са прекратени трудовоправните отношения и към края на 2012 г. общата им бройка е 18. 

След проведена процедура по конкурентен подбор бяха повишени в длъжност 7 служители.


2. Здравословни и безопасни условия на труд

Човекът е най-голямата ценност на обществото и правото на здравословни и безопасни условия на труд е едно от неговите основни конституционни и човешки права. 

И през 2012 г. опазването на здравето и работоспособността на служителите в КЗД и е било една от основните цели на ръководството. То се стреми да осигури условия за работа, които да не застрашават здравето на служителите, да предприема мерки по безопасността и хигиена на труда и околната среда, и др.

3. Информационно обслужване

Процесът на глобализация и динамиката в развитието на съвременното информационно общество налагат все повече използването на електронни технологии за обслужване на гражданите и бизнеса.


Членството на България в Европейския съюз и интеграцията на управленските политики и новите информационни и комуникационни технологии (ИКТ) в публичните органи изис​ква внедряването на европейски стандарти във всички администрации, които предоставят услуги, за да се стандартизира и гарантира качеството. Комуникацията е един от основните фактори, на които се гради ефективното взаимодействие между организацията и нейните клиенти и партньори. Също така играе основна роля при изгражда​нето на връзките вътре в самата държавна единица. Осигуряването на надеждна, високо функционална комуникационна мрежа води до икономия на време и ресурси. Обезпечава ефективен комуникационен процес. Доброто информационно и комуникационно осигуряване е предпоставка за подобряване на качество​то на административното обслужване. Комисията за защита от дискриминация (КЗД) не предоставя електронни административни услуги по смисъла на Закона за административното обслужване на физическите и юридическите лица и Наредбата за електронните административни услуги, затова не е включена в единен портал за достъп до електронните административни услуги на държавната администрация. Целите, които КЗД реализира чрез ЗЗДискр. са осигуряване на ефективна защита срещу дискриминацията. Нормативните документи на комисията са достъпни и в нейната интернет страница www.kzd-nondiscrimination.com за всеки потребител на интернет услуга, включително за лица с увредено зрение. Обновява се и се ак​туализира своевременно с постъпващите новини и съобщения. Сайтът предлага възможност за пълно управление на съдържанието за публикуване, анализи на необходимото представяне, проектиране и професионално изпълнение на информационната структура, визуалната комуникация и потребителския интерфейс.


Комисията за защита от дискриминация е разположила своите работни помещения на два отделни етажни пояса, но функционално свързани посредством структурна кабелна система. В нея се включват кабелната ин​фраструктура, инсталираният и интегриран комуникационен софтуер и хардуерните платформи. Освен intranet средата съществува Internet свързаност чрез оптичен кабел, който осигурява гарантиран високоскоростен трансфер на данни. В специално сървърно помещение се поддържат необходимите ком​плексни условия за надеждното функциониране на машините. Има изградена учрежденска цифрова телефонна централа (ISDN), осигуряваща комбинирано предаване на аналогови и цифрови сигнали. Централата е снабдена с подходящ софтуер за таксуване и лимитиране. Достъпът до помещенията се осъществява с помощта на магнитни карти, които са и своеобразна легитимация за притежателя. Контролът на достъпа се поддържа от специ​ализиран софтуер.


Наредбата за вътрешния оборот на електронни документи и документи на хартиен носител в администрациите по чл. 42, ал. 1 от ЗЕУ урежда общите правила относно вътрешния оборот на електронни документи и документи на хартиен носител. Съобразявайки се с така поставените изис​квания на държавната власт за привеждане на информационните системи в съответствие с единната електронна среда и в изпълнение на чл. 43, ал. 1 от ЗЕУ за оперативна съвместимост, комисията изгради своите IT системи, като възложи проектирането, изпълнението и внедряването на външни изпълнители. За нуждите на комисията се създаде интегрирана информационна система във връзка с прилагането и спазването на Закона за защита от дискриминация. Системата макси​мално улеснява лицата, които се считат дискриминирани на основата на признаците по ЗЗДискр., да сезират чрез жалби, сигнали или други допустими форми комисията. Актуализира се съществуващата деловодна система, подчинена както на посочените по-горе изисквания по цитираните наредби, така и на изискванията на Правилата за производство пред КЗД, автоматизираща кореспондентските отношения между комисията, лицата и институциите. Интегрираната IT система поддържа публичен регистър за из​дадените от комисията решения и задължителни предписания по смисъла на чл. 47, т. 7 от ЗЗДискр. Системата притежава функционални възможности за обра​зуване в дела на разпределените по състави входящи документи и електронно отразяване на всички етапи, свързани с образувано производство пред КЗД. Не на последно място системата притежава достатъчно надеждни средства за защита и съхранение на информацията и политики за достъп до електронно съхраняваните преписки и регистри. Приложената технология е съобразена с действията на комисията за разширяване на обхвата на дейността й чрез разкриване на децентрализирани звена на територията на областните градове в страната. До момента в по-големите областни градове функци​онират 18 регионални представители, на ко​ито е осигурен отдалечен достъп на входа на системата за производство по спазване на Закона за защита от дискриминация чрез WEB базирана технология. Използването на WEB приложението за подаване на жалби и сигнали от регионалните представители се осъществява с валиден цифров сертификат, издаден от оторизиран доставчик на удостоверителни услуги на територията на страната, както и допълнително се създава валиден потребителски профил в централизираната деловодна система на комисията. Профилът съдържа освен лични данни на регионалния представител, така и допълнителни данни, описващи го като отдалечен потребител на интегрираната система. Тези елементи осигуряват висока степен на защита от непра​вомерен достъп и надеждност на информацията, постъпваща в реално време. КЗД предоставя на жалбоподателите on-line услуга за движението на подадената жалба/сигнал и състоянието в хода на специализираното производство на образуваната преписка. Изискване за този вид справка е наличност на интернет и правомерно получени „сигнатурен номер и PIN код", генерирани при регистрация на изходящия документ. В комисията е осигурена възможност за откриване на временни работни места посредством надеждна и сигурна безжична технология. Мрежата е защитена със съвременни сред​ства за криптиране. Значителна част от оригиналните документи по преписките се сканират и прикачват чрез FTP server към релативната база данни, като за целта е осигурена бързо действаща сканираща техника.


През отминалия отчетен период редица промени бяха направени на сайта на Комисията за защита от дискриминация. Платформата за разработка на сайта бе сменена и изградена изцяло на база новите изисквания за сигурност, интерактивност и достъпност. 


Само за изминалата 2012 година сайта бе посетен 153 220 пъти.


Посещаемостта на интернет-страницата е засилена, като освен преглед от България все по-голям е интереса и от чужбина като челните места се държат от Русия, Украйна, Китай. Интерес е проявен дори от Бразилия, Венецуела, Южна Корея и др. 


Напредъкът на технологиите предполага адаптация и на сайта към все по-навлизащите в България мобилни технологии. Интернет страницата на КЗД разполага с мобилна версия, която предоставя достъп до целия информационен панел от мобилна платформа - Symbian, Windows Mobile, Android, Iphone.


VI. ФИНАНСОВА ДЕЙНОСТ 


Съгласно чл. 40 от Закона за защита от дискриминация, Комисията за защита от дискриминация е независим специализиран държавен орган за предотвратяване на дискриминация, защита от дискриминация и осигуряване равенство на възможностите. 


Комисията е юридическо лице на бюджетна издръжка със седалище София, първостепенен разпоредител ; с бюджетни кредити.


В разпоредбата на чл. 53 от ЗЗДискр. изрично е записано, че за производството пред Комисията не се събират държавни такси. В ал.2 от същата разпоредба законодателят е предвидил, че направените в хода на производството разноски са за сметка на бюджета на Комисията.  


В съответствие с указанията дадени с Решение № 41 на Министерски съвет от 20-01.2012 г., за бюджетната процедура за 2013 г.,БЮ № 1/30.01.2012 г. на Министерството на финансите и дадените разходни тавани с Решение 246/ 2011 г., КЗД изготви тригодишна бюджетна прогноза за периода 2013-2015 г. както следва:





2013 г. - 2 439 475 лв.




2014 г. - 2 525 315 лв.




2015 г. - 2 612 315 лв.


За изпълнението на основните си функции, определени от Закона за защита от дискриминация като: осъществяване на  контрол по прилагането и спазването на този или други закони, уреждащи равенство в третирането, постановяване на мерки за предотвратяване и преустановяване на нарушението; предоставяне на независима помощ на жертвите на дискриминация; провеждане на независими проучвания относно дискриминацията и др. на КЗД за 2012 г. е утвърден бюджет по разходната част в размер на 1 880 000 лв., който е с 500 000 лв. по-малък от бюджета за 2011 г.  Същият е определен на база 77 щатни бройки.

През отчетния период бюджетът на Комисията е актуалзиран с 294 040 лв. Част от тези средства в размер на 186 229 лв. са от реализирани проекти през 2011 г., финансирани от бюджета на КЗД за 2011 финансова година. През 2012 г. тези средства са възстановени с трансфер от МТСП по проект „VS/2010/008/0536 „Равенството- път към прогрес ”- 86 564 лв., проект VS/2209/0384 „ Прогрес към равенство: Национални ефективни и иновативни практики за превенция и борба с дискриминация’ - 99 665 лв и спечелен проект „Борба с дискриминация – законодателство и насърчителни мерки” и сключен договор между Комисията за защита от дискриминация и Европейската комисия – 107 811 лв. Общият размер на бюджета за 2012 г. възлиза на 2 174 040 лв. 


По §§ 24-05 „Приходи от наеми на имущество” са отчетени приходи от наем на ведомствени апартаменти в размер на 4 324лв. 


По § 36-00 „Други неданъчни приходи” са отразени получените застрахователни обезщетения в размер на 1060 лв. 

По §§ 37-02 „Внесен данък върху приходите от стопанска дейност на бюджетните предприятия” (-)
111 лв.


По § 01 „Заплати и възнаграждения за персонала, нает по трудови и служебни правоотношения” са разходвани общо: 1 012 396 лв.

По § 02 „Други възнаграждения и плащания за персонала” разходът е в размер на 253 856 лв. Тази сума включва възнаграждения на 5 лица нещатен персонал, нает по трудови правоотношение -19 518лв., изплатени суми от СБКО на персонала, представително облекло на държавните служители, така също и изплатените средства за облекло на заетите по трудово правоотношение служители - 38 410 лв., изплатени обещетения за неползвани отпуски, болнични за сметка на работодателя - 118 138 лв. 
Плащания за осигурителни вноски за сметка на работодателя са в размер на 217 478 лв. разпделени както следва:


По § 05-51 „Осигурителни вноски от работодатели за Държавното обществено осигуряване” – 135 325 лв.


По § 05-60 „Здравноосигурителни вноски от работодателя” - 58 591 лв.


По § 05-80 „Вноски за допълнително задължително осигуряване” - 23 561лв.  

Разходите за „Издръжка” възлизат на 649 829 лв. Разходите по това перо  са свързани с обезпечаване на текущи сметки за материали и консумативи - 156 647 лв., телефони, интернет, охрана, пощенски услуги, реклама – 260 730лв., застраховка на имущество и застраховка „Живот” – 21 495лв., командировки в страната – 25 969 лв., командировки в чужбина – 23 990 лв., разходи за гориво, ел. енергия и вода – 105 916 лв., представителни разходи - 16 139 лв., платени данъци, мита и такси – 9 445лв., глоби, съдебни обещетения – 2 650 лв.  


От 2006 г. Комисията за защита от дискриминация е член на Европейската мрежа на органите за равнопоставеност (EQUINET). В  мрежата членуват около 30 държави, които обменят опити и добри практики, тълкуване на основни понятия, свързани с равното третиране. Подготвяните от Европейската мрежа на органите за равнопоставеност доклади се представят на Европейския парламент и Европейската комисия. В тази връзка следва да се има предвид задължението на КЗД за заплащане на членски внос, който е за нейна сметка.


В §46 -00 „Разходи за членски внос” е отразен членският внос към международна организация „Еквинет“ в размер на 1956 лв.

Извършените капиталовите разходи за периода са в размер на 7 925 лв.    Закупено е обурудване и програмни продукти. 

Изпълнението на бюджета възлиза на 98.60%


КЗД има просрочени вземания в размер на 543 лв.

VІІ. МЕЖДУНАРОДНО СЪТРУДНИЧЕСТВО И ВЗАИМОДЕЙСТВИЕ С ДЪРЖАВНИ ИНСТИТУЦИИ

Утвърждаването на правата на човека и развитието на механизмите за тяхната защита е един от приоритетите на редица международни организации. Като  техен член Република България е поела ангажименти да насочи усилията си в тази насока, работейки в сътрудничество с голяма част от субектите на международното право. Основна предпоставка за постигането на посочените цели се явява и ефективното сътрудничество на институционално равнище. В това отношение следва да се отчете, че Комисията за защита от дискриминация продължава активното си участие в международни и регионални форуми и инициативи, като обменя информация и практически опит в рамките на Европейската мрежа на националните органи за равенство (EQUINET) и си сътрудничи с Агенцията за основни права на Европейския съюз, Европейския институт за равенство на половете, Мрежата на националните органи за равенство на половете и Инструмента за техническа помощ и обмен на информация TAIEX. Представителите на КЗД са взели активно участие и в Консултативния съвет за равенство на половете към Европейската комисия, както и в Експертна работна група „Комуникации" към Агенцията за основните права на ЕС. Самата Комисия за защита от дискриминация е Национална точка за контакт по въпросите на толерантността и равното третиране с Бюрото за демократични институции и права на човека към Организацията за сигурност и сътрудничество в Европа.


Комисията за защита от дискриминация работи в тясно сътрудничество с национални органи за равенство от различни държави. Основната част от обмена на опит и информация се осъществява в рамките на Европейската мрежа на органите за равенство (EQUINET). Към момента членуващите в мрежата организации са тридесет и осем на брой от над тридесет европейски държави. Основния приоритет в дейността на организацията е задълбочаването на сътрудничеството между отделните национални органи с цел повишаване на капацитета на всеки един от тях във връзка с борбата срещу дискриминацията като социално явление и утвърждаването на основополагащия принцип за равенството. Това се постига чрез прилагането на различни механизми за обмен на информация, вкл. чрез формиране на работни групи по общи за членовете на мрежата въпроси, провеждане на периодични семинари и обучения, издаване на съвместни публикации и пр. През 2012 г. представители на КЗД са взели участие в следните мероприятия, организирани от Европейската мрежа на националните органи за равенство:

- 28 март, Брюксел – правен семинар на високо равнище на тема „Делата за дискриминация пред Европейския съд по правата на човека и Съда на Европейския съюз и ролята на националните органи за равно третиране”. По време на мероприятието са представени казуси от практиката на съдилищата в Страсбург и Люксембург, като са изразени различни мнения и становища от представители на националните органи за равенство, институциите на ЕС и академичните среди. В програмата на семинара специално място е отделено на преюдициалното запитване, отправено от КЗД до Съда на Европейския съюз (дело С-394/11). От името на Комисията е изнесена презентация, съдържаща фактическата обстановка по казуса и основанията за сезиране на Съда;   

- 23 – 24 май, Вилнюз – правно обучение на тема „Алтернативните способи за разрешаване на правни спорове като средство за специализираните национални органи”. Отчетени са преимуществата и недостатъците на приложението на такъв тип процедури във връзка със защитата на правото на равно третиране, като са дадени примери от натрупания опит в различни европейски държави. По време на обучението е представена практиката на КЗД, свързана с процедурата по помирение в рамките на производството за защита от дискриминация по реда на Глава Четвърта, Раздел Първи от Закона за защита от дискриминация. Отчетено е от присъстващите, че благодарение на нормативната рамка и възприетите практики в дейността на КЗД редица проблеми, които са възникнали пред органи на други държави във връзка с приложението на алтернативните способи за решаване на правни спорове, вече са преодолени от българския орган за равенство в третирането;

- 26 – 27 септември, Валета – обучение на тема „Използването на средства за комуникация в борбата със заниженото отчитане на случаите на дискриминация”. По време на обучителния семинар е наблегнато на превантивната функция на националните органи за равенство, като е отчетена нуждата от по-широка обществена информираност за правата на човека и механизмите за тяхната защита, както и от по-тясно взаимодействие между държавните институции и неправителствения сектор. От името на КЗД са дадени примери с дейността на регионалните представители, организирането на обучения, семинари и кръгли маси, информационни и рекламни кампании, съвместни кампании с други държавни органи и органи на местното самоуправление и местната администрация, наличието на интернет сайт и изискването за наличие на публичен регистър за издадените от Комисията решения. Наред с това са отчетени взаимоотношенията на КЗД с неправителствени организации посредством конституирането им като заинтересовани страни в рамките на производствата за защита от дискриминация, участието на техни представители в семинари и обучения, както и съвместната работа по проекти.


През годината Комисията за защита от дискриминация е участвала чрез свои представители и в следните международни мероприятия:

- 28 февруари, Виена – работна среща на тема „Множествена дискриминация“, организирана от Агенцията за основни права на Европейския съюз;

- 14 – 15 март, Брюксел – експертен форум, организиран от Европейския институт за равенство на половете;

- 1 юни, Страсбург – Годишна среща на Европейската комисия срещу расизма и нетолерантността и ръководителите на националните органи за равенство;

- 15 – 16 октомври, Виена – среща между представители на Агенцията за основни права на Европейския съюз и националните органи за равенство на държавите – членки. Дискутирани са въпроси, свързани с директното приложение на Хартата за основни права на ЕС и ролята на органите за равенство;

- 7 – 8 ноември, Скопие – международна конференция на тема „Обмен на добри европейски практики в областта на антидискриминационното законодателство в светлината на практиката”. По време на мероприятието от страна на Комисията за защита от дискриминация е представен доклад на тема „Приложение на антидискриминационния механизъм в България”;

- 22 – 23 ноември, Никозия – Шеста среща на високо равнище по въпросите на равенството, организирана от Европейската комисия и Кипърското председателство на ЕС. В темите на мероприятието са включени въпроси относно насърчаването на равенството, възприето като една от основните предпоставки за социален и икономически просперитет.

С оглед статута й на национален орган по правата на човека
 през 2012 г. Комисията за защита от дискриминация нееднократно е указвала помощ и е предоставяла информация на други държавни институции във връзка с реализирането на правомощията им относно процеса на международно сътрудничество в рамките на Организацията на обединените нации, Съвета на Европа, Организацията за сигурност и сътрудничество в Европа и Европейския съюз. Примери за ефективно институционално взаимодействие могат да бъдат дадени със становищата и информационните справки, изпратени от КЗД до различни органи на централната държавна администрация, във връзка с: Резолюция (ResCMN(2012)2) на Комитета на министрите на Съвета на Европа относно прилагането на Рамковата Конвенция за защита на националните малцинства; по повод подготовката на българската делегация за проведената между 24 септември и 5 октомври годишна среща на ОССЕ, посветена на правата на човека; във връзка с изискана от Комитета срещу изтезанията към ООН информация относно предприетите мерки и постигнатия напредък от Република България по приложението на Конвенцията против изтезанията и други форми на нечовешко или унизително отнасяне или наказание; по повод въпросниците на Европейската комисия за приложението на Директива 2000/43 на Съвета от 29 юни 2000 година относно прилагане на принципа на равно третиране на лица без разлика на расата или етническия произход, Директива 2000/78 на Съвета от 27 ноември 2000 година за създаване на основна рамка за равно третиране в областта на заетостта и професиите и Директива 2006/54 на Европейския парламент и на Съвета от 5 юли 2006 година за прилагането на принципа на равните възможности и равното третиране на мъжете и жените в областта на заетостта и професиите; по повод инициатива на президента на Съединените американски щати за разширяване на политическото участие и икономическите възможности за жените под надслов „Партньорство за равнопоставено бъдеще“ и др. Член на Комисията за  защита от дискриминация участва в националната делегация, която защити на 12 юли 2012 г. в Ню Йорк консолидираните IV – VII периодични доклади на Република България до Комитета на ООН за премахване на всички форми на дискриминация спрямо жените. Представители на КЗД са взели участие и в работната група по подготовка на националната делегация за проведената на 20 ноември 2012 г. защита на Четвъртия и Петия консолидирани доклади на Република България до Комитета за икономически, социални и културни права към ООН относно приложението на Международния пакт за икономически, социални и културни права. 


Във връзка с гореизложеното следва да се посочи, че именно посредством дейността на КЗД Република България успешно изпълнява немалка част от поетите международни задължения относно утвърждаването на правата на човека и гарантирането на ефективни процедури за тяхната защита. В този смисъл реализирането на функциите, възложени на КЗД, способства за периодичното отчитане на Република България пред международните и регионалните организации във връзка с изпълнението на ангажиментите, произтичащи от международното право. Не само установяването и санкционирането на дискриминационните прояви от страна на КЗД в рамките на достъпно (безплатно) производство се явява пряко изпълнение на международноправни задължения по осигуряване на защита срещу нарушения на правата на човека, но в това число попада и активното взаимодействие на КЗД с неправителствения сектор, а също така и предоставянето на независима правна помощ на пострадалите от дискриминационно поведение лица. Осъществяваното от КЗД разпространяване на информация сред широката общественост по въпросите на равенството от своя страна представлява изпълнение на съответните задължения на Република България, произтичащи както от вторичното право на ЕС, така и от редица актове на Организацията на обединените нации и Съвета на Европа. Немалко са и изпълнените посредством дейността на КЗД препоръки, които са адресирани до Република България от различни органи на международни и регионални организации. Конкретен пример може да бъде даден с решенията, издадени от КЗД в производствата за защита от дискриминация, чрез които на практика е изпълнена препоръката на Комитета за икономически, социални и културни права към ООН националните правораздавателни органи да се позовават в своята дейност директно на разпоредби от Международния пакт за икономически, социални и културни права. Провеждането на национални семинари за магистрати и практикуващи юристи е в изпълнение на други препоръка на Комитета за икономически, социални и културни права към ООН, отправена до държавата, а именно – създаване на обучителни програми за магистрати и представители на изпълнителната власт с оглед гарантиране на ефективна защита на основните права на човека. Една от препоръките, дадени на 30 ноември 2012 г. от Комитета за икономически, социални и културни права на ООН
, засяга конкретно устройството и дейността на Комисията за защита от дискриминация. Отчитайки обстоятелството, че Комисията за защита от дискриминация и Омбудсмана на Република България не отговарят напълно на Парижките принципи (Резолюция 1992/ 54 на Комисията на ООН по правата на човека), поради което им е предоставен статут „Б” като национални органи по правата на човека към Върховния комисар на ООН по правата на човека, Комитетът за икономически, социални и културни права препоръчва на българската държава да създаде необходимите условия за пълното реализиране на Парижките принципи чрез включването в мандата на двата органа защитата на всички икономически, социални и културни права, както и чрез предоставянето на необходимите финансови и човешки ресурси за ефективното функциониране на техните администрации.

ЕВРОПЕЙСКИ ПРОЕКТИ


През 2012 г. КЗД продължи работата си по проекти, финансирани от Европейския съюз. В последните няколко години КЗД кандидатства с проектни предложения по Програма "ПРОГРЕС". Програмата е създадена въз основа на Решение № 1672/2006/EО на ЕП и на Съвета от 24 октомври 2006 г. за допълване и доразвиване на дейностите, финансирани преди това от Европейския социален фонд (ЕСФ) в областта на заетостта, социалната закрила, превенцията и защитата от дискриминация и насърчаване на равните възможности на гражданите за участие в обществения живот. Посредством реализацията на такъв тип проекти Комисията за защита от дискриминация е увеличила своя капацитет за изпълнение на възложени от законодателя функции и поети от държавата международноправни задължения като например информирането на обществеността за правата на човека и механизмите за тяхната защита, повишаване на компетентността на служители от изпълнителната и съдебната власт във връзка с прилагането на основополагащия принцип за равно третиране и пр. Същевременно реализацията на проектите спомага за изпълнение и на целите, поставени пред самата Програма „ПРОГРЕС”, а именно – практическо приложение на основните принципи, върху които е изграден Европейския съюз, ефективно приложение на правото на ЕС в частта му относно равенството и заетостта, вкл. чрез увеличаване на капацитета на държавните органи и насърчаване на междуинституционалното сътрудничество за решаване на проблеми в социалната сфера. 


През юни 2012 г. Комисията за защита от дискриминация разработи и кандидатства по Програма „ПРОГРЕС” с проектно предложение на тема „Борба с дискриминацията за честно общество” (JUST/2012/PROG/AG/AD). 

Дейностите, включени в предложението, са елемент от т. нар. «превантивна функция» на КЗД и са насочени към повишаване на информираността за правата на човека и механизмите за тяхната защита сред заинтересованите обществени групи, повишаване на капацитета на различни административни структури за практическо приложение на антидискриминационното законодателство, както и подобряване на качеството на правораздаването във връзка с утвърждаването на правото на равно третиране. Наред с това като дейности в проекта са включени отчитането и анализирането на последиците от икономическата криза и бюджетните съкращения върху уязвимите групи - лица с увреждания, възрастни и млади хора, представители на малцинствата и пр. Част от целите на проекта е и подобряването на достъпа до независима правна помощ за пострадалите от дискриминационни прояви и осигуряване на ефективни средства за защита на техните права и законни интереси.

Включването на дейностите в проектното предложение е продиктувано от анализа на натрупания от КЗД опит относно видовете обществени отношения, при които най-често се наблюдават проявни форми на дискриминация, както и с оглед нуждата от засилена защита на уязвимите обществени групи при реализирането на някои от основните права на човека като например правото на образование, правото на труд, правото на социално осигуряване и правото на достъп до здравни услуги. 

Целевите групи в проектното предложение са:

· Практикуващи юристи – пряко участие на съдии, прокурори, следователи, разследващи полицаи, адвокати и юрисконсулти, които ще продобият допълнителна квалификация, за да могат да обучават своите колеги;

· Служителите на реда - пряко участие на служители от структурите на Министерство на вътрешните работи, отговорни за провеждането на  редовни обучения в полицията, които ще бъдат обучени, за да предадат усвоената от тях информация на техни колеги;
· Представители на други администрации - пряко участие на висши служители от централната и местната администрация с цел извършването на проучване относно ефектите на икономическата криза върху най-уязвимите обществени групи;
· Работодатели от частния сектор – запознаване с правата и задълженията, произтичащи от антидискриминационното законодателство във връзка с предоставянето на работна сила;

· Представители на образователната система - пряко участие на служители от Министерство на образованието, младежта и науката и регионалните инспекторати по образованието, ръководители на училищните настоятелства, директори, учители и студенти по педагогически науки, които ще бъдат обучени, за да информират своите колеги по въпросите на равнопоставеността;

· Журналисти - пряко участие на медийни експерти и практикуващи журналисти във връзка с елиминирането на нетолерантността и словото на омразата в медийното пространство;

Очакваните резултати от изпълнението на проектното предложение са повишаване на информираността на практикуващите в съответните области, увеличаване на уменията и капацитета на служителите от органите на изпълнителната власт и подобряване на цялостното приложение на антидискриминационното законодателство.

През 2012 г. проектното предложение е одобрено на първо ниво. Окончателните резултати ще бъдат известни в началото на 2013 г.

През октомври 2012 г. КЗД изготви необходимата документация и подаде в ДБТ „Изток” заявки за разкриване на общо 22 свободни работни места за стажанти по Проект “Новo начало – от образование към заетост”, Схема BG051PO001-1.1.06 “Създаване на заетост на младежите чрез осигуряване на възможност за стаж”. Проектът се осъществява с финансовата подкрепа на Оперативна програма „Развитие на човешките ресурси”, съфинансирана от Европейския социален фонд на Европейския съюз. Освен повишаването на административния капацитет на органа тези действия са и в изпълнение на държавната политика по намаляване на безработицата сред младите, които представляват уязвима група на пазара на труда съгласно пар. 4а от Допълнителните разпоредби на Закона за насърчаване на заетостта.  Приемствеността между поколенията на пазара на труда се явява основна предпоставка за реализирането на целите и на самия Закон за защита от дискриминация, описани в чл. 2 от нормативния акт – осигуряване на всяко лице на равенство в третирането и във възможностите за участие в обществения живот.

През ноември 2012 г. КЗД разработи и кандидатства с проектно предложение по Оперативна програма “Административен капацитет” (ОП „АК”),  Приоритетна ос ІІ „Управление на човешките ресурси”, Подприоритет 2.2. „Компетентна и ефективна държавна администрация”, Бюджетна линия BG051PO002/12/2.2-08

Оперативна програма “Административен капацитет” е стратегически инструмент за модернизация на административните структури на държавите – членки на ЕС през периода 2007 – 2013 г. Финансирането на проектите се осъществява със средства от Европейския социален фонд (ЕСФ) и от националния бюджет на съответната държава. Целите, поставени пред оперативната програма, са в унисон с тези на Националната стратегическа референтна рамка (НСРР) 2007 – 2013 г., част от които е и повишаването на потенциала на човешките ресурси във връзка с по-качествено изпълнение на функциите, възложени на съответните административни структури.


С оглед на това беше разработено и предоставено за одобрение проектно предложение на тема „Повишаване на административния капацитет на Комисията за защита от дискриминация чрез усвояване на нови умения и знания”.

Основната цел на проектното предложение е допълнителното повишаване на квалификацията и практическите умения на служителите чрез участието им в различни специализирани индивидуални и групови обучения. Следва да се има предвид, че при съществуващите финансови ограничения, водещи и до ограничения в броя на заетите в администрацията лица, високата квалификация и практическият опит на служителите се явяват основни, а понякога и единствени гаранции за ефективното изпълнение на възложените на органа функции. 

Резултати за оценката на проектното предложение ще бъдат известни в началото на 2013 г.


През 2012 г. Комисията за защита от дискриминация участва като партньор в изпълнението на планирания и започнал през 2011 г. международен проект HOME/2010/ISEC/FP/C2/4000001454 на тема „Европейска полиция и човешки права” по специфичната програма на ЕК „Превенция и борба с престъпността” (ISEC 2010), рамков договор (№JLS/2007/ISEC-FPA/096) съвместно с Главна дирекция „Охранителна полиция” към Министерството на вътрешните работи, Академията на МВР, Института по психология към МВР, Българския хелзинкски комитет /БХК/, Центъра за изследване на демокрацията /ЦИД/, белгийската, германската и полската полиция. В съответствие с утвърдената програма представители на КЗД участваха в изпълнението на дейност 12 по проекта – провеждане на регионално обучение на обучители по спазване на човешките права в полицейската дейност и провеждане на интерактивни семинари с обучителите с цел проверка и затвърждаване на придобитите знания. Представители на Комисията участваха в проведените 8 регионални обучения с две от основните лекции и взеха участие в рамките на всяко обучение в 2 семинара. При интерактивните семинари беше стимулирана обмяната на опит между участниците, което доведе до провеждане на неформален диалог и споделяне на добри практики за равното третиране на гражданите и недопускане на дискриминация при осъществяването на полицейската дейност в България и Германия.

Работа с медиите


През изминалата 2012 г. пресцентърът на КЗД се стремеше да поддържа интереса на медиите към същинската работа на комисията. Информация за предстоящи заседания по преписки се изпращаше всяка седмица на ресорните журналисти и по този начин се правеше възможно присъствието им на заседанията по определени преписки. Перманентна гласност беше давана и на по-интересни и значими решения на комисията или потвърдени от съда нейни решения. 


Продължи изградената от взаимното общуване с медиите практика средствата за масова информация да изискват информация от пресцентъра, свъзана с работата на комисията, за да градят задълбочено своите материали за институцията. Често тези материали бяха с тематична насоченост, обвързана с определен дискриминационен признак. В такава посока работиха: БНТ по преписки за дискриминация на работното място, като представител на КЗД даде интервю по случай 1 май, излъчено в репортаж, с който започна „По света и у нас” на тази дата; ТВ 7 – предаване, свързано с дискриминацията по признак пол с участие на член на комисията; Нова телевизия – по преписка в КЗД подготви репортаж за Темата на Нова, излъчена на 28.04.2012 г.; бТВ – по преписки за секстормоз член на КЗД участва в предаването „Код криминално”; в. „24 часа” – тема на броя на 17 април 2012 г. бе дейността на КЗД; в. „Новинар” – два пъти публикуване на обзорни материали и информация за дейността на комисията; в. „Стандарт” – обзорни материали и информация за дейността на комисията; в. „Труд” – няколко пъти обзорни материали и информация за дейността на комисията, интересни преписки, интервюта; в. „Монитор” – обзорни материали и информация за дейността на комисията, интервюта; в. „Преса” – два пъти обзорни материали и информация за дейността на комисията; в. „Дума” – материал за дискриминация по признак възраст; в. „Утро” – Русе, обзорни материали и информация за дейността на комисията, както и за преписки от региона.

Информацията за постановени значими и интересни решения на КЗД бяха отразявани подобаващо от медиите. Такива бяха решението за еднократните помощи за раждане на дете, за дискриминация спрямо хората с увреждане в наредба за лимит в обема на притежаваните от тях моторни превозни средства, за дискриминация в наредбата за стипендии на даровити деца, за най високата глоба, наложена от КЗД за сексуален тормоз, за дискриминация в рекламата на марка сладолед и др. 


Интерес представляваха за медиите своевременните реакции на някои институции по повод решения на КЗД, с които бе установена дискриминация по общозначими проблеми и бяха дадени предписания към тези институции. В своите писма до КЗД трима министри уведомяваха, че ще се съобразят с направените преписания от комисията, като вече се работи за тяхното изпълнение. Решенията касаеха заплащането от НЗОК на лекарствата за заболяването Алцхаймер, промяна на наредба, според която хората с увреждания не можеха да бъдат водачи на лек таксиметров автомобил, дискриминация в наредбата за стипендии на даровити деца.


Потвърдено от Върховен административен съд решение на КЗД, свързано с проблемите с ограничаване достъпа до пълно или частично заплащане на лекарства на болните от множествена склероза с определен процент увреждане, също интригуваше медиите в продължение на седмица, като бяха дадени и две интервюта от председателката на комисията пред БТВ и Нова тв.


Над 70 са интервюта през годината, подготвени и организирани от пресцентъра и дадени от членове на комисията и от нейни представители пред медиите в столицата и страната по различни теми, свързани с работата на Комисията за защита от дискриминация като част от националния български механизъм за защита на правата на човека.


През отчетния период могат да се отбележат нововъведения в работата на пресцентъра, свързани с регионалните представители на КЗД – по запитване на регионален представител пресцентърът изготвяше информация за преписки от региона – текущи или с постановено решение. Такава информация бе дадена на нашите представители от Разград, Русе, Велико Търново, Ловеч, Враца, Бургас, Сливен, Пловдив, Пазарджик и Благоевград. На Русе бе предоставяна информация за преписки в КЗД по признак пол, на Ловеч – също, на Враца – информация по признак етническа принадлежност. Другото, което пресцентърът започна да прави за по-навременната информираност на регионалните представители, е да им изпраща прессъобщенията, които се подготвят за медиите за предстоящите седмични заседания по преписки на съставите на комисията.


Собствен мониторинг на КЗД сочи, че през 2012 г. водеща позици в отразяването на работата на КЗД заема вестник  „Труд” с 77 информации, следват  „Стандарт” – 42, бТВ – 39, Фокус – 37, Дарик – 36, БНР – 34, „24 часа” – 31, БНТ – 28, и т. н. Наясно сме, че този наш мониторинг е далеч от обективната цифра на написаното, казаното и показаното за комисията в медиите, особено по региони, но за националните медии тези цифри могат да бъдат ориентир. 


Ще посочим по месеци организираните от пресцентъра медийни изяви на представители на КЗД, както и присъствие на медии на открити заседания по преписки на комисията:

През януари 2012 г. бяха подготвени и организирани интервюта: на член на КЗД пред Нова ТВ, бТВ, ТВ 7, Дарик радио, Бгнес, Медиапул, в. „Монитор”; на член на КЗД пред Нова ТВ и участие в сутрешен блок на ББТ; на член на КЗД пред Нова ТВ и пред СКАТ. 


През февруари бяха подготвени и организирани: интервюта на член на КЗД пред БНТ 2 и Дарик радио; на председателя на КЗД пред бТВ; на член на КЗД пред Дарик радио; предварителни срещи на председателя и на членове на КЗД с репортер от ТВ+ по повод предстоящото изработване на филм, свързан с дискриминацията и с работата на КЗД. 


През март бяха подготвени и организирани: интервюта на член на КЗД пред БНР; на интервю с зам.-председател на КЗД за ББТ;  на член на КЗД пред СКАТ; присъствие на репортер и оператор от ТВ+ за заснемане на заседания на КЗД и на среща на представители на КЗД със студенти от Европа като част от подготовката на филма за КЗД. След подготвена и изпратена от пресцентъра информация заседания на КЗД бяха посетени и отразени от БНР, Нова ТВ, БГНЕС и Канал 3 и в. „Преса”.  


През април бяха подготвени и организирани: интервюта на член на КЗД пред ТВ 7; участие на представители на КЗД в сутрешния блок на ТВ7; на интервю на зам.-председател и на член на КЗД пред репортер и оператор от ТВ+ като част от подготовката на филма за КЗД; присъствие на репортер и оператор на Нова ТВ на заседание на КЗД по като част от подготвян репортаж за Темата на Нова; три пъти присъствие на репортер и оператор бТВ на заседания по преписки на КЗД.


През май бяха подготвени и организирани: участие на член на КЗД в предаване на ТВ7; интервю по телефона на член на КЗД за Нова ТВ; отговори на въпроси от представител от КЗД за пред репортер на в. Стандарт; интервю на представител на КЗД за ББТ; подготовка и организация на интервю на представител на КЗД пред БНТ по случай 1 май, излъчено в репортаж, с който започна „По света и у нас” на тази дата; интервю на председателя  на КЗД пред репортер и оператор от ТВ+ като част от подготовката на филма за КЗД; интервю на председателя  на КЗД пред репортер на в. Труд; на присъствие на репортери на БНТ, БНТ 2, в. „Труд” и агенция OFFNews.bg на заседание по преписка на КЗД.


През юни бяха подготвени и организирани: присъствия на репортер на бТВ – четири пъти, на Нова ТВ, на в. „Преса”  и на в. „Телеграф”, в. „Сега”,  на Нова българска телевизия, на Канал 3, на СКАТ, на Дарик радио на заседания по преписки на КЗД.


През юли бяха подготвени и организирани: интервю с член на КЗД пред  бТВ; организиране на присъствие на журналист и репортер на Канал 3 – два пъти, бТВ – два пъти, и БНТ на заседания по преписки на КЗД.


През август бяха подготвени и организирани: интервю на член на КЗД за в. „Преса”; интервю на член на КЗД за ТВ + и Нова ТВ; брифинг на КЗД за БНТ, БТВ, Нова ТВ, БНР; брифинг на КЗД за в. „Стандарт”, БГнес, телевизия „Алфа”, в. „Дума”, в. „24 часа”; пресконференция  на КЗД в пресцентъра на БТА; интервю на зам.-председател на КЗД за БНР; интервю на председател на КЗД за БНР; интервю на председател на КЗД за ТВ 7; участие на председател на КЗД сутрешния блок на Нова ТВ; интервю на председател на КЗД за в. „Труд”.

През септември беше подготвено и организирано интервю на зам.-председателя на КЗД за в. „Труд”.

През октомври бяха подготвени и организирани: интервю на член на КЗД за Нова тв на тема дискриминация при постъпване на работа; интервю на председател на КЗД за бТВ; интервю на председател на КЗД за в. „Монитор”; присъствие на репортер и оператор от бТВ за заснемане на заседания на КЗД по преписка 240/11; присъствие на репортери от бТВ – два пъти, в. „Труд” и в. „Преса” на заседания на КЗД по преписки; интервю на председателя на КЗД за ТВ 7.


През ноември бяха подготвени и организирани: интервю на зам.-председател на КЗД за в. Дума; на интервю на член на КЗД за бТВ – Код криминално; присъствие на репортери и оператори от бТВ, БНТ, Нова ТВ, Дарик радио – два пъти, БЛИЦ на заседания на КЗД по преписки; интервю на регионален представител на КЗД от Видин за БНР – Видин.

През декември бяха подготвени и организирани: интервю на председател на КЗД за бТВ; интервю на председател на КЗД за Нова ТВ; участие на председател на КЗД в сутрешен блок на бТВ; интервю на зам.-председател на КЗД за в. „Заман”; интервю на председателката на КЗД за България Он Ер ТВ; интервю на председателката на КЗД за БНР Варна; интервю на зам.-председател на КЗД за бТВ радио; интервю на регионален представител на КЗД във В. Търново за телевизия Евроком; присъствие на репортери от БНТ, ТВ 7, бНюз, бТВ, в. „Труд” и др. за отразяване на Деня на отворените врати в КЗД; присъствие на репортер от телевизия СКАТ за отразяване на заседание на КЗД; присъствие на репортер и оператор от агенция OFFNews.bg за отразяване на живо на заседание по преписка на КЗД.


VIII. ЗАКЛЮЧЕНИЕ 


През изминалата 2012 г. Комисията за защита от дискриминация положи усилия за запазване и развиване на вече установената практика в рамките на специализираното производство за защита на жертвите от дискриминация. 
Новият състав продължи да изгражда и утвърждава авторитета на органа по равнопоставеност на европейско и международно равнище. В рамките на институционалното взаимодействие независимият специализиран орган за защита от дискриминация подпомогна различни държавни органи в процеса на отчитане на мерките, предприети от Република България в изпълнение на международни ангажименти.

Изпълнението на тези дейности, а така също и предвиденото със законодателните промени разширяване на компетенциите на специализирания орган за равенство бяха затруднени от значително намаления бюджет на КЗД за календарната 2012 г. Макар, че през отчетния период Комисията информираше редовно обществеността чрез вече създадения механизъм за взаимодействие със средствата за масова информация е очевидно необходимостта от предвиждане на допълнителен финансов ресурс специално отделен за осъществяване на нововъзложените функции.


В качеството на национален орган по правата на човека към ООН и контактна точка по въпросите на равнопоставеността към Бюрото за демократични институции и права на човека на ОССЕ на Комисията се възлага воденето на отчетност и регулярно събиране на статистически данни и друг вид информация по строго определени критерии и въпроси, които отразяват изпълнението на ангажиментите на Република България по подписани международни договори. В условията на икономическа криза работата на Комисията се осъществява при недостиг на финансов и човешки ресурс, въпреки ясните Парижки принципи, посочени по-горе, за обезпечаване независимостта на органите по правата на човека и равното третиране. 


През настоящата отчетна година КЗД съсредоточава своите усилия за изпълнение на следните приоритети, свързани с изпълнението на основните функции, определени от ЗЗДискр.: 

· Осигуряване на бързина и ефективност на производствата за защита от дискриминация.

·  Оказване на независима помощ на жертвите от дискриминация.

· Обмяна на опит и споделяне на добри практики с национални и международни органи специализирани в областта на правата на човека и защитата от дискриминация.

· Осъществяване на постоянен контрол по изпълнение решенията на комисията и 

· Организация и подготовка на административен ресурс за изпълнението на предвидените промени за събиране на наложените санкции и глоби, които ще влязат в сила от 01.01.2014 г.


През този период Комисията ще положи усилия за изпълнение на вече набелязаните приоритети за международно сътрудничество и изпълнение на поети ангажименти по европейски проекти, за част от които обаче не са предвидени в бюджета средства за съфинансиране.


Особено внимание в работата на Комисията ще бъде обърнато на систематизиране и популяризиране на опита на КЗД в областта на равното третиране и борбата срещу дискриминацията по случай предстоящата кръгла 10-та годишнина от влизане в сила на Закона за защита от дискриминация.

� През 2011 г. Комисията за защита от дискриминация е акредитирана със статут „Б“ като национален орган по правата на човека към Върховния комисар за правата на човека на ООН


� Заключения и препоръки на КИСКП относно приложението на МПИСКП на територията на Република БЪлгария (С.12/BGR/CO/4-5)

